text:
身為一個打工仔,office就好似係第二個屋企,想知道面對排山倒海嘅事,你需要啲咩嘢先可以令工作更順手?今日小編就要同大家一一分析呢啲公司禮物推薦,令就算要早起返工嘅你都可以消除厭世感.
-
造型萬字夾
萬字夾唔再係傳統灰色鐵絲螺旋形,各種大細同質料,無論PVC軟膠造型定係根據外型將鐵絲拗成類似物品嘅受到大家嘅歡迎,面對散落嘅文件,需要重複拆解唔洗用釘書機,因為造型萬字夾唔單止可以將文件固定好,同時又靚,令心情跟住變好!
-
訂製memo紙
提醒事項又或者係增進同事之間嘅感情,訂製memo紙一直都係office不可或缺嘅必備物件.睇準可以重複撕貼嘅好處,無論喺電腦,枱曆定係雪櫃上面都可以睇到memo紙嘅足跡,另外memo紙嘅形式多樣化,有紙磚類或者係盒裝,唔只方便拎亦都可以喺有多空間入面放文具用品,所以好多公司喺搵公司禮物推薦,如果喺有限嘅預算入面都經常會將memo紙列為首選,除咗可以係好好嘅宣傳利器之外,亦都係最實用嘅office用物.
-
固線器
電腦,手機,各種3C產品對於打工一族嚟講就係工作用物品,經常可以見到喺枱面上亂七八糟嘅電線,除咗視覺觀感唔好之外,亦都會造成喺使用上嘅困擾,固線器嘅好處就係利用柔軟度高嘅PVC,喺背面嘅強力嘅雙面膠,可以固定喺任何你想固定嘅地方,幫你收好啲線,無論係電腦定係家用電線都啱用,令電線唔再繑埋喺一起.
-
文具收納盒
維持枱面清潔,對於打工仔嚟講亦都係增加工作效率嘅好方法,所以文具收納盒嘅出現造就咗好多人.根據唔同物品放喺唔同盒,多分類嘅格仔可以放比較細嘅文具,唔單止清楚分類好文具嘅擺放,又可以喺緊急時刻搵到嘢.
-
多功能讀卡機
如果公司經常要影片剪接或者影商品相,有個多功能讀卡機係件好重要嘅事.只要透過任何一台電腦嘅USB埠,就可以輕鬆傳輸任何file,唔洗驚搵唔到傳輸線而傳唔到檔,而且市面上嘅讀卡機大多數都有保養期,保障消費者.
以上五點係小編精選嘅office必備物品,如果仲未有呢啲物品嘅你,快啲手刀入手,你會發現佢們對於工作嘅便利性有極大嘅幫助!


c: text/html

text:
到大圍探朋友,本身都冇諗住特別係個邊捐窿捐罅搵嘢食.因為約左人飲茶,泊車係海福花園,就路經大名鼎鼎嘅E for Egg.
呢一間超人氣嘅盒子吐司店,食正近來吐司嘅潮流,聽聞排隊半個鐘係等閒事,我WhatsApp俾大圍嘅朋友,佢哋都話未試過,因為成日都好多人.
飲完茶去攞車,見到唔多人,又唔使排隊,雖然剛剛飲完茶,都係忍唔住試吓.
出奇地呢啲盒子吐司,應該當場食先好食,但唔知點解個個都外賣.
我哋兩個人就要一個最人氣嘅三重芝士滑蛋吐司來吃.
簡單嘅炒蛋,椰絲,芝士同埋剛剛即叫即整烘熱嘅麵包,望落去嘅賣相真係好一流.
相機食先,套用係呢個吐司身上非常正確.
的確個蛋真係好滑,芝士味濃,同埋充滿牛油香嘅吐司,整體感覺良好.
不過如果你問我好唔好食,我會覺得係正常,冇嘩一聲嘅感覺,我諗韓國或者台北街頭嘅吐司應該好食啲.
當然你又會諗起Isaac同佢比較,咁講,佢個秘製醬當然好食好多.
我只係試咗一隻,如果話唔好又好似唔係好公平,只不過,你如果想呃下like,又食下吐司,尋覓喺明洞嘅感覺,呢個$35嘅吐司係可以接受嘅.
但第一次嘅整體感覺係,我會覺得相機應該會覺得好食.
我就會話麻麻.
如果入大圍覓食,我會選擇試好湯好麵,如果你喺大圍又會有咩推介?
大圍積運街2-8號海福商場地下2號舖

robotstxt: allowed

filter: keep


text:
TVB重頭劇《大醬園》拍得如火如荼,但呢部劇真係「傷」得人多,TVB花旦朱晨麗甩手骹同中暑,而TVB小花龔嘉欣因為趕戲,唔夠休息導致耳水不平衡入院.
呢排龔嘉欣喺社交平臺留言:「個個都辛苦,唔好同我邊個唔舒服,邊個踩得好甘,叫我幫幫手,我已經幫咗好多次,捱義氣咗幾次,咁我唔舒服,唔夠休息都一樣咁返工,我呢十幾年都係咁捱,怕辛苦就唔好做演員.」此番言論一出,引起網民熱議.
冇幾耐龔嘉欣雖然刪走帖文,有報道指龔嘉欣暗寸朱晨麗,同時又指龔嘉欣成日扮大牌,成日同劇組要求改通告,先跳拍佢戲份就自己,因此而連累其他演員冇時間休息.
之後又有傳媒指享有特權嘅係朱晨麗,成日要其他演員就佢開工時間,更試過要拍大場口嗰陣,朱晨麗突然間致電告知PA佢病咗唔開工,連累全劇人即時調動通告,而且朱晨麗係喺開工前半個鐘先通知,令唔少演員感到不滿.
對于被指扮大牌,龔嘉欣接受訪問時回應:「唔想單嘢繼續發酵落去,呢十幾年係自己捱出嚟嘅,工作態度從來冇變,清楚我嘅人都知道,我係一個點樣嘅人,總之清者自清.」
劇中同龔嘉欣有唔少對手戲嘅龔慈恩,亦力撐龔嘉欣,指佢絕對無扮大牌連累自己同其他演員,龔慈恩話:「完全冇咁嘅事,拍呢部劇大家都好攰好辛苦,大家都互相照顧,最辛苦係每一場戲都咁多人.」
問係咪朱晨麗成日要改通告嚟就自己?龔慈恩話「後生一輩都識得尊重前輩,好似上車落車都會幫我攞嘢,我覺得好窩心.」
朱晨麗今日回覆傳媒,傾到意思畀龔嘉欣暗寸,佢話:「我哋拍呢套劇嘅人,個個都好辛苦,個個都有唔舒服嘅時候,不過大家都好體諒,合作得好開心,所以我唔知佢講嘅係邊個.」
Like MisshkNews Facebook!不出门也能知天下事~


text:
超靚度身訂造水彩風邀請卡及燙金水彩,唔會撞款,推薦<3!
挑选独特又符合你既婚礼主题既邀请卡系婚礼的首要任务,看看以下来自香港美丽新娘既分享推荐 由於我地既婚禮分為證婚酒會(朋友)同晚宴(親戚)兩個部分 所以帖就分開左酒會既邀請卡同囍帖 夜晚方面,酒店已經包左帖連埋印刷 我地直接係帖公司揀左一款傳統款就印啦 至於邀請卡部分 我唔想用淘寶一式一樣既款,但自己整又唔靚 睇過本地公司既版但大部分都係現有款再改 如果想由零開始就超出預算 畢竟邀請卡只係整<100張,無乜必要整成廿幾三十蚊張 最後係苦惱既時候就遇上Iris啦! 事緣係朋友既婚禮見到有唔同既水彩畫做裝飾 最吸引我既係當新人簽完紙後, 佢地囉住證書影相,隔離就放左一幅燙金水彩畫 好靚! 原來全部都係出至Iris既手筆 後來知道佢會接單做帖既設計,就決定搵佢啦! 係了解過我地既喜好後(如設計,顏色等等) Iris就俾左兩個方向既first draft我睇 揀定一款後再fine tune 兩個設計都心心眼<3 由於邀請卡唔需要中文既部分 之前都提到用左外國網站整水彩風地圖(blog) 加埋Iris 既設計,就完成啦! 我同男友都好鍾意 成個設計都係Iri


text:
事源上星期一(8月28日)在深水埗2x巴士上,有個男人因攞住卷布上車,而被司機要求落車,有乘客因不滿男人唔落車阻礙開車而發生口角.
上圖為布匹男與他的布匹,布匹尺寸亦因而被深水埗友討論,此尺寸真的需要被要求下車嗎?有網民撐男人,又有網民撐乘客,亦有人撐司機.
即刻睇下深水埗友有咩睇法:
撐布匹男
曾沛祥@深水埗友
我上次打電話去九巴問過,我攞住支兩米長嘅魚杆上車可以嗎?佢回覆話可以,但條件係唔可以上二樓同埋小心放好唔好影響到其他乘客就ok,所以我認為攞住果疋咁短嘅布唔俾上次係司機有心留難,擺佢上枱等其他乘客鬧佢
撐布匹男
Shirin Tanya Kwok@深水埗友
好慘個乘客
拎住咁小野企係度 俾巴士司機叫落車 唔落唔行
其實睇過九巴 佢可以拎唔超過10分1立方米 (唔超過5公斤)
不過司機唔行 由乘客俾乘客既壓力
佢自己食花生
撐布匹男
Linda Wong@深水埗友
唔系阻到好大地方,大熱天時,唔好難為人地又上又落,都糸勞苦大眾,為悭點的士錢.
冇睇唔起人啦.我有時買的餸和生果仲多過佢啦,唔同唔俾上?邊條法律規定?
撐司機
陳發記@深水埗友
車長要求他落車是道理及規定!
放生乘客,准上車是人情!
如果行車途中物件弄傷其他乘客,好心做了壞事!車長就因好心而犯規!
以現時社會的問責風氣,如我是車長,我一定趕這個乘客落車,保護自己份工!
撐司機
Francis Tsui@深水埗友
外表睇車長好似過份執著,其實佢係有必要,因為除乘容會投訴外另有稽查會上車,比佢投訴一次會扣好多津貼,所以o岩與唔o岩真係見仁見智!
中立-世事看透
李番西@深水埗友
放工時間,無論誰對誰錯,先生,你落車啦
中立-世事看透
鄧敦厚@深水埗友
趕時間- 同- 唔趕時間,決定咗你嘅心態.


text:
第一位:書本,相簿,漫畫
書本,漫畫看完又唔捨得掉,有啲係兒時回憶,有啲仲係買唔返既藏書;記錄住人生不同階段既紀念册,相簿,畢業照,結婚照…儲儲埋埋都好多本,但係以上嘅嘢,你都唔會經常性攞出嚟睇而且仲好佔位置
第二位:玩具,模型,Figure
好多大朋友都有買玩具儲Figure砌模型既習慣,高達模型,超合金DX勇者,初音Figure…忍唔到手啊!擺到展示櫃都滿哂,於是想保養好啲珍藏但又唔想屋企擺到咁多咁亂,最後就會選擇放入迷你倉
第三位:行李箱
香港人最鍾意去旅行,一家大細每人一個行李箱都咪話唔阻地方,放櫃頂放床下底又不美觀又難存取,儲存在迷你倉就冇問題啦!
第四位:換季衣物
每逢轉季就要整理衣物,冬天的大衣,羽絨,棉被,就算真空壓縮埋都好佔空間,有時買買埋埋又好多新衫,塞塞下連衣櫃都唔夠位放,屋企既梳化同櫈都變成衣服山,一打開個衣櫃「衫」泥傾瀉,所以好多人都會將衣物儲存在迷你倉
第五位:季節性電器
電風扇,移動式空調,電暖墊,暖風機,暖爐,抽濕機,一過咗要用的季節,用唔著放喺邊都阻地方,屋企細啲嘅人仲要擺起走廊位或者轉角位,一個唔覺意又會踢到撞到,所以呢類季節性電器都好多人選擇放入迷你倉


text:
因為有人話同香港時勢相關,今日專誠入場睇咗《小丑》,結果係無法共鳴,未覺兩者相似.小丑作為無數演員渴望挑戰嘅反派角色,大眾焦點自然集中於主角演出,但無奈嘅係,即使主角演技再好,劇本淺薄馬虎,就必定唔會震懾人心或引發反思,而無政府主義者之無理破壞,同香港抗爭者所為亦有極大對比.或者導演想帶出嘅訊息,就係人性脆弱,只要置於逆境之中,人人都可以變得瘋狂,但生於不幸家庭嘅呢個小丑,根本未有顯露出將個人悲劇輸出社會嘅野心,所謂瘋狂亦不過純粹發洩.塑造悲劇人物從來容易,但創作令人信服以至不禁同情理解嘅反派角色則必須設定出一套完整人生觀為人物性格基礎,否則只會白白浪費演員及題材.
的而且確,飾演小丑嘅演員相當有魅力,但因為角色所限,佢發揮得再淋漓盡致,都唔可能喺經典反派角色名單上留名,究其原因,就係劇本寫得過於草率,小丑只係無法於制度內勝出嘅悲劇人物,而非全心反抗制度之人.小丑之所以成魔,照計應該要同社會有關,至會有必要破壞社會秩序,但戲中原因竟然只係童年創傷,可謂微小到反高潮.小丑養母心靈破碎,自己做人做到一事無成,無法向幼年小丑灌輸正當價值觀,更由得男朋友虐待年幼小丑,正係小丑因感受唔到愛而懷疑人生嘅問題源頭,同政治因素關係唔大.戲中嘅葛咸城因為經濟變差而陷入混亂,工人因為失業而罷工,貧富懸殊似乎相當嚴重,但小丑其實明顯唔太關注社會,只係因一直遭遇挫折而無力振作,最終踏上成魔之路.如果佢嘅生活之中,有哪怕只係一個同事令佢感受到人情,哪怕只係一少撮觀眾欣賞佢嘅表演,佢就唔至於要自暴自棄,製造恐慌,不惜同全世界玉石俱焚.
小丑之所以無懼攬炒,只係因為得唔到甜頭.每次與人相交,其實都係佢回頭嘅機會,只係編劇安排畀佢嘅際遇實在太差.戲中,有人拍手鼓勵,加以注視,佢就笑逐顏開,侃侃而談;有人讚佢係令人自豪嘅仔,同佢擁抱,佢就心情變好,欣然接受;有人邀請佢上節目,佢就認真綵排,嚴陣以待.種種跡象所反映嘅係,其實只要有空間畀佢生存,佢就會甘心寄生制度之中,而假如佢真係財團老闆嘅私生子,得到父愛關懷,可以想知,佢必然唔會走火入魔.
走火入魔,全因私利受損,得唔到世間認同,小丑心理之病態,顯而易見.佢喺回應清談節目主持人提問嘅時候,明確表達自己只係想令人意識到佢嘅存在,而非關心政治,咁樣嘅人,其實唔應該成為仇富大眾或反社會運動嘅領袖人物,因為佢根本未有為大眾代言,未有思考社會問題.小丑喺車廂之中誤殺華爾街才俊,為世人所誤解為發出控訴,但其實佢只係自衛反擊,未有針對對方身分;喺侏儒同事面前殺死連累佢嘅肥壯同事,為侏儒同事所誤解為無差別殺人,但其實佢只係以怨報怨,唔係控訴緊解僱之無理;而喺知道自己養母就係悲劇源頭之後,佢至係首次有目的咁去殺人,華爾街才俊嘅作用只係令佢理解殺人唔係想像中咁難以承受.
小丑嘅不幸,源於喜悅嘅扭曲,而呢種扭曲可以直接追溯至錯誤家庭教育.由細到大,佢養母都冇畀過真正開心嘅生活佢,所以佢至要去觀察其他棟篤笑表演者點樣令人發笑,亦誤以為強顏歡笑就係開心.去到最後真相大白,殺機萌生,佢至知道原來自己人生從來未開心過,而佢養母就正正係編出悲劇嘅罪魁禍首——Happy呢個暱稱,可謂諷刺至極.真正驅使佢成魔嘅,原來只係佢養母嘅不負責任,而發展成後來局面,原來亦只係社會咁啱處於無政府狀態,因果浮現之後,電影發展到中段,隨即顯得後勁不繼.
如此設定嘅小丑,就算變成所謂惡人,都必然唔會有令人為之傾倒嘅風采,事關佢只係由無力改變人生嘅傷心,演變成要養母同身邊人為悲劇負責嘅憤怒,而唔係用某種想像去挑戰社會現實.佢之所以陷入絕境,全因身邊出現嘅人,幾乎清一色都係以不負責任態度生活嘅壞人,少數比較合理嘅只係侏儒同事同埋清談節目主持人——肥壯同事唔了解小丑,就隨便塞把槍畀佢傍身,出事之後又推卸責任,不知所謂;公司老闆聲稱自己唔係當小丑係怪胎,但一有事就即刻割蓆,懶得了解事實真相,偽善不仁.加上貧富之間嘅二元對立過度簡化,窮人就一定性格差加滿腔怨念,富人就一定當平民係垃圾,成個葛咸城嘅設定都無法承載得起一個深刻思考世界嘅反派人物,一味破壞,既係手段,亦係目的.
葛咸城點解成為罪惡之城,導演未有深究,但無論如何,處身於如此冷酷無情嘅城市之中,人性扭曲,合情合理.然而,香港唔係葛咸城,而香港抗爭者亦絕對唔係城中示威者,故此認為香港人啱睇呢套戲之說,可謂無稽.香港抗爭者有明確目標,係真正睇得出制度問題而且盡力求變,既唔係只想追求他人認同嘅小丑,亦唔係一言不合就會講手嘅示威者,根本唔會認同小丑之所作所為.警員追逐小丑至火車之時,車廂內載滿戴有小丑面具嘅示威者,其時其中兩個因小誤會而無故開打,足證示威者之蠻不講理,與香港抗爭者之底線明確有天淵之別.
表面上,香港抗爭者係反對社會,小丑亦係反對社會,理應一拍即合,但事實上兩者願景根本完全唔同,相提並論,係矮化前者,誤解後者.身處逆境之中,人人都有可能成為悲劇人物,情緒波動在所難免,但最後每個人想成為點樣嘅人,點樣嘅小丑,都係一念之差.如果小丑係有原則,只殺壞人,唔殺好人,咁樣發展落去就有戲好做,但當佢連清談節目主持人同精神病院中嘅心理治療師都殺,就已經唔再令人聞風喪膽——順我者昌,逆我者亡,想殺就殺,呢啲絕對唔係迷人反派人物應有行為,只係無法融入任何共同體嘅失敗者至會選擇嘅浮誇表現.無政府主義者只求混亂,但混亂過後嘅人生點樣繼續過,完全唔喺佢地嘅計劃之中,但香港抗爭者對前景即使憂心,但從來都唔會輕言放棄,拋卻人性,呢樣就係香港人高於小丑之處.
殺死清談節目主持人之前,小丑話過自己係nothing to lose,但香港人係咪同樣nothing to lose,呢點大家必須思考清楚.九七之後,香港主權落入中國之手,香港繁榮安定自此同中共利益集團緊密相連,但如今香港人終於逐漸意識到,呢種短暫嘅安逸貪多無益,因為只有自由民主至係真正保障.所以,所謂攬炒,唔係小丑式以同歸於盡為終點,而係還原基本步,靠自己力量重新上路.香港人要守護嘅,係香港嘅生活,香港嘅文化,以及香港嘅未來,絕對唔係nothing to lose.香港人係知道自由可貴,暫時放棄短期經濟利益,而唔係如同小丑真係一無所有.
小丑呢種悲劇人物的確會刺激同路人模仿,引發連鎖效應,而正因為咁,大家更唔應該隨便扣連劇情同現實,渲染錯誤訊息.葛咸城社會亂象紛呈,民眾殘酷無情,只有最瘋狂者至可以生存,如此瘋狂程度,同現今中國更為接近,香港根本遠遠追唔上.香港民族互助互愛,守望相助,就算中共打算攬炒都無畏無懼,勇於挑戰,將來得到嘅一定係復仇者聯盟終局之後嘅大團圓結局.


text:
你知唔知娛樂圈嘅明星除咗唱歌,跳舞同埋演戲,其實佢哋英文都講得嘞嘞聲呢?原來好多明星都冇去過海外留學,全靠自學英文先有今日嘅英語能力.想知佢地有咩學英文嘅秘訣就記得睇落去啦!
- 日本明星學英文方法
- 韓國明星學英文方法
- 中國明星學英文方法
- 香港明星學英文方法
- 台灣明星學英文方法
日本明星學英文方法
Taka @ ONE OK ROCK
圖片來源:HK01
講到日本搖滾樂界又點可以唔提到ONE OK ROCK呢?ONE OK ROCK嘅作品成功融合了當代美式搖滾同日本道地混合搖滾(Mixture Rock)元素,令佢哋喺幾年間成功打入海外市場.而ONE OK ROCK 嘅主唱 Taka更加係現今日本樂界使用英文演唱嘅代表人物,準確清晰嘅英文咬字同唱腔令樂隊嘅作品更加吸引.
Taka之所以講得一口流利英文全靠自己後天嘅努力,除咗有喺英國短暫留學之外,Taka的英文係喺就學時期喺學校學嘅.而加入咗ONE OK ROCK之後,Taka都會透過聽唔同歐美band嘅歌曲去練習自己嘅咬字同發音.Taka學英文嘅毅力真係令人好佩服,大家絕對唔好錯過呢隊band啊!
福士蒼汰
圖片來源:明潮
有日本「國寶級男神」之稱嘅福士蒼汰不單止靚仔,英文仲講得嘞嘞聲𠻹!原來福士蒼汰嘅「啟蒙老師」係佢初中嘅英文老師,因為當時被老師讚佢嘅英語發音好好聽而令佢對英文產生濃厚興趣.勤力學英文嘅福士蒼汰更喺高中時期買英文vocab book,利用翻學搭車嘅時間背生字,最後令佢成功喺高中就輕鬆pass咗日本英文2級檢定.
為咗進一步磨練自己嘅英文,福士蒼汰更試過自己一個人去紐約寄宿旅遊,英文對話完全難唔到佢!除此之外,福士蒼汰都好鐘意喺工餘時間睇美劇學英文,佢睇美劇嘅時候只會開英文字幕,而且一邊聽一邊確認台詞,如果想知多啲關於學英文嘅方法都可以睇AfterSchool嘅(DSE English)不得不知的英文進步心得 X 操Past Paper攻略!
韓國明星學英文方法
RM @ BTS
圖片來源:SCMP
防彈少年團作為世界頂尖嘅KPOP團體,英語交流嘅能力當然係不可或缺啦!當中作為團體嘅英語擔當,隊長RM就講到一口流利嘅英文.喺2018年RM代表防彈少年團喺聯合國大會進行短講,該影片更加喺YouTube破六百萬點閱𠻹!咬字清𥇦發音純正嘅RM經常令人誤會佢曾經喺海外生活,但原來RM全靠自己後天努力先有今日嘅英語實力,咁到底RM係點樣學好英文㗎呢?
原來RM喺7歲已經開始去上英文班,但佢認為最大嘅幫助都係透過睇大量美劇和電影學好英文.而喺佢14歲嘅時候,RM嘅媽媽買咗知名美劇《Friends》影碟畀RM睇,佢習慣第一次先睇韓文字幕,第二次睇英文字幕,之後就唔再開字幕,睇完一次又一次,最後佢睇咗呢套劇一共超過30次,真係夠晒勤力!學生時期嘅RM更憑自學考取多益國際英語考試(TOEIC)800分,咁勵志嘅故事唔知能唔能夠激發到大家學英文嘅決心呢?
娜恩 @ Apink
圖片來源:巴士的報
除咗RM之外,Apink嘅娜恩同樣都係團隊嘅英語代表,英文發音十分標準好聽!原來娜恩由幼稚園就學英文,娜恩之後都有去過短期嘅語文研修.而娜恩更喺初中嘅時候開始每日背100個生字,從來都冇偷懶過㗎!再一次證明只要大家有心努力學好英文,就一定有回報!
中國明星學英文方法
湯唯
圖片來源:網絡
湯唯作為中國著名女演員除咗擁有演技同美貌,仲擁有一口流利嘅英語.接受過多次嘅英文訪談以及喺頒獎典禮用英文致感言辭嘅湯唯到底係點樣做到㗎呢?
原來湯唯學英文嘅契機係喺就讀戲劇名校「倫敦音樂戲劇藝術學院」嘅暑期班發生,起初湯唯連英文單字都睇唔明,基本的對話都有困難,於是湯唯決心要練好英文.留學期間禁止自己說中文,經常向英文老師發問並且將句子錄音,撘車,吃飯,行路,只要一有時間就聽,所以湯唯英文能力突飛猛進並非一朝一夕嘅事,而係靠永不放棄嘅態度先有今日嘅英語實力.
張靜初
圖片來源:LifeStyle Journal
除咗湯唯之外,中國另一位女演員張靜初講英文都非常流利同埋發音標準,甚至有「英語最好嘅國內女星」嘅稱號,並且成為首位登上BBC英文採訪嘅女星.後來張靜初分享自己學英文嘅心得,指自己都係從日常生活中學英文.透過睇外國電影訓練聽力,自己同自己講嘢去練習口語,同背唔同嘅句型,張靜初憑著孜孜不倦,努力增值自己,先令到佢能夠有今日嘅英語實力.
香港明星學英文方法
謝安琪
圖片來源:HK01
要數到又點少得人靚聲甜嘅謝安琪Kay呢?謝安琪曾經喺2012年接受外國傳媒訪問,當中Kay用英文對答自如,令到影片迅速成為城中熱話,當時更令大眾誤會佢曾經喺海外留學,但其實Kay係土生土長嘅香港人嚟嘅!
佢嘅英文咁流利係因為佢對英文嘅好奇心.喺讀書時期Kay好鍾意聽流行曲例如係Hip Hop同Rock,歌詞當中有啲英文生字好深好難明,變相激發起Kay嘅好奇心,想學好英文去理解歌詞,好學嘅Kay喺英文科一直都係考第一,最後仲入埋港大主修美國研究𠻹,認真犀利!
麥明詩
圖片來源:TopBeauty
喺會考考獲10A佳績,劍橋大學畢業嘅麥明詩英文好就大家都知,但究竟麥明詩有咩學英文嘅心得呢?麥明詩喺一次訪問當中就提及到佢細個會比較著緊打好語文基礎,因此佢每日都會睇一本書同作文.以為佢作完就算?Nonono!麥明詩會研究點樣再改善文章,查字典睇吓會唔會有第二個詞語,可以更加精準表達到嗰個意思.
Louisa亦好鼓勵同學仔主動學習Active Learning,喺溫書嘅時候先睇一睇notes大綱,然後再搵一啲練習去考自己,令到溫書記憶加強同埋運用課本知識. 想知道有咩方法提升記憶力?不妨睇埋AfterSchool嘅神奇五感溫書法!幫你提升兩倍記憶力!
台灣明星學英文方法
林依晨
圖片來源:epochtimes.com
台灣著名女演員林依晨唔單止講到一口流利嘅英語,更加考上台灣數一數二嘅國立政治大學,到底佢學英文有咩秘訣㗎呢?原來林依晨同福士蒼汰一樣都遇到一個好好嘅英文老師,因此而引發起林依晨對學英文嘅興趣.佢平時會睇好多英語電影同聽英文流行歌,加上佢每日至少聽一至兩小時嘅英文廣播,不知不覺間就會記熟常用嘅英文詞彙同埋學到俚語(slang),所以林依晨講得一口流利嘅英語並唔係冇原因㗎!
除此之外,林依晨亦都對一班有心考上好嘅大學,或者係有心學好英文嘅同學仔有個少少忠告.學好英文唔單止要多聽多背,仲要作多啲文,就算每一日寫得100字,只要同學係肯寫,假以時日,一定可以喺英文寫作方面有好大嘅進步!
以上每位明星都有各自學英文嘅方法同心得,等小編總結翻當中嘅重點啦:
- 將有興趣嘅嘢融入學英文過程
- 善用日常生活空閒時間
- 對英文抱有好奇心&自發性
- 透過Active Learning學英文加深記憶
學好英文並非一朝一夕能夠成功嘅事,一班明星都係全靠自己後天努力先有今日嘅英語能力.佢哋得,你哋都得!加油!!


text:
上回講到10個男仔,9個都鍾意被BJ,但查實BJ係一門學問,無人一出世就識嘅,仲同大家分享咗4個秘技,有興趣可以click返隔離條參考返,而家講埋下集另外4招先.
神技五
識得用 條脷其實好有用
好多女仔都唔知BJ其實係做緊乜,所以只係好似機械人咁,不停來來回回出出入入,真係聽到都覺得悶,而佢都會feel到你無心機架!前戲做得唔好,個高潮位都會爭啲囉!首先,你要明白BJ嘅目的,係warm up腸腸,同佢按摩吓,過程中你會感覺到佢嘅變化,你除咗可以來來回回,出出入入之之外,仲可以上上下下,左左右右,最勁嘅秘技係用埋條脷,喺來回之間挑逗幾吓,臨床實證過係會聽到佢嘅反應的.
神技六
好味嘅潤滑劑
男人嘅腸腸唔同陰道,唔會隨住foreplay而分泌玉液同變成濕滑嘅街道.如果你哋係對性事有要求嘅話,不如去買一支可食用嘅lubricant;覺得老尷唔想買嘅話,用口水都得架.如果口乾都照吹的話,你個口腔同佢嘅腸腸都好容易會磨損哦!千其唔好用沐浴露或者其他清潔劑呀,到時要入院洗胃都唔知點解釋囉!
神技七
BJ唔只係腸腸
如果宏觀一啲嚟睇,BJ其實係前戲嘅一部分,目的係要挑動佢嘅情慾,為進入高潮作好準備.個main focus當然係喺腸腸之上啦,但其實兩粒波波亦都好重要架!再其實,附近嘅大腿亦都係敏感嘅部位,B嘅時候可以用手撫摸一下,佢又冧啲,你又可以慳返啲口水!
神技八
乳交變化型
唔好以為我打錯字,無錯,係乳交,即係用雙乳性交,講英文Tit wank應該易明一點.上集講過口擘擘太耐,牙骹攰嘅話可以用手代勞,如果你有返咁上下乳量嘅話,除咗雙手,仲可以用雙乳夾夾佢添呀,招式方面更加係多籮籮,你瞓佢郁,佢瞓你郁,佢企你跪……真係10萬種玩法架!10個男人11個都話like.不過,首先你要有……囉!
講到尾,做愛做的事,最緊要係同一個你愛嘅人做,如果你根本唔愛佢,就算有片教埋你,都永遠唔會達到嗰個高潮位㗎!
Text > Lucy Lamb
Image > Internet


text:
香味係另一種令人留下印象嘅方法,想令對方第一次見面就留底好印象,香味真係唔少得.揀一款適合個人特質嘅香水當然重要,但點噴香水先啱呢?唔想令人覺得太濃,又但怕好快散味又點算好?
1. 淡香水VS 香水
加咗個淡字成件事係唔同晒,冇特別寫明噴1-2下真係好足夠,太多真係只令人不適,而若係淡香就3-4下就夠.而位置都非常關鍵,要long lasting啲就係手腕,耳背就會容易突出香味,衣領就令香味散走啲,唔濃得嚟仲會keep到一段時間.
2. 出汗再噴香水
出汗咁臭噴啲香水去蓋過陣味,就會出現兩重味道:汗mix香水味,諗到都知唔太好.最好噴香水嘅時間係洗完面同沖完涼就最好,成日覺得香水味唔出或者好快散,好大部分都因為皮膚太乾燥,洗完面沖完涼補充啲水分,就會保留長時間啲.
3. 噴完香水不停摩擦
成日見人擦香水都會不停摩擦,再搽喺第二啲地方.一來會令你嘅皮膚好敏感,二來會令本身香水嘅調味有啲分解,分散咗之後就會好快無味.最好每次噴香水就隔5-6吋,之後就唔好再掂啦,等佢散發出返自己最原本嘅味道.
4. 香水亂咁放
有人會放係雪櫃令佢保質期延長冇咁容易走味,但始終放得太耐都係會走味,正常放返喺陰涼乾燥的地方,避免陽光直射,就算放係雪櫃夏天噴就會涼爽啲.再加上唔好放係廁所,廁所太潮濕,每香水嘅味道維持唔到太長時間,要留意避免放喺廁所.


text:
「馬神」演救護總隊,繼飛虎同機師之後再有制服Look!
陳瀅同劉佩玥勁Sweet,相信開播又再谷行人氣!
劇集講馬德鐘因為老婆(李佳芯飾演)被粗心大意嘅司機醉駕致死,導致佢以後極度痛恨任意妄為嘅人,後來何廣沛於機緣之下做咗佢下屬.
兩個男人透過唔同救護案件,於救護工作中互相支援.
其實同之前嘅《棟仁的時光》都撞咗少少橋,不過呢套就比較集中講救護服務
仲有香港消防處全力協助拍攝,好多真實個案題材之外,仲於消防及救護學院同救護站實地取景.
《是咁的,法官閣下》(預料10月尾開播)
黃智賢第三次演律師喇!今次係佢繼《四個女仔三個BAR》同《完美叛侶》之後再做大狀嘅劇集,但呢部劇已經冇陳凱琳份叫「師傅」.
換上同樣係港姐冠軍,仲堅係大學讀Law出身嘅麥明詩上陣.
二人會有感情發展!
劇集仲有關禮傑同首次做女一嘅王君馨,好耐冇於無綫劇現嘅車婉婉都有份演法官大人,另外有梁烈唯,黎振燁,王梓軒同李國麟等等,故事主要講及黃智賢同前妻王君馨,以及另一大律師主角關禮傑嘅複雜關係,同時帶出新紮律師嘅慘況.
《兄弟》(預料11月初開播)
上年憑《踩過界》威到盡贏得視帝嘅王浩信終於有新作品,仲係台慶重頭劇!佢今次與楊明同埋勁打得嘅伍允龍拍檔出演警匪懸疑劇,故事講佢哋三個親兄弟因97年金融風暴而各散東西,長大後重聚,但就發現成頭家散晒嘅原因埋藏極大陰謀.
套劇唔係清一色「棒棒堂」,女主角就有剛剛於《特技人》日見夜見嘅朱晨麗.
仲有江嘉敏同劉穎鏇,同埋有好多親切面孔,包括久未露面嘅林韋辰同石修,張武孝(大AL)更加係事隔38年再回巢無綫拍劇
而且劇組仲分別去咗英國同菲律賓取景,相信畫面都會有驚喜!
張衞健回巢都變倉底貨?《大帥哥》呢?
無綫去年重金禮聘離巢21年嘅張衛健,擔正有關軍閥割據時代嘅劇集,講佢出演嘅無用伍長,點憑古惑頭腦同三寸不爛之舌闖,與三個兄弟洪永城,徐榮同埋李嘉闖天下,仲有大台力捧嘅蔡思貝做女主角.
發布會亦搞到好盛大,不過套劇上年9月已經煞科,話就話後期製作需時,要等到今年播,但當個個都以為係台慶劇時,竟然到而家都未有影!
曾經有傳《大帥哥》會緊接《延禧攻略》播出,就連無綫同翡翠衛星台「TVBJ」都分別於YouTube上載過片頭同廣告.
後期應該已經搞掂晒,但仍然未知幾時有得睇.


text:
相信Long D緊或者試過Long D嘅人都會知道遠距離戀愛係有幾辛苦,幾掛住你心愛嘅另一半.雖然而家科技先進可以進行即時視訊通話等,都叫做有得望下個樣,但就始終欠缺一份溫暖.
為咗再拉近啲遠距離戀愛情侶嘅距離,兩位分別來自關西大學同埼玉科技大學嘅研究生及助理教授西口昇吾同森沢幸博,連同佢哋叫Imagineering Lab嘅團隊就開發咗呢個叫「Kissenger」嘅電話「咀咀神器」.
用途同用法就唔多講,相信大家睇相都會明.呢個矽膠製嘅模擬嘴唇下面有晒sensor可以感測你嘅吻嘅位置同力度,即時傳送返畀同你傾緊電話嘅對象度,即係只有對方都係帶住呢個「咀咀神器」,佢就可以感受同你即時錫錫嘅感覺,唔駛聽聲再FF~!(但如果係咁好似冇得試傳送「巴黎鐵塔反轉再反轉」喎)
如果冇創意,呢個世界嘅科技發展將會變得好慢同無新意.所以我係好欣賞呢隊團隊做出咁有趣咁創新嘅發明嘅XD 不過我覺得最好笑嘅係,官網寫明呢個商品係設計畀情侶,屋企人,同粉絲嘅.點解係粉絲?佢哋話呢個Kissenger可以連接偶像同世界各地嘅粉絲喎~但我只係想像下已經覺得好驚,個畫面好似犯罪咁xD 你話偶像畀fan service 送吻畀粉絲就話啫~如果仲要收到粉絲唔同熱度同力度嘅吻…嗚嗚媽呀好驚呀!


text:
2016年8月12日星期五
Berchtesgaden貝希特斯加登
Marktplatz
住嘅酒店喺正市中心
8月6到步呢日啱啱有個Marktfest.
活動正正喺酒店隔籬搞.歌聲(噪音)直到零晨12點先停.
街尾有另一個舞台,不停有唔同嘅表演.
冇幫襯活動嘅街邊檔.揀咗去呢間食.
個活動除咗飲飲食食,賣嘢,表演.又有宣傳啦.
仲有嘢睇㗎.
另一條街有個Mini Marktfest for小朋友.
Schloßplatz
Schloss Berchtesgaden貝希特斯加登王室城堡. 原先打算呢日去參觀,但係星期六休息.
咁星期日去啦. 參觀一定要join guided tour,大約50分鐘.入面唔可以影相(比起其他王宮佢其實唔太豪華,而王宮主人間唔中會喺度住). 呢個小花園係唯一可以影嘅地方.
Town Hall
Kanzlerhaus
Nonntal
因為Schloss Berchtesgaden有一個四間博物館嘅聯票.去唔成王宮,諗住去咗Museum Schloss Adelsheim阿德爾斯海姆城堡博物館先啦.呢間係一間民俗民生博物館嚟.
行咗廿分鐘去到先發現冇cash.售票處話買嘢先可以用卡,買飛就只收cash. 可惜附近又冇ATM喎.運桔! 因為呢間博物館都幾遠吓,第日買咗聯票都冇再去.(買聯票, 13.5歐, 只去其餘三間其實都平咗㗎)
時間唔早,唔可以去下一間博物館.咁返酒店天台食個tea.星期六呢日乜都冇參觀過呢.
Eiskaffee(咖啡+雪糕)有士多啤梨裝飾第一次見.
34 則留言:
好少博物館唔接受用信用卡!回覆刪除
粒星星宣傳乜?
嘈住王子喺房度做夜間活動,冇晒mood,一定要掟臭雞蛋.回覆刪除
天台cafe景觀開濶,好歎喎.
我都鍾意凍咖啡(有加雪糕球).
當地好多傳統服飾都都成日有機會著, 真係唔會失傳.回覆刪除
你真係去運吉啦, 不過博物館之類一定有遊客參觀, 唔收卡真唔係路.
咖啡+雪糕好鐘意.
呢度唔錯,幾多嘢睇喎回覆刪除
Eiskaffee我哋有時都有士多啤梨做裝飾,不過通常夏天先有
王子做咩攪到仙都唔仙?回覆刪除
第18, 19張啲男仔cool喺小腿嗰啲綠色野咩嚟?唔係應該著高筒襪咩?回覆刪除
以為你杯Eiskaffee左邊有支百力滋,睇真啲原來係隔離枱嘅太陽傘柄 :))
我去呢D皇宮,博物館多,發覺唔比人影相的,通常都係無咩野睇嘅.回覆刪除
唔收信用卡係我呢邊只係中國人會咁做,乜鬼佬都學埋呢支歌仔…回覆刪除
嗰杯雪糕加咖啡,喺香港七,八十年代已經有啦,好似係叫「西班牙咖啡」,乜你唔知咩?
無乜特別嘅小城鎮,無咗個嘉年應靜過鬼,回覆刪除
博物館,皇宮唔俾影相都喺好小氣,唔見羅浮宮唔俾,唔去都無乜損失,歐洲啲景點唔收現金見得多,唔收咭就只有哩度,仲要喺德國.
唱到成12點會唔會有人掟水彈XXD回覆刪除
個town同皇宮都幾靚,噴水池個view都唔錯,天氣又好....住那裏係咪皇室後裔?
街上打tennis和踩車正呀,好玩!!
唔駛嬲,下次王子拖篋錢去逐張數畀佢wakakakakaka....
呢度有冇巴士去Königssee ?回覆刪除
德國都有 Intersport! 我響法國阿爾卑斯山每個城鎮都見到(上次租對著壞腳既行山鞋就係果度!),究竟邊度係佢發源地?回覆刪除
嘩! 咁先進地方唔接受信用卡! 少見少見⋯回覆刪除
好熱鬧咁WO!!!回覆刪除
唱到12點, 真係唔使訓咩~


text:
呢排好多假期..好想去旅行呀~
好掛住日本大板/東京既燒肉.....Shopping outlet.....比小朋友去既親子地方
仲記得暑假嗰時去大阪旅行
經過大阪心齋橋排晒長龍既元祖級芝士撻 PABLO
因為太多人排隊,都冇機會試到
今次真係要多謝PR姐姐送俾我哋國皇之家既聖誕禮物
比我地可以係聖誕節同我哋至愛既屋企人一齊試吓.
呢個係松板庫既抹茶芝士千層酥
(下圖)
Pablo芝士千層酥好出名架~
開左出黎就係PABLO抹茶芝士千層酥
盒內附送左一把膠刀,可以方便切黎食.!
個酥皮整得好鬆脆,綠茶唔太甜,芝士味夠濃.
原來綠茶同芝士個味係咁夾,每層酥皮都夠鬆化, 唔太甜,
好鬆脆,真係到停唔到口.
睇吓Marcus同朋友仔食得幾開心
為食的小朋友
問佢好唔好味...食完仲要俾個good,話俾我知好好味
(不過真係由此太脆..真係食到一地都係)
大家有冇見到我同Marcus今日出咗親子裝,
唔使次次都係俾永成同佢哋着.
第二樣要介紹嘅就係蛋黃哥Deco Latte熱飲拉花紙,啱晒忙裡偷閒
趁佢地下午午睡既小小時間
可以Tea一Tea...沖杯加咖啡/朱古力熱飲獎勵下自己
一包有十片,仲要每一張個公仔都唔同架!
用法:放係40-98度左右的咖啡表面,1分鐘後即變成咖啡上既漂亮拉花啦!
(我地自己好明顯唔識拉花..仲要拉D圖案)
Marcus好好笑佢就咁拎住食,因為佢以為係糖,
但其實佢冇甜味但有好香嘅雲呢拿香味.
我就沖左杯朱古力加試左蛋黃哥Deco Latte既熱飲拉花紙
(我地架咖啡機好平...買咖啡送咖啡機
平均都係 HKD $10 一杯咖啡)
另外當然要沖埋比我三位皇帝
永勝同Marcus見到就爭住飮
真係好得意
飲完蛋黃哥既朱古力...個人即刻hea 晒~
睇吓啲圖案,張張都唔同架!
有心心..有hea mode 蛋黃哥
只要就咁放落杯熱飲度,大概一分鐘就可以飲得
最後要介紹嘅係
長崎卡斯提拉布丁
睇返又係係日本好出名...已經連續2年獲得金賞受賞 既長崎布丁
一盒兩個真係啱晒兩兄弟食
有一樣好特別就係每盒布甸都付有一包白雙糖,
隨自己口味放落去個布甸到一齊食.
睇吓Marcus個樣幾咁渴望去食⋯
Marcus:哥哥,你快啲啦我好想食呀!
終於到佢食,睇吓佢個樣真係有心笑咗出嚟架!
Marcus : 媽咪...我"Met "到啦~
下面三個小朋友爭住食布甸
佢地落晒成包糖總知就好食啦~
其實布甸仲有好多隻味...
抺茶風味
芒果味
我地大人食過都覺得好滑溜
永勝不嬲都係鍾意綠茶味..
細佬係為食龍少爺.....
睇表情都知好食啦~
媽咪都唔執輸梗係即刻攬住影張相先
有左呢D日本直送既零食....
遲D大家新年開開Party/得閒Tea Time既時候都開心D啦~
Reference:
松坂庫
銅鑼灣軒尼詩道396-416號1-2號地舖
尖沙咀金馬倫道35號地下
佐敦彌敦道315號地下
旺角花園街3-5號鴻威大廈地下10號舖


text:
要出位,總括來講有兩種方法:第一種,就係完全豁出去用騎呢招引人注意 ;第二種,就係真真正正努力做好自己,發揮光芒同作用,創造價值.兩種都會有效,但只有後者先能夠長期穩陣,獲得最終勝利.
其實醫學美容,護膚,變靚方面都一樣,唔可以走捷徑,一定要真功夫學習!
好似某啲博出位嘅網絡紅人咁,整容整到出曬面,P圖P到變形,變成蛇精男蛇精女,衣着暴露,甚至喺直播中故意扮走光露點或甚至做出不雅表演!
其他比較正路嘅網絡紅人,就係將自己嘅樣貌同氣場,成為貴氣女神,優質男子,通過健康,知識嘅學習,傳遞,而得以改善同提升自己.
醫學美容,係有效!但亂咁做亂咁試絕對唔係最好方法,醫學美容係一定要經過學習,比較,先至能夠幫你發揮到最佳嘅美顏,瘦身,逆齡效果.
點解咁想同大家講分段式射頻 ?係因為分段式射頻(又稱為納米分段式射頻,點陣射頻)其實係市面上其中一個最有效,但係亦都最有最少人講同最少人認識嘅醫學美容療程.
好多人聽過分段式激光,但係好少人聽過分段式射頻.
今日就特別想同靚仔靚女一齊講解學習,呢一種美容科技!
( VENUS VIVA係世界上比較出名嘅分段射頻儀器,無論係香港,澳洲,新加坡都有好多人使用.圖片來源:新加坡Dr D Aesthetic)
納米分段式射頻,點陣式射頻是什麼?
納米分段式射頻,就係利用如點陣圖嘅射頻頭,用無針或有針,將視頻熱力打入基底.從而導致膠原蛋白再生,皮膚緊致,改善皺紋,收緊鬆弛,整體拉提亮白效果.
對於傳統單極射頻RF改善皮膚嘅好處,相信大家都清楚.
殿堂經典級數嘅緊膚Thermage電波拉皮,就係射頻嘅原理.
射頻嘅原理,就係利用無線電波,嘉傑深層組織,將組織家庭到60度70度左右,刺激膠原蛋白增長,達到緊致,消減皺紋效果.
今時介紹俾大家嘅分段式射頻,對於改善暗瘡造成嘅凹凸洞,有特別好嘅功效.甚至,比做激光更好.
點解我一直會大大推薦分段式射頻,反而對於激光緊膚,唔係太推薦呢?
因為,分段式射頻對於緊致皮膚,收緊嘅程度,射頻遠遠超過激光!
激光大部份嘅能量,係皮膚表面,淺層,已經完全釋放完,但係, 射頻嘅能量,可以達到真皮層與及皮下組織.(無論係傳統射頻,定係新一代分段式射頻,都超越激光)
而且,射頻本身由於唔係光能量,並唔會影響到皮膚嘅色素.
我之前成日都同大家推薦韓國光療Omega Light Treatment,就係因為佢嘅價錢比激光平一大截,但係對於皮膚收緊嘅功效,與及美白程度,其實同激光不相伯仲!
但係兩者,都唔會夠射頻收緊皮膚咁明顯!
所以,下次去美容中心有人同你推銷激光療程嘅時候,其實你可以順便問下,有冇分段式射頻.咁樣,可能仲平仲着數.
傳統射頻與及新一代納米分段式射頻
咁樣,新一代嘅納米分段式射頻,同埋傳統嘅舊式射頻,又有乜嘢分別呢?
分段式射頻,其實就係利用分段式激光嘅概念,用到射頻.
個治療嘅探頭,會利用微小嘅電極,建立一排一排,極之微小嘅微創傷口.
同傳統射頻唔同,因為佢做到深層加熱皮膚而不傷害表層,係整個治療部位,部份有RF能量經過,另外一部份,就冇電流經過,冇RF通過嘅部份對於有電流通過嘅部份,有保護嘅功能.
呢一點,係傳統射頻做唔到.
分段式射頻治療嘅效果,就係新嘅膠原蛋白生長,密度亦都增加,整體皮膚質素上升.
之前有朋友問我,究竟你一類嘅療程要做幾多次先有用.因為佢做咗一次,發覺改善凹凸洞嘅效果唔大.其實, 射頻呢一類改變肌底膠原蛋白組織嘅療程,最少都要做幾次先有效.尤其是如果佢係多極射頻,而唔係單極大能量例如Thermage,6-10次嘅治療次數係合理.
納米分段式射頻副作用
整體來講,納米分段式射頻,係安全嘅療程.之前有醫學研究顯示,無論係傳統嘅單極射頻,定係納米分段射頻,副作用都係非常之短暫,整體係屬於安全.
納米分段式射頻,對於某部份人士,有輕微短暫副作用,包括輕微紅腫及微刺痛.
但係納米分段式射頻,由於不會刺穿表皮,並唔屬於醫療器材,唔需要咁貴搵醫生,去合資格嘅正當美容院都可以做.


text:
(香港小姐2019)冠軍有樣睇?最快做女主角再做人妻? 近10年港姐大評選 !
一年容易又港姐,呢個比賽只係好多參賽者人生嘅一個新開始,回顧返2009到2019年嘅港姐競選,有人已經覓得好歸宿,成為人妻人母,離開演藝圈專心相夫教子,亦有人專心發展演藝事業,不斷挑戰新角色.雖然方向唔同,但大家一樣活得多姿多彩.同時有人成功就有人失敗,無論係咩身份角色,做一個正直,善良嘅人,先可以走得遠.
雖然話藝人唔容易做,但唔少人依然對呢一行趨之若鶩.最近又到一年一度嘅港姐競選季喇,各色各樣嘅參賽者齊齊現身電視城接受大家嘅檢閱,每年參加港姐競選嘅佳麗,質素雖然係參差不齊,但畢竟對於美麗嘅定義,每個人嘅標準都唔一樣.而且作為港姐入行,其實星途亦唔會太受比賽名次而影響,睇返最近十年嘅港姐發展,要想喺呢個圈子裡面混得好,性格同路人緣比外表更重要.
有人要奮鬥幾年先可以做女主角,但亦有人一出生就贏在起跑線,好似千雪BB同陳凱琳,卸任港姐之後第一次拍劇就有重要角色,可見公司對佢哋兩個有幾重視.
朱千雪
朱千雪形象健康,觀眾緣好,可惜鐘意讀書多過鐘意拍劇.佢喺大台拍劇嘅時間其實唔多,但因為千雪BB開始拍劇就有重要角色,好快就擔正做女主角,所以大家對佢嘅印象非常深刻.佢第一次做女主角嘅「EU超時任務」收視同口碑都非常好,台慶頒獎禮上仲同王浩信一齊攞咗嘅最受歡迎電視劇拍檔獎.
正當大家都非常期待呢個女演員嘅未來時,讀完碩士嘅千雪BB又走去讀法律博士,因為學業,仲冇辦法拍劇,只能出席商業活動同拍下旅遊節目.
千雪喺《EU超時任務》嘅表演非常精彩,大台當正佢係親生女,再拍多幾年劇分分鐘有機會攞視後.可惜大家等千雪讀完書,以為佢會返嚟拍劇啦,點知千雪就走咗去結婚,仲話之後準備定居新加坡,睇嚟以後想再見佢都幾難喇
唯有祝福千雪BB早生貴子啦.
最成功演員
比如熱播緊嘅「白色強人」,角色戲份仲越嚟越重,雖然宜家只有25歲,但已經獲得公司力捧,前途一片光明,成為女一都係遲早嘅事情.
最成功太太
張名雅
2012年嘅冠軍張名雅,卸任後拍咗幾年電視劇就同律師男友結婚,專心做富貴人妻,之後生咗兩個可愛囝囝,不時喺IG開心share一家四口嘅幸福相,佢透露已經同無線續約,之後等細仔大啲都會繼續出嚟拍劇過下戲癮.
張名雅個仔真係好得意.
單文柔
單文柔16年參選港姐嘅時候十強就出局喇,喺圈中成績一直平平無奇,最令人關注嘅就係佢同陳展鵬嘅一段感情!兩人之前不斷否認緋聞,但到18年突然公開婚訊,更宣佈已經Phoebe懷孕,之後Phoebe同展鵬火速結婚生女,宜家一家三口超級幸福.
生囡囡嘅時候Phoebe患上乳腺炎發高燒,好在都可以順利好返,展鵬之後都更錫呢兩母女.
性格酷爆嘅展鵬做咗爸爸之後都變得柔和唔少,前幾日幫囡囡搞咗個百日晏,一家三口幸福滿瀉.
可惜因為「安心偷食」事件,身敗名裂,仲有遠走美國避風頭,之後都好難再喺演藝界立足.


text:
865
145
52
港鐵尖沙咀/尖東站 B2 出口, 步行約3分鐘 繼續閱讀
電話號碼
37059590
開飯介紹
店名2DP意即2 Decimal Places,以數學精準至取小數點後兩個位來比喻餐廳的用心.餐廳主打茶味雪糕,飲品及素食. 繼續閱讀
附加資料
生酮餐單
營業時間
今日營業
12:00 - 22:00
星期一至日
12:00 - 22:00
公眾假期
12:00 - 22:00
公眾假期前夕
12:00 - 22:00
付款方式
其他資料
網上訂座
餐廳運作模式 - B類
切餅費
支持減塑 詳細介紹
賞訂座積分
外賣服務
加一服務費
獨家網上訂座
當面支付
素食
有關獎賞計劃
食家推介
相關文章
sarahyeah 等級4 2021-10-10
681 瀏覽
plan 好呢個weekend行完尖沙咀d 博物館之後來去厚福街食好野,openrice同社交平台 都見好多介紹呢間2DP, 就book 左夜晚黎食見呢日都座無虛席,安排我地兩個人住左窗邊高桌,望住出面街景,都幾chill店入面裝修簡約,又有幾絲文青feel其實係黎到認真睇先知呢間係素食餐廳,因為之前都印象佢係一間all day breakfast 好味既餐廳menu 好清晰咁列明d 食物係蛋奶素定點,好friendly to 唔同既素食者研究完menu, 最後決定試other food besides all day breakfastorder 左一個"原隻菠蘿炒椰菜花飯"$188一個"烤大啡菇impossible burger"$138同埋一杯菠蘿熱情果沙冰$48羅漢果茶$45呢個impossible burger好好味!層層分明,食入口又完美merge. impossible meat 完全好夾個burger, 佢sauce 調味just perfect, 好好味完全唔乾個"炒飯"我覺得比平時d 真炒飯更出色.香甜兼備,完全唔油,外表已經令人食指大動,入口更加喜出望外,不消幾刻鐘就完全消滅左成個"飯".個菠蘿特飲都處理得好好.平時d 沙冰不免會過甜或者太水,呢個就岩岩好,好fruity. 我覺得佢似係簡左好甜既菠蘿instead of 加左糖水,好鍾意下次想再黎試埋個哈密瓜冰,見好多人order 都大讚 繼續閱讀
heimen 等級4 2021-10-02
725 瀏覽
想試呢間2DP好耐!次次經過都好多人排隊,今晚特登一早BOOK定,準時到達就可以入座.2DP 生酮全日早餐勁豐富既配搭,上枱賣相好吸引!有齊牛油果沙律,炒蛋,炒菠菜,天貝,燒烤菇,羅馬串串番茄,士多啤梨,藍莓,奇亞籽布丁,橄欖油.生酮都可以食得好豐富~推薦嫩滑炒蛋,清嫩炒菠菜,爽甜既羅馬串串番茄同埋好有咬口,甜度剛好既奇亞籽布丁.蜜瓜牛乳刨冰皇牌甜品之一既刨冰係必點ITEM,賣相精緻,岩哂打卡~圓形蜜瓜波波好可愛,食落爽甜多汁,選用牛奶雪花冰,啖啖都係香濃既牛奶味,入口即溶涼透心!鹹蛋黃窩夫配普洱朱古力雪糕第一次見鹹蛋黃窩夫,咁得意既組合?試下先!窩夫香脆鬆軟,充滿鹹蛋黃香,配埋濃郁普洱朱古力雪糕,成個組合都好夾,有驚喜!伴碟仲有焦糖香蕉,大滿足啊~ 繼續閱讀
kelvinlauu 等級4 2021-08-10
3022 瀏覽
前日終於去到藝術館睇野啦🙈睇完就順便喺TsT行個街食埋晚飯 見今個星期好似食得太多肉 就諗住食下素中和下🙇🏻♂ 跟住就喺上搵到呢幾好似幾唔錯嘅餐廳啦🙈餐廳地方唔算好大 但位置都幾多幾舒適呢到雖然係素食餐廳 但種類都幾多 不過原來甜品係好出名同出色架!我地就叫左個意粉同pizza•牛肝菌Impossible肉碎闊條麵🍝•-呢個pasta嘅賣相已經好吸晴 而且份量就好足料添👍🏻入口仲充滿住啖嘅黑松露味 令味道層次更加豐富😍而闊條麵嘅亦好軟硬適中 口感彈牙 麵嘅闊度仲足夠掛起曬啲醬汁一齊食添🤤•蕃茄自家製水牛薄餅🍕•-唔好睇呢個pizza咁薄 佢係相當足料的!外皮就係因為薄所以整得好脆身👍🏻而面頭嘅芝士多到每塊都可以拉長長嘅絲😍•芒果雪山🥭•-佢嘅甜品咁出名係有原因架!佢地嘅生果類飲品都有新鮮果肉喺入面 勁fresh幾啱打卡👍🏻而我呢杯芒果雪山就面頭仲配有沙冰 飲到一半同芒果溶為一體後更加豐富😍.下次就算飽都要嚟食個甜品 試埋佢其他款式先得🙈 繼續閱讀
yuenmeison 等級4 2021-07-05
5345 瀏覽
今日又來到尖沙咀厚福街搵嘢食啦,呢度出名多嘢食.今日想食清小小,冇甘heavy ,就幫襯2DP啦!因為晚飯時段,我哋都等咗一陣位,睇嚟好多人都想食得健康.一坐低就即刻叫嘢食啦,我地叫左:2DP生酮全日早餐(All day breakfast)而家好多人為咗健康,追求生酮飲食.甘岩呢度有個生酮全日早餐,緊係要一試.入面材料有牛油果沙律🥗,炒蛋,炒菠菜,天貝,燒烤菇,羅馬串串蕃茄,士多啤梨🍓,藍莓🫐,奇亞籽布丁,橄欖油.全部都係健康食材,估吾到配搭一齊就變生酮飲食,食完都覺得自己健康左😆大啡菇素牛impossible漢堡配黑椒醬又係一個值得推介既漢堡!材料有impossible牛,芝士,大啡菇,生菜,蕃茄,苜蓿芽.雖然係素牛,但食落勁juicy,有牛味.成個漢堡勁足料.至中意入面既大啡菇,有咬口.漢堡外層烘得香脆,值得加分!配搭黑椒醬非常惹味.黑芝麻奶油窩夫🧇食完晚飯梗係叫返個甜品,見到有唔同種類嘅甜品我哋就揀咗個黑芝麻奶油窩夫配黑芝麻雪糕,諗住黑芝麻冇甘邪惡🤣嘩一上碟就即刻流口水,賣相一流!除咗有窩夫同雪糕外,仲有麻薯.麻薯煙煙韌韌,勁重芝麻味.窩夫好香蛋味,上面勁多奶油,都係芝麻味的🤣成個甜品都好芝麻😋嘢飲我哋就叫咗荔枝西柚烏龍同熱杞子菊花茶,感覺都好養生啊!如果大家食厭咗出邊油膩重卡路里既晚飯,不妨過嚟2DP來個輕食之旅😍 繼續閱讀
SwallowHongKong 等級4 2021-07-02
2388 瀏覽
唔知你哋會唔會同B仔一樣,覺得大魚🐟大肉🥩食得多,有時都會悶,偶爾轉換一下,食下素食其實都幾舒服💕.呢間位於尖沙咀嘅新派素食,就係我會encore嘅素食店之一,雖然唔算食過好多次,但每次嚟佢哋都總有新意,餐單裏面除咗固有人氣菜式之外,仲會加入一啲時下流行嘅嶄新素食元素,睇得出餐廳老細係幾有Heart去經營餐廳.✨牛油果扁意粉配烤羅馬蕃茄($ 110)意粉入口牛油果香氣幾重,配料有大大粒嘅羅馬串串蕃茄,切粒秋葵同珍珠筍,表面仲會撒上合桃及杏仁片等,整體質感濃稠,口感豐富,豪無寡感.黑芝麻奶油窩夫 配黑芝麻雪糕($98)窩夫一上枱就聞到陣陣黑芝麻香氣,單係貌相同氣味已令人食指大動.窩夫外脆內軟,當黑芝麻奶油遇上黑芝麻醬,再混合埋黑芝麻雪糕,就能做到令窩夫冷熱交替之餘,亦能保持濃郁黑芝麻香氣.加上粒粒軟糯黑芝麻mochi,呢個甜品絕對係會令黑芝麻迷一試愛上.茄香猴頭菇蒟蒻麵($106)輕煎過嘅厚切猴頭菇,表面微脆,內帶絲絲狀嘅獨特口感,甚有「肉感」.條條爽口蒟蒻麵條均勻掛上連帶茄肉嘅茄醬,入口酸甜,開胃清新.另外,蒟蒻麵除咗係素食之餘,亦低卡飽肚,係減肥人士嘅恩物,食完成碟都毫無負擔同guilty感. 繼續閱讀


text:
1 Jan 2018 London
終於到左租車嗰日,我揀左係Sixt租,因為未夠25歲,唔係間間公司都可以租到,總共租左六日,其實未夠25歲真係有啲唔抵,因為要比Young Age Waiver,加上我考左牌之後好耐都無揸過,所以唔敢唔買保險.Sixt係倫敦City Centre都有得pick up,不過考慮到City Centre交通好繁忙,我會好驚,所以都係喺Heathrow pick up,好似會無咁易有危險.
一開始我reserve左Peugeot 308,但佢最終比左架好浮誇既紅色Volvo我,check清楚架車就開始了,揸落感覺都唔錯,係Heathrow附近操左一陣,就出左motorway南下.英國既路況幾好,其他車好禮讓,cut線時佢地讓就會眨一下車頭燈,但我唔係好識點樣可以令車頭燈眨,唔知係邊度操作,同埋因為冬天,我又係唔識點樣令個玻璃無咁大霧氣,我返到香港問老豆,佢話開少少冷氣吹個玻璃😂 仲有,架車其實都幾煩,佢會無啦啦話 ‘driver alert, take a break’,有時會比佢嚇親.
Cotswolds 英式小村
我地分別南下,之後返London睇波,之後再北上,主要都係英格蘭既山區.第一站去左一個好舊既小鎮,離London差唔多兩個鐘(可能係我揸得慢),搭火車既話搭去Cotswolds .揸車既話個度有Free Parking,但我見好多車都係泊係未入村前面既路邊.
條村其實好快行完,建築同生活模式都好舊英式feel,好靜,聽講有人會係隔離條村騎馬過黎.如果自駕向英格蘭西面或者南下,都可以過黎睇下.


text:
臺灣國樂團第一次同集比合作嘅製作商品喺訂製USB手指,嗰次嘅成品大受好評,因為先前嘅訂製USB手指成果,臺灣國樂團再一次揀同集比合作.喺討論今次製作點樣嘅商品,臺灣國樂團提到想要以吹拉彈打公仔作為主角.
吹拉彈打分別使用嘅樂器
喺國樂入面常用嘅樂器主要分為:吹,拉,彈,打四大組,為咗配合得意嘅四公仔,用嘅樂器分別喺笛子,二胡,胡琴,鼓,因為今次喺用軟膠開模嘅方式製作呢款磁石,所以喺顏色同埋整體視覺效果都十分之出色.
傳統同創意嘅跳色結合
值得一提嘅喺,當初喺設計四公仔果陣,臺灣國樂團就已經設定用比較鮮艷嘅髮色嚟代表每一個公仔嘅特性,同以往一般人物嘅黑髮或者啡髮唔同,臺灣國樂團用馬卡龍綠,鮮黃,橙色同埋靛青色嘅髮色嚟反襯一般土色系嘅國樂器,喺人物嘅服裝造型方面亦都用同髮色同色系嚟做深淺變化,用活潑嘅顏色嚟跳出國樂帶畀人嘅傳統感.
當聽眾聽完演奏覺得餘音繞樑,仲沉醉喺餘韻果時,收到呢款軟膠開模造型磁石一定會更加加深對臺灣國樂團嘅印象,唔淨喺有聽覺享受,喺視覺方面亦都照顧到.今次喺第二次集比同臺灣國樂團嘅合作,每一次嘅溝通都令我哋更加感受到佢哋對國樂嘅熱愛同熱情,而面對每一個顧客嘅要求,集比都會盡全力達成每個公司心目中嘅禮物形象,提高品牌知名度!


text:
各位用緊 iPhone 或者 iPad 嘅 wire 民,買機嘅時候總會左諗右諗,除咗要諗買咩色之外,最重要就係要諗究竟買 16GB / 64GB 定 128GB 先夠用.睇返價錢嘅話,以 iPhone 6s 為例,128GB 就已經貴過 64GB 成 $800,如果揀 SE 嘅話,就算你有錢最多都係得 64GB 俾你揀,以前大家好多時都需要就住嚟用,唔敢影得太多相同埋片之餘,裝 Apps 之前仲要左度右度,有新 Game 想玩好多時就要先 Delete 咗隻舊 Game.
唔洗 $650 就有 64GB
如果 iPhone / iPad 真係唔夠位用,除咗成日要將啲相同片 Backup 落電腦之外,現時都有唔少廠商推出可同時支援手機同電腦雙用嘅 OTG 手指.Verbatim 最近推出咗 1 款容量分別有 32GB 及 64GB 嘅蘋果 OTG 手指,其中 64GB 版本 $638 就已經有交易,至於 32GB 更只係 $438,一定比買高一個容量嘅 iPhone / iPad 慳唔少.呢隻 OTG 手指一面係對應 iOS 裝置的 Lightning 介面,另一面則是 USB 3.0,方便各位 wire 民將檔案同電腦共用,咁就唔洗再搵條 Lightning USB 線左插右插咁唔方便.
▲佢嘅體積相當細小輕巧,加埋有 2 隻可以完全配合到 iPhone 嘅原色,用起上嚟唔會覺得突兀,仲有一年保養,萬一有咩事都唔洗驚.
1 分鐘抄到 1GB 資料 仲可以邊抄邊用
當大家打開 iPhone 或者 iPad,望下相簿就可能已經有 10 幾 GB 以上嘅相同片,如果要抄落電腦,就要將部機放低無得用.Verbatim 呢款 OTG 手指,當大家進行檔案抄寫嘅時候,其實仲可以繼續打機,睇片,上 Facebook 等等,抄寫動作會喺背景繼續執行.佢個抄寫速度其實算快,測試過駁落 iPhone 6s,抄寫 38 條片(共 6.7GB),都只係需要 7 分鐘左右就完成,真係睇完條 YouTube 片或者打舖機就已經攪掂.當啲相同片抄晒落隻 OTG 手指,除咗可以當係一個備份之外,亦都可以插落其他 iPhone 或者 iPad 度拎返啲檔案,又或者插落電腦個 USB 度都得,用 USB 3.0 傳輸速度就更加快,同一大小嘅片由 OTG 手指抄落電腦唔洗 2 分鐘就攪掂,真係快過淥杯麵!
▲除咗可以插 iPhone 或 iPad 用之外,都可以插入電腦當一般 USB 手指用,而且速度都好快,唔洗 2 分鐘就可以讀取 6.7GB 資料,而寫入相同容量資料則只需 5 分半鐘.
裝隻 App 仲可以用指紋加密
始終 Apple 嘅周邊產品限制比 Android 多,呢款 OTG 手指就有 MFi 認證,兼容及穩定性有保證,而且只要裝 V drive 呢隻專用 App,一插隻 OTG 手指落部機,就即時 Detect 到唔洗裝任何 Driver 咁麻煩.至於 App 本身亦都已經有齊基本功能,好似將部機嘅資料抄落手指,甚至可以將 iPhone 嘅聯絡人資料備份埋落去添,咁可能各位 wire 民會覺得,抄晒咁多相同片,萬一俾人執到咪大件事,咁大家又可以放心,因為 App 入面大家可以選擇先將內部儲存嘅重要或者私人資料進行加密再抄落隻手指,除咗設定密碼之外仲可以用埋指紋加密,萬一唔見咗都唔洗驚俾人睇蝕晒.如果大家抄咗相,片或者歌落去,仲可以即時喺手指入面直接睇或聽,唔洗經第三方軟件,又可以上傳去 Facebook 呢啲社交平台同朋友分享,唔洗再抄返落機先做到.
▲裝咗 V drive App 再插隻手指就會即時認到,完全唔洗任何設定,入到去仲可以清楚見到日後升級 Firmware 或者 Format隻手指嘅選擇.
▲大家可以直接用 App Check 到部機同埋手指嘅可用空間,更可以將 iPhone 嘅聯絡人資料備份落手指,換新機就更加之方便.
▲要過相或者片其實好簡單,只要好似平時咁揀晒想過落手指嘅相同埋片,再揀返 Save 去 External Storage 就攪掂,抄寫過程之中仲可以繼續用 iPhone / iPad.
▲如果抄咗好多私人相同片都唔洗擔心會俾人睇到,因為可以選擇性將內存嘅資料加密,仲支援指紋同密碼加密.
辛尼評語:襯晒色夠晒方便
講真如果大家鐘意用 iPhone 拍片嘅話,真係就算你買 128GB 都未必夠用,如果每次都要插返條 USB 線再開 iTunes 抄落電腦做備份,好多時都未必會記得,去旅行果時就更加唔方便.Verbatim 呢隻蘋果 OTG 手指,個殼就已經襯返 iPhone 部機嘅色,開個 App 就可以即時備份,非常易用,仲可以用埋指紋加密,絕對唔洗擔心備份嘅資料會俾人偷睇.售價上嚟講亦好合理,最高仲有 64GB 可以揀,體積細小方便隨身攜帶,仲可以當埋普通 USB 手指咁用,性價比幾高.
建議售價:$638(64GB)/$438(32GB)
查詢:Verbatim(2314 1220)


text:
買冷氣邊部好?冷氣機比較?剩係睇下個款?對比下價錢?錯!錯!錯!要買到性價比高又實用嘅冷氣機,又點可以咁樣做冷氣機比較.雖然講到好似好深奧咁,但實際上只要好好留意以下幾項,你都可以輕鬆成為冷氣機比較達人!
冷氣機種類
一般可以將冷氣機分成以下3種:窗口式冷氣機,分體式冷氣機,窗口分體式冷氣機.唔同機種嘅製冷能力,耗電量,安靜程度,仲有最重要嘅價錢,有極大差別.所以喺購買冷氣機之前,最基本嘅冷氣機比較就係了解認識3種冷氣機種嘅長短處,決定好要購買嘅機種,再作進一步冷氣機比較.
簡單講下3種冷氣機嘅特點:
窗口式冷氣機:安裝簡易,方便,有明顯製冷運作噪音
分體式冷氣機:安裝費用較高,安靜
窗口分體式冷氣機:針對墻身安裝面積有局限的家居,安靜,安裝費用較高
能源效益級數
能源效益嘅初衷係為咗保護及維持一個綠色生活環境,協助市民大眾了解電器的能源有效運用程度.咁樣講或者大家會覺得糊里糊塗,簡單咁講,能源效益標籤可以幫助你了解到電器耗電程度.更加直白咁講,就係可以幫你慳到幾多電費!能源效益標籤分5級(1至5級),1級為能源效益表現最好,可以大大降低不必要嘅耗電量.
所以做冷氣機比較嘅時候,一定要細心留意貼喺冷氣機上面嘅能源效益標籤,咁樣可以幫你篩選出最慳電嘅冷氣機.
冷氣機額外功能
香港地空氣過敏原何其多,鼻敏感人士周街都係.依家市面上唔少冷氣機都伴有除製冷之外嘅額外功能,例如空氣淨化,過敏原吸附過濾等功能.喺冷氣機比較嘅時候,切莫純粹一味在乎價錢高低,冷氣機額外功能越多,價錢越高,乃尋常之事.
喺選擇冷氣嘅時候都要細心留意冷氣機提供嘅額外功能,根據自己嘅需要作出選擇.例如Hitachi日立冷氣機如別的傳統冷氣機不同,設左右送風功能,能夠全面將凍風送達家中每一個角落,另外獨有的WASABI 納米鈦空氣過濾網,有效減少空氣細菌,有助抗敏.鼻敏感嘅人士喺選擇及比較冷氣機時,就可以細心留意呢啲額外功能嘅特色.
喺冷氣機比較時,通過以上3步,其實基本就可以幫你揀選出合適自己嘅冷氣機.不過當然,除了以上3點,作冷氣機比較時仲有好多需要留意嘅元素,例如家居面積,冷氣機擺放位置,定頻變頻之分,我哋可以由淺入深,一步一步慢慢了解箇中學問!大家記得緊密留意隨後嘅格價Tips!


text:
寫依個話題之前我要拎一拎定頭盔:我冇話邊個講真邊個講假,只係突然咁多人企出嚟話比人性侵過,真係有種狼來了嘅感覺.
呂麗瑤話比人性侵犯依件事動全城可能係受之前荷里活嘅影響造成.一個女仔喺自己生日嗰陣決定將心結講出嚟,指證又好發洩又好,我都覺得係一件好事:你想惡有惡報,都要受害人首先勇敢指證.不過當發聲得到廣大市民留意然後紛紛留言支持之後,「被性侵」突然好似有另一個作用咁.可能係我主觀,可能係我性別定形,但一個女仔訴說自己比人性侵犯嘅經歷,理應係有種盡訴心中情嘅釋放,例如自己其實好驚,但細個驚到唔識反應;或者係侵犯者有權有勢,自己唔識點反抗.至於依頭話自己試過唔止一次,嗰頭又好冷靜咁分析法律觀點,又強調因為喺大陸發生所以法律咩都做唔到,我希望因為事主真係女強人,睇得開放得低而又用平常心去提醒其他女性,所以可以寫得咁冷靜.
性侵犯係一個好嚴重嘅罪行,我有前度都曾經經歷過.依啲係不堪回首嘅悲劇,我地每個人都應該盡力阻止性侵犯嘅發生,除咗識得大聲叫唔好,更重要係自己唔好成為侵犯人嘅一方.有人主動企出嚟講返事實出嚟當然可以比到侵犯者一個警號:受害人唔係淨係識得啞忍,你終會有被審判嘅一日.但我怕嘅係有人會將「企出嚟」當係一種風氣,甚至一種潮流,然後喺巴士比人望兩眼又當性侵,前男友「𡁻完鬆」又當性侵,甚至係一夜情完後悔又當性侵.就好似狼來了一樣,當大家聽完一次又一次就會麻木,就會當所有人都係「你以為比人性侵啫」,到時真正曾經受到性侵犯而企出嚟但又冇人信嘅受害人唔單止得唔到平反,甚至要受多次比人當講笑嘅傷害.
你可以話我杞人憂天甚至太陰謀論,但睇返之前結唔成婚告返13年前13歲同個男人搞嘢,仲有N單發生喺時鐘酒店嘅促膝談心強姦案等等,我真係好怕「被性侵犯」會比好多人用嚟呃Like,甚至誣告其它人等等濫用嘅情況,然後令到真正受害人成為狼來了下嘅犧牲品.
我始終認為性侵犯係發生喺好多唔同嘅圈子之中,總有人會利用唔同嘅權力或者信賴去威迫利誘男男女女,等自己可以享受一時快感,受害者甚至講緊係數以千萬計.當社會因為一條導火線而引起世界關注唔同界別嘅性侵風氣,我希望嘅係受害人可以乘機企出嚟指正犯罪者等佢得到應有懲罰,而唔係比其他人炒作自己嘅人氣.
你玩緊嘅,好可能係幾千萬人終於等到嘅希望.


text:
IELTS分享 | 同DSE English英文有咩分別?應該點準備?
臨近暑假,無論你諗好定未諗好去外國讀書,都可以考定IELTS以備不時之需.所以今次就分享番相關嘅資訊畀大家啦! 首先,IELTS係有分好多種😂因為我係為咗去英國讀大學而考IELTS,所以我揀果隻就係IELTS for UKVI (Academic) (ps 可以拎咗大學嘅offer之後先考,但因為我當時驚s6會好忙,所以s5升s6個暑假就去咗考啦) 我諗比較多人想知嘅係IELTS同DSE英文嘅分別喺邊🤔老實講分別都算幾大😂畀我嘅感覺係IELTS冇DSE咁睇重d答題技巧咁~但有一共通點係reading定listening都可以靠操去拎靚grade😉網上其實有好多資源,大家不妨自己發掘吓然後操吓卷先再去考,話曬考一次都成2200蚊🧐 至於writing,我覺得係IELTS之中最難嘅.難係難在時間比較緊迫.當你又要時間睇清楚條題目/d數據,又要時間思考/draft就變咗幾急吓.呢part我覺得大家可以花多d時間鑽研一下.如果自己搞唔掂,可以上youtube/google搵吓相關嘅tips/教學片段呀! 最後黎到speaking啦~你會同一個native english speaker對話😂d topics都幾多變化,古靈精怪🤔我就冇咩點prep到💩我覺得只要你講d野合理,講野流暢而又冇咩grammatical mistakes,又會vary吓自己嘅用字,個分都唔會太差. 咁考完之後呢就大概13日之後會知道成績,係上番個指定網站到check der~ 另外,想補充番嘅係而家IELTS有電腦模式嘅考試,但就係經IDP報名 (非廣告lol) ~佢好就好在好快可以知道自己個成績咁.大家有興趣可以自己去睇吓呢!


text:
依家唔係歧視你
又或者點
人地個作家寫本小說出黎
設計左個人物
你係唔係應該尊重返個作者先
明明個角色係男人,你話點解唔做得
明明個角色係白人,你又硬係搵個黑人做
人地個歷史背景係咁
佢又要改
你想拍套女人做主角既間諜片
你咪自己寫個原創故仔出黎囉
你又要用零零七個牌頭
但係又唔滿意人地係男人
女人間諜片唔係冇,例如紅雀行動,Anna都係以女間諜為主角嘅片,又或者學樓上巴打話,可以拍套外傳講007嘅上司M嘅故事又得.但如果將原著角色性別改變,就真係唔太尊重原著同作者
而家既所謂女權主義, 無一個識字, 無一個識得寫好劇本同角色, 又或者果班唔向左走向右走識字既作者借女權上位, 夾硬將成功題材 gender swap 算勁數. 呢個係雞先定蛋先既問題.
但結局永遠都係名作變爛作, 例如 Ocean 11, Ghost Buster, The Last of Us 2, 主角變女人之後全部都係垃圾爛片.
點解無人寫一個出色既女角色比女性發揮? 異型 Ellen Ripley, 未來戰士 Sarah Connor, 法國洛比桑 La Femme Nikita, 一個比一個精彩. 今時今日無一個女角去到呢個高度, 唔係因為荷里活男權打壓, 只係因為而家班寫手太廢, 淨係識抄捷徑.


text:
林子博移英一個月拍片呻未租到屋及仔女未搵到學校 網民:冇plan好就帶小朋友移民?
現年50歲嘅前無綫娛樂新聞台主播林子博,喺19年慘食「無情雞」被無綫不再續約,其太太董燕君(Shirley)於上年不敵癌症逝世.早前佢遵從亡妻遺願,好好照顧一對子女,選擇舉家移民英國過新生活,唔少網民都留言送上祝福.唔經唔覺佢哋一家三口已經移民英國一個月,早兩日佢喺YouTube開設個人頻道及上載影片,與網民分享近況,自爆仍未租到屋,及仍未安排其子女返學,大嘆「唉!原來唔係我諗咁簡單㗎!」.影片出街後,雖然有唔少網民留言叫佢加油,不過亦有唔少網民鬧爆佢移民決定草率及缺乏準備.
喺影片開頭,林子博就話自己嚟到英國一個月,收到好多朋友嘅關心,不過佢就話小朋友仲未返學,而佢哋亦未租到屋,仍然住喺酒店.之後,佢就解釋自己喺英國嘅近況,並數出幾個難題:首先到達英國後,佢哋先搵酒店暫住,然後一邊搵租盤,不過仍未搵到租盤,原因係當地嘅業主唔會隨便租屋俾人,要看租客有冇工作證明,並唔係坊間所講只要願意交一年租金就會租到屋.第二,林子博就話好多嘢係有關聯性,仔女要返學就要有住址證明,不過酒店並唔係一個住址證明,就算選擇租Airbnb,亦有人指出民宿地址未必可以作為住址證明,因為要有一份正式嘅租約,先可以透過市政局幫忙搵學校入讀.第三,佢就話過多幾日就會搬往民宿暫住,因為住酒店比較麻煩,冇爐頭煮嘢食及冇得洗衣服,導致佢哋經常外出用餐,同埋要儲一大堆衣服拎去洗衣店洗.第四,佢就話最唔習慣係飲食方面,因為香港食物種類繁多,而佢喺英國就不停食漢堡包,沙律及Pizza等西式食物,間唔中先可以食到中餐,所以佢好掛住香港茶餐廳嘅食物.最後佢認為英國人生活節奏比較慢,好似只係租車就已經用咗三至四個星期,即使佢上網睇中咗架車,但都唔能夠即時買到.
林子博坦言原本打算帶仔女移民加拿大生活,原因係多朋友住加拿大及有相熟朋友已經幫佢「搭路」做返老本行,不過可惜佢分數不足,未能達到技術移民嘅要求.
唔少網民睇完呢條片後都留言支持及叫佢加油,例如「子博加油呀!我同女女都係嚟左一個月,都係住緊bnb,啱啱先租到屋!適應新生活確係不容易,尤其得你一個湊兩個.努力,支持你」,「要清楚自己點解要移民,適應力要夠強,好好計劃,有勇有謀過新生活,不要經常回望過去,祝你成功!」及「而家嘅困難一定會過去,祝你同囡囡仔仔會越嚟越順利,子博加油呀」等等.
不過亦有不少網民認為佢為移民準備不俗,紛紛留言鬧爆佢,例如「冇plan好就帶小朋友移民?點做人父母呀??自己攞嚟!」,「唔係灰你,只不過你能力唔高,冇planning又唔夠積極怪咩人?怪你自己走之前冇research好過啦」,「而家移民喎,點解好似當玩咁?乜唔係計劃好先實行架咩?明明自己係香港都撈唔掂,仲要晒錢搞移民,定以為自己去到會好掂?去到搞唔掂就係到拍片講自己有幾慘,想博咩?」,「冇學歷,冇技能,冇錢,衝去英國,2個小朋友讀書要好多錢,你冇planning帶埋仔女同你一齊捱,咁大個人都冇腦!討論區好多人罵梗你累左d仔女,冇書讀係度做乜?」,「根本成件事就係弱智, 真心唔抵可憐, 有心想小朋友好,想移民好啲嘅地方, 咁大個人唔識上網做research先?十幾廿歲嘅後生移民讀書都識事前做research啦!真心想小朋友好, 有心移民, 知道自己英文唔好,唔可以岀發前增值下自己先,學下英文好困難?真係急於嗰一時三刻話走就走?大把人都有移民嘅第一次經驗㗎啦,又唔見人哋會搞到好似你依家咁折墮?真心睇唔岀你有幾特別可憐」及「好心你冇能力又冇計劃就唔好人飛你又飛啦, 當玩咁, 你餓死都算, 冇需要post段youtube搏同情架, 好多後生過你既都係自己搞掂, 都唔知你知唔知醜」等等.
有網民亦問林子博「唔搵咗屋搵咗工先至過去」,而佢亦有回覆:「香港出發前已經搵咗工.」及「住屋真係過到嚟先夠膽搵,因為隔山租唔知道附近治安係點!」.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可即時換領限量新人禮,立即下載!


text:
「風波」
有啲人以為今次嘅宣誓風波係一件小事,但係點知去到今日竟然搞到無可收拾嘅地步.當然我亦相信梁頌恆同游蕙禎無諗過事件會演變到今日嘅地步.其實今次真係幫佢哋唔落,本來可以有四年時間,但係而家真係分分鐘連議員都無得做.講真一日未宣誓,一日佢哋仲係候任立法會議員,所以真係大把位比人捉.依家只可以怪佢哋入世未深,如果今次無事真係希望佢哋經一事長一智,因為嚟個遊戲唔係咁易玩.
「過火」
今次真係過咗火位,原本可以係立法會做啲成績俾人睇,但係因為宣誓風波搞到依家要人大釋法,咁又何必呢?當然今次嘅人大釋法擺明車馬就係要用盡方法唔俾梁頌恆同游蕙禎兩個人進入立法會.而今次真係大大個籍口同把柄俾人禁住嚟打,不過如果因為今次嘅事件而要去釋法嘅話,老實講真係格硬嚟.不但破壞一國兩制嘅同時亦都嚴重干預政府入稟嘅司法覆核案,因為每次嘅釋法都對香港嘅司法獨立受到負面嘅影響!
「條文」
香港基本法第一百零四條係咁的:香港特別行政區行政長官,主要官員,行政會議成員,立法會議員,各級法院法官和其他司法人員在就職時必須依法宣誓擁護中華人民共和國香港特別行政區基本法,效忠中華人民共和國香港特別行政區.而今次釋法應該會執著於「擁護」同「效忠」嚟四個字,因為每個人嘅定義都唔同,所以要斬草除根嘅話就要釐清「擁護」同「效忠」嘅定義.不過點都好,今次真係有少少逼虎跳牆,何必呢?
Also published on Medium.


text:
7大搭車禮儀!如何1秒激嬲車主?學校沒教但你要知 勿做失禮乘客|好生活百科
撰文:Mila|圖片來源:網上圖片,新假期資料庫
學校沒教的搭車禮儀!
1. 切勿大力閂車門
呢一項係大忌嘅第一位!很多人平時搭開的士,因為驚閂唔實車門,所以習慣大大力閂車門.但私家車嘅車門比起的士嘅車門設計更為複雜,可能有很多按鈕,所以相對上較脆弱,大力閂車門分分鐘震壞車門上嘅零件,整一整又要幾千蚊,車主真係多得你唔少!所以大家下次閂車門嘅時候記得溫柔返啲喇.
2. 切勿唔睇清楚就開車門
唔開大個車門點落車!?開大車門當然係無問題,問題係無睇清楚車門外面嘅情況就一嘢用力推門.很多時候,車門外可能係欄杆或者石壆,如果呢兩樣嘢的高度比較低,遮住視線,搞到一開門就刮花車門.最慘係開門果陣撞花咗隔離車的車門,到時都唔知邊個賠好.
3. 唔好一嚟就坐後座,淨返車主係前面
唔講你可能唔會為意,坐私家車時一黎就坐後座,留空副駕,淨返車主係前面渣車,其實十分不尊重.無論係因為大家搭的士習慣了,又或者係覺得副駕位唔敢亂坐,但咁樣會俾人一種「當人係的士司機」的感覺.因此,如果只係得你一個,或者架車未坐滿人嘅時候都盡量唔好留空副駕位,以示對車主嘅尊重.
4. 一上車就係副駕睡覺=唔尊重
就算你避開了上一個行為,好醒目咁坐上副駕位,但你都可能會犯這個禁忌.就係一上車就在副駕訓覺,特別係坐長途車/自駕遊嘅時候,咁樣一樣會令到車主唔係太好受.因為揸長途車其實都幾攰,所以最好就適當地同車主傾下計,令到佢無咁苦悶.不過如果你真係好攰,可以嘗試輕輕同車主說明原因才去睡,相信佢都會體諒,唔好誤會你.
5. 係車上面食嘢要小心
好多車主都唔鐘意乘客係佢車上面食嘢,特別係鹽酥雞,薯片,等等嘅食物,一來容易被車內的物料會吸味道,二來碎屑多,難以清理,容易惹蟲,清潔十分麻煩.
6. 唔好係咁亂㩒啲掣/開櫃
坐車隨意亂㩒車上的掣或者亂開人啲櫃,係非常失禮嘅行為.道理同去人屋企一樣,你都唔會去到人哋屋企就隨便入房開人哋個衣櫃啦.
7. 勿對人哋架車評頭品足
好多男人都當架車係第二個老婆,你彈人哋架車舊,牌子垃圾,或者顏色唔好睇,就等於直接同佢講「你Taste好差!」一樣,無人會想聽.所以都係厚道啲,除非人地問你意見,如果唔係都係收下把口啦.
唔知大家有無曾經唔覺意做過失禮乘客呢?下次坐朋友車就記得要留意喇!各位車主仲有無遇過其他1秒激嬲你嘅行為呢?
撰文:Mila|圖片來源:網上圖片,新假期資料庫


text:
《警察今次最大既功德,係令市民開始重新思考咩係法治.》
警察今次最大既功德,係令市民開始重新思考咩係法治.
本來香港人只係顧住蛋治,都唔會諗法治.大家唔好以為唔係上面就唔駛接受洗腦.個個細個都以為法治就係我地香港市民生命財產既最大保障.雖然話就話法律面前,窮人含L,但係如果有錢的話,大家都會諗:喂條友可能係俾人冤枉,但係請既係咩資深大律師_狀,甚至係係英國(又勾結戀殖外國勢力)請左個咩紅毛綠眼律師團,大家入去旁聽,又會覺得:仲有得打!呢個就係所講既WOMB[註]理論,亦一直備受泛民主派所推崇,係佢地選舉既基礎之下.總之法治,就交俾佢地守護啦——
所以過往先唔反對(同叫人一齊同佢反對)人大釋法,甚至係主權同本地司法權衝突,23條立法等等.總之呢條就係咩底線黎啦,但係咁多年黎,除左見到班友間唔中出黎著晒黑衫靜默地從一個法院行去另一個法院之後,其實似乎無咩野影響到.更甚者,突然有一日天光先發現,原來自己唔好話底線,連底底都一早無埋.咁又點樣辦呢?
以前大家咁驚23條,係因為呢個確立既新法律,係制度入面可以令到有一把刀行係大家個頭上面.董伯,葉太當年就係咁搞到焦頭爛額.但時至今時今日,2019年,大家唔單止係無23條情況下,已經俾人無啦啦拉左,係大廈都要被迫下刑式下跪,拒捕,食果種各樣既槍彈大餐,有23條,同無23條,又有咩分別係依家既香港人心目中?警察打破左第一個海市蜃樓:
原來只要非常時期,有無23條都無分別.
你仲唔信?咁行政長官係唔係緊急狀態下用緊急法禁蒙面,律政司多次係呢個時期頻頻申請臨時禁制令,然後法院全數批出,又係咩一回事?今日唔俾蒙面,聽日唔俾出夜街,後日又唔俾夜蒲,然後港鐵又日日話公眾安全理由,閂晒D車門,唔俾你地出街.你去搵法院尋求公義,睇下人地俾咩你?
所以警察真係係呢場運動入面功德無量.佛地麼係哈利波特入面,除左搵一堆中二病既人周圍殺無意義既人好似食左忽得外,佢最大既功勞,就係俾人知道愛就係選擇,保護親人就可以挺身而出駛出最強魔法.幾多個分靈體都唔會有用.所以法治無謂再提,以後再提,不如話警治可以保障我地好過啦.
(利申:以上係一個唔識法律普通市民9UP,入面無任何法學理論根據,大家睇完就算啦...)
註:唔知咩係WOM(D)B.請快D向楊岳橋議員查詢.


text:
一場嚟到名古屋,梗係要試下當地名菜!被譽為名古屋五大名菜嘅包括碁子麵,味噌烏冬,名古屋「手羽先」,味噌豬排同埋鰻魚飯,今日我哋就嚟咗食呢間街知巷聞嘅山本屋本店嘅味噌烏冬.
創業於1907年嘅山本屋本店承傳著當時嘅做法,以傳統手打手法以及獨特嘅風味令味噌烏冬成為今時今日遊人去名古屋都會一試嘅名物.我哋今次就冇去到本店,係名古屋站附近經過見到就入咗去即刻試食啦!
叫期待咗好耐嘅味噌烏冬之前,我哋仲叫咗一碟前菜,就係青唐辛子玉子燒!500Yen有兩舊,食落去蛋汁甜甜地,有甘香.以為唐辛子會好辣,但就完全無辣嘅感覺.
味噌烏冬嘅配料選擇多籮籮,除咗可以畀貴啲選擇一年四季每季不同嘅限定menu之外,一般選擇亦包括普通味噌烏冬,名古屋地雞,豚肉,天婦羅,豬腸等.雖然一般建議食名古屋地雞,因為名古屋地雞有日本三大地雞之一嘅美譽,不過今次我就揀咗天婦羅!
重頭戲上嚟啦!一上台就聞到濃濃藥材味~一掀開個蓋:
嘩!賣相就真係100分啦!!
面上面有生雞蛋,不過其實落單嘅時候店員會問你食唔食得生雞蛋,如果唔食可以換熟嘅雞蛋.
食評:
其實第一次食味噌烏冬,估唔到個味噌味咁勁,濃濃嘅湯底入面仲有少少類似藥材嘅味道.烏冬嘅口感其實超越咗彈牙,而係去到有啲硬身,所以中意食淋啲嘅烏冬嘅朋友可能食得唔係好慣.問下店員先知道,原來名古屋料理的確比較重口味,但個湯底其實係預番俾食客加飯整成「雑炊(湯飯)」咁食,不過作為一個減肥中嘅女仔夜晚食澱粉質真係無得救,所以無咁樣送嚟食嘅我就覺得偏鹹.
唔知有冇食過呢個味噌烏冬嘅朋友同我有相同嘅想法呢?或者下次去名古屋旅行嘅大家都可以試下呢道名古屋名菜,仲可以去下本店試食,個環境靚啲架!
名古屋駅前店
地址:名古屋市中村区名駅3-25-9 第1堀内ビル地下1階
營業時間:11:00〜22:00(Last Order:21:30)


text:
相信大家最近都會喺Facebook見到國泰鋪天蓋地咁宣傳佢哋新嘅A350-1000客機,而我去玩嘅時候就啱啱好搭中咗呢款新機型,咁今日就一於同大家分享下我嘅體驗啦~
國泰喺亞洲區內有唔少第五航權嘅航線,除咗大家經常會接觸到台北往返日韓嘅航線之外,佢哋另外仲有曼谷往返新加坡嘅服務㗎!至於咩係第五航權呢?簡單嚟講就係航空公司營辦往返兩個第三方國家嘅路線,而乘客可以淨係單獨買呢一段嘅機票.香港仲有好多第五航權嘅航班㗎,最多就係飛曼谷,阿聯酋航空,皇家約旦航空,埃塞俄比亞航空等等都係!
我平日都會考慮轉機嘅,不過今次假期有限,但又想一次過去晒曼谷同新加坡,唯有選擇國泰搭三程直航慳返啲時間.訂機票嘅時候已經知道呢班機用最新嘅A350-1000,好好彩到飛嗰日都無臨時換機型,等我可以試新嘢!
國泰航空 CX717 曼谷-新加坡
出發地:曼谷蘇凡納布機場 (BKK)
目的地:新加坡樟宜機場 (SIN)
出發時間:11:50
抵達時間:15:25
飛行時間:2 小時 35 分鐘
機型:空中巴士 A350-1000XWB
A350-1000嘅客艙佈局同A350-900相當類似,同樣配備商務艙,特選經濟艙同經濟艙.分別在於A350-1000載客人數較多,以及採用再新款啲嘅經濟艙座位.頭枕唔再用布而改用皮,而置物空間亦都作出咗唔少嘅改動,所以兩款飛機不盡相同.
今次班機乘客人數唔多,粗略估計得百零人,所以唔少人都可以自己坐一排三個位~亦正因為呢個原因,我喺揀位嘅時候都揀到第一排嘅位,空間闊落啲可以伸長隻腳舒服啲.但係唔好彩地嗰日架飛機延誤,不過好在早發現,可以喺酒店食耐啲早餐先出發,到最後都遲咗成2個鐘先飛.
經濟艙嘅第一排座位,只有中間係設有嬰兒籃,左右兩旁就係優先座,會先安排俾有需要人士,無嘅話就所有乘客都可以揀~因為電視安裝咗喺牆上邊,離個位有啲遠,所以係全個經濟艙裡面少有有遙控用嘅位,唔駛下下伸手向前撳.
航程比預定飛行時間短大概半個鐘,啱啱好兩個鐘左右,比香港飛曼谷短少少,一樣都有熱餐供應,亦都有雪糕食.今次分別有雞肉飯同豬肉飯,兩者味道都唔錯.因為同平日普通嘅飛機餐實在太相類似,所以無特登影相同大家分享.
沿住馬來半島一路向南飛,好快就到新加坡啦~降落樟宜機場之後停泊喺4號客運大樓,同一時間只係得另外一班飛機到,所以好快就可以過關,攞行李,撇!由降落到離開客運大樓應該只係半個鐘內嘅事,非常有效率~
今次嘅體驗都唔錯,除咗唔準時之外都無啲咩特別挑剔,價錢合理嘅話始終都不失為一個選擇.今個星期寫完呢篇Blog之後,下星期就為大家介紹曼谷以及新加坡唔同嘅美食!如果大家有任何關於旅遊,行程等等嘅問題,歡迎您留言或者Inbox問㗎~


text:
文化
文化(粵拼:man4 faa3)係指人類所創造嘅精神財富,好似文學,藝術,教育,科學,禮貌,節日等等.喺考古學上就指同一歷史時期嘅遺跡,遺物嘅綜合體.同樣嘅工具,用具,製造技術等係同一種文化嘅特徵.有時文化指嘅係文明.
雖然早喺原始社會時期,人類就已經形成咗第一次分工,產生咗農業民族同埋畜牧民族,但早期文化都係喺農業民族中產生嘅,因為畜牧民族要逐水草而居,居無定所,唔容易產生大規模嘅聚居,對文字冇迫切需要;而農業民族容易形成大部落,興修水利需要大量協同工作嘅人群,所以最早嘅大國家同埋奴隸制都係產生於農業民族.有咗大國家同埋奴隸制至可以產生大批聚集嘅有閑階級,佢哋發明咗文字,促使形成腦力勞動同埋體力勞動嘅人類第二次分工.從而產生狹義嘅文化(廣義嘅文化指所有人類嘅活動,都可以叫作文化).
文化嘅概念改
文化一詞起源自拉丁文嘅動詞「Colere」,意思係耕作土地(故此園藝學嘅英文係Horticulture),後引申為培養一個人嘅興趣,精神同埋智慧.文化概念係英國人類學家愛德華•泰勒喺1871年提出嘅.佢將文化定義為「包括知識,信仰,藝術,法律,道德,風俗以及作為一個社會成員所獲得嘅能力同習慣嘅複雜整體」.此後,文化嘅定義層出不窮,克萊德•克拉克洪喺1950年代尾搜集咗超過200個文化嘅定義.
文化喺漢語中實際係「人文教化」嘅簡稱.前提係有「人」至有文化,即係文化係討論人類社會嘅專屬語;「文」係基礎同埋工具,包括語言同埋文字;「教化」係呢個詞嘅真正重心所在:作為名詞嘅「教化」係人群精神活動和同埋物質活動嘅共同規範(同時呢個規範喺精神活動同埋物質活動嘅物件化成果中得到體現),作為動詞嘅「教化」係共同規範產生,傳承,傳播以及得到認同嘅過程同埋手段.
對文化嘅一啲觀點改
唔同學科對文化有唔同理解.
從哲學角度解釋文化,認為文化從本質上講係哲學思想嘅表現形式.由於哲學嘅時代同地域性從而決定文化嘅唔同風格.一般嚟講,哲學思想嘅變革引起社會制度嘅變化,伴隨住對舊文化嘅鎮壓同埋新文化嘅興起.
從存在主義嘅角度,文化係對一個人或一班人嘅存在方式嘅描述.人存在喺自然之中,同時亦存在喺歷史同埋時代之中;時間係一個人或一班人存在喺自然之中嘅重要平臺;社會,國家同埋民族(家族)係一個人或一班人存在喺歷史同埋時代之中嘅另一個重要平臺;文化係指人喺呢種存在過程中嘅言說或表述方式,交往或行為方式,意識或認知方式.文化唔單只用嚟描述一班人嘅外在行為,文化特別包括作為個體嘅人嘅自我嘅心靈意識同埋感知方式.一個人喺返到自己內心世界嗰時嘅一種自我嘅對話,觀察嘅方式.
文化嘅核心係佢嘅符號系統,例如文字.各文字體系有相應嘅認知心理.
特點改
通過對唔同文化嘅比較研究,至可以瞭解文化嘅特點.
首先文化係共有嘅,係一系列共有嘅概念,價值觀同埋行為準則,係令個人行為能力成為集體可以接受嘅共同標準.文化同社會係有密切關係,冇社會就會冇文化,但亦有啲冇文化嘅社會.喺同一個社會裏面,文化都唔一致.例如,喺任何社會裏面,男同女嘅文化就有唔同.此外,唔同年齡,職業,階級等之間都有次文化嘅差異.
文化係學返嚟嘅,而唔係通過遺傳而天生具有嘅.生理嘅滿足方式係由文化決定嘅,每種文化決定呢啲需求點樣得到滿足.從呢個角度睇,唔包括人嘅靈長目動物都有各種嘅文化行為,但係呢啲文化行為只係單向嘅文化表現好似食白蟻嘅方式,警戒嘅呼喊聲等.同人類社會中龐大複雜嘅文化象徵體系相比,就顯得有啲微不足道.
參考:濡化
文化嘅基礎係象徵符號.其中最重要嘅係語言同埋文字,但亦包含其他表現方式例如圖像(好似圖騰旗幟),肢體動作(好似握手,吐脷),行為解讀(送禮)等.幾乎可以話整個文化體系係透過龐大無比嘅象徵體系深深植入人類嘅思維之中,而人亦透過呢套象徵符號體系理解,解讀呈現喺眼前嘅種種事物.因此點樣解讀各種象徵符號喺嗰個文化嘅實質意義,點樣解讀象徵符號更成為人類學,語言學等社會學科詮釋人類心智嘅重要方式之一.此外,文化作為相互關係嘅整體而呈現出一體化嘅趨勢.


text:
令唔少人高度讚賞嘅電視節目《ERROR自肥企劃》卒之播完,人稱「格仔導演」嘅 Mike導更受歡迎過好多當紅藝員.「格仔導演」喺節目講過鍾意拍攝自然郊野,其實由《美女郊遊遊》至《大海男兒》,佢同埋團隊都發掘咗唔少靚景,令觀眾感受到香港美不勝收嘅一面.15集《ERROR自肥企劃》裏面,大家又睇到咩靚景呢?
死亡行星首次出現: 屯門兆禧苑
第二集《任何人? 友達?》,四位主持人call齊朋友分組玩遊戲.遊戲場地係屯門兆禧苑嘅運動場.呢個位於停車場天台的運動場,有35年歷史,於2020年改建,藍色為主調,計埋地下嘅有蓋運動場,休憩空間達4.5萬呎.
重量級自肥: 鴨脷洲公園
兩次「重量級自肥」環節,為肥仔贏到部 PS5,193贏到部iPad,拍攝場地均為鴨脷公園東北部岸邊,隔離就係鴨脷大橋.第5集工作人員企喺對岸香港仔拎住PS5,第10集企上鴨脷洲大橋拎住ipad.
呢到亦係Mike導經常採用嘅場景,《大海男兒》最後一集,佢哋就由呢到出發,計劃出海睇日出 (最後打風睇唔到).
團隊大決戰: 賽馬會西貢戶外訓練營
DEE姐深受觀眾讚賞嘅一集,主持人同製作團隊進行體育競賽,拍攝地點係賽馬會西貢戶外訓練營.呢個由香港青年協會營運嘅度假營,位於西貢斬竹灣,主打歷奇同戶外教育,設施頗為完善.
中華白海豚: 東涌對出海面
第10集導演Mike稱係自己嘅自肥環節,搵埋Shirley陳由東涌出發,到對出海面找尋中華白海豚.節目無講佢哋搵咗幾耐,不過熟悉香港生態嘅人士話,今時今日要睇到咁多條海豚一啲都唔容易.
鹹濕荒島俏博士: 煎魚灣
第13集《鹹濕荒島俏博士》主持阿DEE同嘉賓Liz,於「荒島」共度兩日一夜.拍攝地點係南大嶼山郊野公園嘅煎魚灣.
ERROR流忍者: 西貢吊鐘洲
第14集嘅《ERROR流忍者》據講係長篇電視劇嘅預告,片段裏面阿DEE同肥仔沉船被沖上岸嘅海灣,嗰到係西貢吊鐘洲嘅大往灣,呢到可以觀賞西貢另一奇景金魚擺尾同吊鐘洞.
呢個景亦唔係第一次出現喺Mike導嘅節目,《美女郊遊遊》同《大海男兒》都有到訪過呢一處.
ERROR流忍者: 馬鞍山礦場
同樣出現喺《ERROR流忍者》短劇,講述阿DEE同肥仔兩名忍者迷路嘅地方,其實係前馬鞍山礦場.由於附近有馬路汽車可直達,呢到曾經係好多古裝片嘅拍攝場地.
保錡片石: 東涌河
呢處亦係片石專家阿岳嘅主要訓練地點.阿岳於其他訪問透露,東涌河水面平靜,好啱片石,而佢堅持片石嘅石仔,一定係採於當地,以免破壞環境.不過阿岳亦話,不時有人東涌河摸蜆,而摸蜆嘅人竟然覺阿岳阻住佢哋,報警趕阿岳走.
阿DEE求生訓練: 泥涌
阿DEE去「鹹濕荒島」前,於第9集進行過基本嘅求生訓練,訓練地點係烏溪沙泥涌.呢到嘅石灘面積甚大,水退時海星及貝殼類生物暴露於水中,所以成為摸蜆嘅重災區.
香港ERROR遊: 大埔松仔園猛鬼橋
講到香港靚景,唔可以唔講第9集《香港ERROR遊》,當中探靈環節,係去到大埔松仔園嘅「怒水橋」(後稱猛鬼橋,詳細解說可到此).
圖: 節目截圖
我愛櫻木!
分享連結:


text:
上次提過嚟緊OXYAIR MASK開售嘅時候首先會另外安排Google form俾長者同醫護登記購買,今日我都想再補充講多少少,長者顧名思義我相信大家都會理解為65歲或以上持長者咭嘅人士.
至於醫護我相信大家也會馬上聯想到醫生,護士呢一班在前線奮勇作戰嘅醫護人員,但係我想再補充少少我口中所講嘅醫護.
我所講嘅醫護就係但凡在醫院工作的人仕,以我嘅認知所有在醫院工作的人仕,不論清潔工或者醫院的文職人員,所有在醫院工作嘅人仕都應該有醫院所發出嘅工作證,佢哋每日都係響一個俾OXYAIR MASK高危嘅地方工作,但我睇到過往好多俾醫護優先購買口罩嘅情況底下,每次都係忽略咗呢一班在背後默默守護廣大市民嘅無名英雄,就以一隊軍隊而言,除咗前線奮勇殺敵嘅將領士兵之外,後勤所有補給嘅人員亦都係呢隊軍隊面不可或缺嘅一份子,冇咗呢一班係背後補給同輔助佢哋嘅無名英雄,呢隊軍隊係冇可能打勝仗嘅!
所以OXYAIR MASK今次俾醫護人員用Google Form登記亦都係包括呢一班幕後嘅無名英雄,當上傳證件核實身份嘅時候只要係醫院員工證件亦都係得到認同接受嘅一種身份證明,呢一份小小嘅心意係OXYAIR MASK向呢一班無名嘅英雄表示嘅敬意,大家晚安明天會更好!
圖片分享:
100年之前亦都遇上過同而家相同嘅情況,最終OXYAIR MASK都係戰勝咗呢場戰役然後慢慢進入社會繁榮嘅新時代!


text:
(新手媽媽須知)做個富媽媽|生完第二日就上奶?上奶貼士分享
係依加呢個年代,餵人奶愈黎愈普遍,好多媽媽都會選擇人奶多過配方奶粉,始終母乳有好多抗體,益生菌等等,可以令BB健康d.由有BB開始,我都好清楚自己好想好想餵人奶,但都會好擔心自己唔夠奶水,所以係生BB之前都做左好多準備.結果係生完之後第二日,已經好明顯感覺到上奶,真係好感恩!
其實BB岩岩出世,我地係未咁快有上奶既感覺,仲記得生完第2日,BB因為要照黃,所以無得成日都親餵,仲要一去兒科就比姑娘問:「你上左奶未架?」「識唔識煲湯啊?唔夠奶就補奶粉啦!」雖然講者無心,但聽者就有意,感覺講到我唔夠奶咁,其實我都係生完一日,好多野都唔識,連「上奶」係咩感覺我都唔識⋯⋯
係醫院既第二日,先有姑娘教我手渣奶,咩係上奶既知識.上奶會Feel到個胸好重,甚至係有dd硬既情況,但當餵完奶就會輕左,鬆左!好多時生完頭一,兩日都未會有好強烈既上奶感覺,但你依然會有奶出,我地身體需要時間去製造同適應,所以千奇唔好急!以下就係由我生完第二開始既上奶記錄,唔敢話好多,但都希望可以分享下!
1. 孕期多飲牛奶
係懷孕期間,我每朝都會飲牛奶+谷類早餐,有時返工肚餓都會係飲奶+蛋糕仔.牛奶有豐富既蛋白質,對生完BB上奶都好有幫助.不過我飲之前會叮返熱,懷孕期間唔好飲咁多凍野!
2. 多食三文魚/魚湯
三文魚好多Omega3,懷孕期間食對BB腦部發展好好,同時又係上奶既偏方,襯早食都會上奶上得快d! 不過記得要食熟既三文魚啊!同時都有聽過朋友講,生完BB食多D新鮮既三文魚,可以令母乳既脂肪厚d,令BB可以飽耐d.
3. 一日最少12杯水
係生前同生之後,我都堅持一日最少12杯水,生之前飲12杯水係為左令自己早d適應.生之後每次餵奶都會平時易口渴,始終母乳都係由水份去製造,所以一定要飲好多水同湯!
依加既我,每日都飲一大壺既炒米茶
4. 按摩乳房
係有bb個陣,我婆婆教我,想餵人奶餵得好d,要勤d清潔乳頭,佢話平時著衫會有d野痴左係乳頭既坑紋到,所以沖涼個陣,輕輕力用指甲係乳頭上刮下,會有d污穢走出黎,咁就唔會塞住
另外,沖涼個陣都按摩一下個乳房,可以刺激乳線同放鬆個乳房,用3隻手指按壓一下就ok架喇!
5. 唔好太快飲上奶湯
好多時見到自己第三,四日都未上奶就會急急腳就飲上奶湯,其實好多時只係身體反應唔切,並唔係無奶水.太快飲而又撞正上奶,就會好易有石頭胸,谷住谷住好辛苦架喇!
6. 要勤力泵奶
當你了解到bb起身訓教既時間,知道佢邊段時間會訓耐d,就係餵完佢之後好泵奶,製造一個假象比身體,等佢以為bb要食好多,咁就會製造多d奶架喇!試過有次半夜無泵到,一起身個胸超硬,個刻就知真係唔懶得,如果唔係會變石頭胸!
仲好記得同bb第一次親餵既接觸既感覺真係好幸福,當你見到佢需要你,又同你痴得好close,個一刻真係好希望佢大個左都會繼續咁痴自己.雖然餵母乳唔容易,但正正因為咁,你同小朋友之間又多左一份取代唔到既回憶.最最最緊張唔好比太大壓力自己,就算奶量唔夠都唔好自責,大不了就用配方奶粉,最緊要係小朋友同自己都開心!


text:
草本成份嘅面膜,一啲價錢中上嘅美容Spa都有得做.佢哋會用一啲精油配合面膜粉,用傳統嘅方法倒模.通常呢一類模式嘅草本成份,用人手調配間美容mask冇$500都走唔甩.但係好似今次介紹嘅botanics mask用作日常打理嘅面膜,只係需要$10左右,就真係市場上少見!
曼秀雷敦,其實有唔同嘅美容同埋藥妝品牌,包括由韓國全智賢代言嘅「肌妍」,日本橋本環奈代言嘅Lycee眼藥水等.而且佢哋嘅產品都OK好用,始終係一啲藥妝行業嘅產品點都好過不知名嘅生產商.曼秀雷敦草本面膜botanics mask,就係品牌自家製作嘅面膜.之前對呢個品牌嘅其他產品都有正面評價,所以都嘗試一下佢嘅面膜!
(藥妝店超多面膜,尤其是韓國日本品牌特別多.呢一隻新嘅牌子,標榜使用天然成份,今日就測試一下近期上架,中港美容blog引起熱烈討論嘅「曼秀雷敦草本面膜botanics mask」)
曼秀雷敦草本面膜botanics mask剛剛上架嘅時候,都係美容界同埋社交會睇有一定嘅熱烈討論.因為佢標榜無酒精,冇螢光劑,冇MIT防腐劑.
之前香港消委會做咗一連串嘅面膜測試,發現某啲面膜嘅防腐劑超標,容易造成敏感!測試亦都發現,有啲面膜保濕情況,遠遠超越佢嘅價錢.
之前以下幾隻品牌,係消委會嘅測試之中,保濕水準超高!
「LEADERS 高效補濕修復面膜」
「ettusais 超級滲透導入面膜」
「YUMÉI Water Glow Skin Renewal Facial Mask」
「MÍOGGÍ 蝸牛保濕修復水晶面膜」
「肌美精 Kracie Hadabisei 超滋潤保濕滲透面膜」
「utena Puresa皇牌急救面膜-玫瑰精華保濕面膜(玫瑰精華&透明質酸)」
「Mandom Barrier Repair三重補濕彈力面膜(極潤)」
除咗一啲科學化嘅水份測試,整體嘅水光效果,我個人都好推介「肌美精」.
如果你平時都會做下一啲醫學美容,HIFU,RF,打Botox等等面部膠原增生回春療程,就要更加注意平時日常嘅保養,因為如果打理得唔好,就會變成千年老妖一樣,塊面好乾,好硬,好膠.
唔知係咪貨品上架時間問題,呢一隻曼秀雷敦草本面膜產品好似喺消委會嘅評論裏面都冇出現到.所以無從得知究竟佢嘅效果係點樣.所以我自己就會想自行測試下.
Onecaratbeauty成立以來一直嘅宗旨,就係希望一個公平,有科學根據嘅情況之下,為大家測試唔同嘅熱賣美容產品.同市面上絕大部份嘅美容blogger,美容beggar唔同,我哋一向都唔接受PR嘅免費試用,所有測試嘅產品同服務,都係經過我哋自己自費購買.亦都係呢一種完全冇利益或金錢交易嘅情況之下作測試,先至可以話有誠信.
曼秀雷敦草本面膜botanics mask已經喺香港同埋大陸嘅藥妝店上市,而且價錢超平,大概只係港幣$10一塊,相比起好似一啲傳統美容品牌例如Estee Lauder嘅Micro Essence Mask,成$90一塊,或者SK-II嘅精華面膜, $880 只有十塊,Botanics價錢只係十分之一!算係超平價面膜.究竟呢隻面膜好唔好用?
好多代購,內地朋友,澳洲網友都有問究竟呢隻產品係香港賣成點,有冇一啲使用心得或者好唔好用嘅評價.無論係普通消費者,定係代購專業人士,都想知道曼秀雷敦草本 mask值唔值得入貨.(呢隻產品係大陸都有得賣,但係好多人都會希望香港代購,保證正品! )
正正因為呢個原因,我哋就去測試曼秀雷敦草本面膜botanics mask.
曼秀雷敦草本面膜 VS 韓國面膜
市面上好多熱賣嘅超好用masks都係價錢唔係好貴,一相對好用,例如好似韓國嘅王牌面膜mediheal系列,Jayjun水光面膜,SNP燕窩面膜等等.好多韓國面膜都屬於性價比超高,而家藥妝店買大概都係$70一盒左右.對於希望獲得水光肌膚嘅愛美人士,都係好好嘅日常護理用品.
曼秀雷敦草本面膜botanical mask香港零售價錢係$54 六塊, 即係平均$9 一塊,同一般嘅韓國面膜差唔多,甚至更加平.
有時美容界嘅消費者就有咁樣嘅思想模式,越平,未必一定吸引到消費者.有時價錢平,更加令人擔心產品其實唔好用,可能質素低!如果價錢差唔多,又點解唔去買韓國mediheal,差唔多保證持久使用就一定能夠有水光肌膚嘅韓國面膜呢?
之前香港消費者委員會就平加左好多唔同嘅面膜,評論同埋測試左佢哋嘅保濕程度,整體性價比等等.後面我會同大家再詳細講解.
曼秀雷敦草本面膜botanical mask,係咪主打馬來西亞,大陸廉價市場?
曼秀雷敦botanics mask面膜,真係非常之平,除咗韓國面膜之外,喺香港嘅美顏面膜當中,簡直係一個奇葩.
細心研究,就發現呢一隻曼秀雷敦botanical mask其實一直喺「大陸」同「馬來西亞」都有出售,而且佢哋喺中國內地同馬來西亞賣呢個系列嘅時候,仲有更加多唔同嘅產品,包括洗面膏等等.喺馬來西亞,同一面膜,價錢係馬拉幣$6.9.即係港幣$12左右,都係屬於價錢偏低嘅貨品.一啲大陸,馬來西亞嘅美容blog,都有人介紹呢一個產品.
我一直都好強調,價錢貴或平,冇產品好唔好用咁重要.要測試下好唔好用,就要自己攞塊面去試吓!
曼秀雷敦同一個Botanics系列,喺大陸都有出售面膜.而佢所售賣嘅產品系列比香港售賣更加多.香港只係有四種,包括蘆薈,玫瑰果,蠟菊,茶樹.喺大陸,仲有包括薰衣草,迷迭香,茉莉,紅石榴等等.基本上香港市面上萬寧見到嘅產品系列,只係大陸嘅一半.
曼秀雷敦草本面膜呢個產品係大陸嘅唔同討論區都有人講過.品牌本身印尼都有出產另一個系列嘅面膜,究竟,好唔好用?
面膜精華液多就是好的迷思
曼秀雷敦botanics mask其中一個主要賣點,就係佢主打精華美容液超多!喺個包裝袋上面都已經特別註明,每一塊面膜,都含有22mL咁多嘅美容草本精華!
好多中國大陸,馬來西亞,香港嘅消費者,一見到話每一包面膜都有咁多美容液,就會即刻好開心,有啲美容blogger會話,好抵用!
我之前都同大家講過,一隻面膜好唔好用,其實並唔係面膜本身有幾多美容液.美容液要增加嘅方法好多,價錢亦都唔貴.其實好多美容廠商會用美容專用乳化劑carbomer去製造一種精華杰撻撻嘅錯覺.我唔知道本身有冇包含carbomer,但係水多同杰,並不足以令我覺得佢係一個好嘅面膜.冇使用過非常之好用嘅韓國Iope Bio Essence神仙水,都唔係特別杰.
好用嘅面膜除咗保濕嘅成份之外,最緊要就有嘅活性嘅成份,可以改善皮膚嘅質地.呢隻面膜嘅成份,包裝上面好似冇寫,令到我都好想去知道,
打開包裝真人測試
打開咗包botanics mask面膜,就會發現佢嘅精華液真係好多,一手都係!而家我就會影相俾你睇.
(今次使用嘅係茶樹面膜,曼秀雷敦草本面膜botanics mask系列裏面有好多唔同)
(曼秀雷敦草本面膜botanics mask產品介紹表示,最大嘅賣點係使用嘅面膜質地,並唔係用紙,而係用「天絲纖維」,天然樹纖維造成,的確佢嘅質地同一般嘅面膜有少少唔同)
(草本面膜botanics mask開出來嘅味道感覺正常,並唔會有太大嘅茶樹味道,亦都唔覺得有伊蘭嘅味道)
(如果佢睇吓個面膜嘅剪裁本身,其實我要讚一讚佢.其實佢嗰個剪裁係相當理想, 都算係貼面,貼左係塊面之後,發覺保濕效果OK)
分三日測試,三日都敏感!
呢個測試我總共做咗三次,為咗一個更公平嘅評論,我特登分開三次使用.每次都隔開幾日.
我唔知道係咪曼秀雷敦botanics mask個成份令到我敏感,只不過頭兩次嘅測試,都是我面部出現紅腫嘅情況.
用完曼秀雷敦草本面膜之後嘅幾個鐘頭之內,就會發現皮膚出現一啲紅色嘅敏感情況,而且敏感程度屬於中等,唔係普通紅紅地咁簡單,係可以見得到成面變紅腫嘅情況.
雖然係咁,但係我都見到個面膜本身幫我塊面製造一層保護膜,雖然我皮膚敏感,但係都見到某種類似水光狀態嘅透明薄膜.
呢個就係我成日講嘅,草本成份唔代表唔會敏感.有時「天然」,「有機」,「草本」,本身呢啲字眼,令到好多人有種錯覺,覺得佢一定唔會導致敏感.其實草藥,精油裏面,都有致敏成份,一件產品係唔係會敏感,同佢係咪草本,關係有少少但係唔能夠一概而論.好似今次咁,就算佢本身不含一啲化學嘅成份,可能天然草本成份都能夠令到有啲人會出現敏感皮膚反應.
我特登再測試多一次,即係總共三次,三次都有相同嘅敏感反應.雖然佢塊面膜宣傳話,不含導致敏感嘅科學物質,但係唔知係咪裏面嘅茶樹或者依蘭,令某啲使用者會出現敏感反應!
出現敏感情況,未必一定係個產品本身,可能係個使用者嘅體質嘅問題.但係,我平時用開好多唔同嘅面膜,日本,韓國,歐洲,美國,甚至中藥都會用.好少有咁嚴重嘅反應.所以,一啲容易敏感嘅人,就真係要非常之小心使用botanics mask!
如果皮膚容易敏感嘅人,但又想皮膚有一種水光韓國式美感,我就會推薦以下3隻,3隻我自己親身試過都冇任何問題.


text:
想當年放學好開心,做下功課,睇下卡通片,之後最大嘅娛樂就係同阿哥打機 (或者睇佢打機
)唔似得而家d小朋友,放學淨係可以補習,做功課,溫書,上興趣班之後就訓覺再等返學
當你死機或者開唔到機嘅時侯,拎起盒帶吹下或者拍下佢!(相信大家一定做過
)今日就同大家懷緬同分享下我好鍾意玩嘅遊戲!唔知係咪你嘅心水,但一定有共鳴
1.Super Mario/Mario Kart/Doctor Mario
呢隻咁經典嘅遊戲應該都唔駛點介紹.除左經典玩法,仲有賽車,消方塊!
最痛苦嘅事莫過於你賽車排緊第一,之後跌左落街,被人釣番上黎patpat都未坐暖又俾人撞返落去…完
2.魂斗羅
超經典射擊遊戲!扮特種部隊,由真人打到外星人,爭野食轉槍,迷失地圖係咁搵阿哥,最尾變種大佬好似俄羅斯輪盤咁,緊張過買六合彩.好懷念呀
3.新熱血硬派
動作RPG遊戲!扮演熱血高校嘅不良學生,有4位角色自由更換!除左有日本黑道之外,遊戲入面仲有好多抵死嘅情節,例如打打下可以去坐過山車
4.奇奇怪界
呢隻畫風超可愛嘅遊戲係講一個巫女打妖魔鬼怪勇救七福神嘅故事!(日本都有何仙姑 ?)飛符打怪就唔少得!仲可以召喚唔同嘅小幫手,真係巧打耳呀!!!氹女朋友打機必備
5.恐龍戰隊 (Power Rangers)
想當年呢套《恐龍戰隊》都幾hit,個個都爭住要做5色戰士!我就梗係做粉紅戰士啦
6.娛樂金魚眼
呢隻由多個MINI GAME組成嘅合家歡遊戲為我帶嚟好多歡樂,亦都令到我認識到人性嘅黑暗面…特別係沙灘個part…梗係丟暈人同沖人落海好玩過執貝殼啦
如果一個唔小心抽中問答小遊戲就可以即刻GG,符碌王必勝!(個陣鬼識日文咩
)
7.龍珠/街霸
格鬥類遊戲不嬲係我弱項,金魚腦,記住左d招出幾下就唔記得晒!嚟嚟去去個幾招,勁快俾人捉到路,KO
8.賓尼兔運動會
Chok爆手制系列!舉重跳傘跳高跳遠無難度!不過跑出界就……飛哥跌落坑渠…?
9.救火英雄 (The Firemen)
呢隻遊戲未必好熱門,但係題材就相當特別,烈火雄心mode全開!點樣做一個盡責嘅消防員去救火救人,你做得到
10.炸彈人/泡泡龍
百玩不厭,簡單易玩但係緊張刺激!特別當你手持好多炸彈以為可以炸瓜人嘅時侯,往往就會手痕放多左粒,之後自爆
(我最鍾意追住我阿哥嚟炸!哈哈哈!)
其實好玩嘅遊戲又點只咁少…變相怪傑,幽遊白書,Gundam等等等等…太多太多不能盡錄…不如你地又分享下最鍾意玩咩呀


text:
好多公司雖然唔要求應徵者有工作經驗,但都會想考下你對間公司了唔了解,所以做資料搜集係極之重要.資料搜集當然唔單止上人地公司網站睇下做咩就算,仲應該搵埋佢地最近同咩公司合作,做過啲咩大 deal ,同競爭對手比有咩優勢,未來有咩發展計劃等等.
另外,好多 Fresh grad 都有個通病,就係佢地 GPA 雖然唔錯,但大多數都唔清楚真實嘅商業世界係點運作.尤其係非 Graduate Programme 類嘅 Opening,淨係靠 Google 上面搵到嘅job description 根本唔夠,好多同學就會加埋想像去理解報嘅職位係做啲咩.去到面試時,本身面試官希望聽到一啲職位上嘅 keywords 同對公司嘅了解,點知你講咗一堆唔關果個 position 事嘅嘢,要由佢哋解釋返個職位係做啲咩,咁獲聘請嘅機會就會細好多.
所以大家見工前一定要徹底了解公司業務,行業發展同埋工作範疇,除咗可以 Google 之外,一啲大公司有時會舉辦virtual talk,當中會有公司簡介同員工分享,係一個好好嘅機會去深入了解公司嘅架構同運作.你哋亦可以嚟 sharlo.hk 搵個真係喺你心儀公司做緊嘅 Insider 直接話你知.
每次面試都印定幾份 CV,萬一 HR 印錯或者印漏,你都可以即時補上,成本極低,但用得上嘅話印象分一定大增!另外亦特別提醒,如果你有好多工作經驗,見唔同行業最好準備唔同版本嘅 CV,將大量嘅工作經驗擺哂落去亦未必係好,你都要注重每項工作經驗嘅描述.咁樣一黎可以突出你相關嘅經驗,二黎就唔會令面試工覺得你未肯定未來想做邊一行.
如果你對寫 CV 無信心,歡迎嚟 sharlo.hk 搵我地做緊 HR 嘅 Mentor 幫你執下份 CV 㗎!
有研究講過面試頭五分鐘已經決定咗你面試成功與否,剩返嘅時間只係用黎肯定面試官嘅決定,所以一開頭嘅自我介紹一定要好好把握.
自我介紹最緊要夠簡而精,每一句都要有目的去講,要問自己點解要加某一句,點解要用呢個字眼.成個自我介紹應該要扣緊果個職位嘅要求去講點解你想做呢份工,同埋你比其他求職者突出嘅經歷係啲咩.
見工有時候就好似 pitch 一個 idea 或者 business plan 咁,一個好嘅故事比好嘅產品更容易 sell ,面試官每日可能要見幾十個 candidate,除非你嘅 CV 真係好突出,唔係嘅話一定要諗辦法包裝自己嘅故事.
每個人嘅背景都總會有弱點,可以係 GPA 低,Intern 經驗唔夠,讀嘅科同報嘅職位無關係等等,呢啲全部都有機會係面試俾人拎出嚟講.即使你真係有完美履歷,面試官都會千方百計咁質疑你,針對某一件事或者你嘅回答不斷問,直至你無法回答,目的可能係想了解你對壓力的承受能力同埋應變能力.
無論面試官係因為咩原因質疑你,作為求職者,最緊要係唔好俾佢牽動情緒,點都要保持住從容不迫嘅態度.而面試前亦應該先檢視下自己,睇下自己有咩位會俾人「攻擊」,再諗定應對方法.
無論係自我介紹定係其他你預計會問嘅問題,一定要不斷練習點答,如果自問講嘢或者英文唔係好叻,不坊可以考慮背哂成段答案.好多人都會擔心俾人聽得出係背答案感覺唔好,但其實去到面試自然會緊張啲同有甩漏,表現都會打咗 7 折,預先背定答案會令你講得更流暢同埋有自信.其實只要配合好身體語言加埋同面試官保持眼神交流,即使你背答案都會睇落好自然.
(溫馨提示:背還背,但都要識執生,記得因應返人地問嘅問題去答)
呢個係最後嘅搶分位,記住無論點都要問問題!我地遲啲會出另一篇專講有咩加分問題,記得密切留意我地喇!
如果你喺求職路上有任何問題或者想了解某一間公司,某一個行業,但又無 Connection 嘅話,就即刻上 Sharlo.hk 搵我地嘅 Mentor 直接單對單發問啦!


text:
江若琳曾經緋聞不斷 阮民安周柏豪吳卓羲榜上有名
江若琳同前經理人林小明嘅官司近日喺高等法院審理,庭上提到江若琳曾經被誤傳係介入林小明同前妻婚姻嘅第三者,旁聽嘅江若琳一度飲泣更離開法庭.
歷年來江若琳被傳過多宗戀聞,好在之後遇著老公蕭唯展(前稱蕭潤邦,Oscar)悉心愛錫,咩都賺返晒!
蕭唯展
江若琳同一班都係2007年出道嘅歌手如小肥,陳柏宇,蕭唯展同鍾舒漫等交情唔錯,會一大班人聚會.2017年江若琳喺上海拍戲,約咗都喺當地嘅Oscar食飯,未試過同對方單獨嘅佢地,就咁撻著.後來Oscar公開出post宣佈戀情,江若琳亦都跟機回應,拍拖1年多啲之後仲拉埋天窗.Oscar對老婆疼愛有加,試過打本開麵店俾江若琳.而合約官司開審前,江若琳就出長文感激老公.
曹雲金
為咗打官司,江若琳有幾年全力北上掘金,2016年被拍到同內地相聲演員曹雲金當街錫錫,有相為證當然順手承認戀情.不過未夠半年就宣布分手.後來江若琳接受杜汶澤訪問時自爆同曹雲金有文化差異,價值觀好唔夾,杜就直言唔鍾意曹,仲話曹日日喺屋企打牌.
阮民安
「樂壇小強」阮民安同江若琳曾經同屬林小明旗下,又試過一齊拍戲,因此傳過緋聞.阮民安曾經暗示追過一位女藝人半年先得手,又話拍咗拖2年之後因為自己形象差而忍痛分手.江若琳後來親自回應否認有同Tommy拍過拖.
周柏豪
與江若琳同屬07年新人嘅柏豪,被指因為拍戲演情侶而戲假情真,江若琳又喺親自撰寫嘅著作提到有追求者,難免同柏豪扯上關係.但係傳完一排就冇聲氣.
吳卓羲
林小明上庭時提過江若琳拍劇係「見到真銀」,2008年江首次參演劇集《學警狙擊》,劇中同吳卓羲係情侶,有傳鏡頭後佢地都曾經係情侶,並且例牌否認.
按此下載全新Yahoo APP,睇盡最新娛樂新聞,樂壇消息,名人熱話,熱門電影,Netflix劇評,新人更可即時換領限量新人禮,立即下載!


text:
今日我諗起最近青衣城有大富翁既展覽, 同埋半年多前屋企樓下多咗條68E既巴士線, 可以直去到青衣城落車, 所以就試吓搭! 其實我好少會去追呢D商場既POPS, 不過今次真係做得好靚同好認真, 所以都專程嚟望吓, 如果好似上次FROZEN咁, 我就冇嚟啦...
不過在元朗公園開出既68E唔係咁密, 差唔多半個鐘先一班, 所以最好睇定咗幾點會開車時間表先至去等車!
我哋上咗車之後, 小朋友都開始瞓覺, 大約40分鐘就在青衣港鐵站落車, 轉個彎就到咗青衣城啦!
一入到去就見到大富翁的POPS啦!
我整蠱哥哥叫佢行入去, 之後佢先知呢個係監倉!
佢哋其實未接觸過大富翁, 不過一見到一格格就跟住行同埋跳!
有一樣要讚, 商場搵咗2個姊姊工作人員喺度, 專為到場朋友影相!
同埋大家好有秩序, 唔駛大家喺度爭, 如果喺Harbour City或者Timesquare
肯定幾班人企埋去同一個POPS, 影個陣要避開人!!! 可能青衣區比較少自遊行!
仲有好多其他POPS, 好多都係大富翁的棋子!
影完相玩完之後, 都差唔多6:00, 我哋就去食妹妹最鍾意既烏冬! 因為太早, 入到去想坐邊都得!
食飽飽後去個厠所, 商場真係醒目, 專登係厠所入口外面放咗好多部$5機動車!
喺你等呀媽去厠所既時侯就要俾小朋友坐, 我都最後要俾$5佢哋玩...
Photo by CANON 5D Mark III, Len | EF 35mm f/1.4L USM
呀劍評語: 同一般商場比較佢好在一行出商場就見到海濱長廊! 可以散步睇海吹吹風! 如果要加分就要視乎埋當日商場的活動同埋你食個餐好唔好食啦haha
青衣城簡介
青衣城是以海洋為主題的商場,有140多間商店,售賣潮流服飾,童裝,科技電器產品;還有多間餐廳.
請參考網址 http://www.maritimesquare.com/


text:
「自首」
真係估方丈唔到,竟然無啦啦又再嘗試平息銅鑼灣書局失蹤事件.今次竟然係話桂敏海係好多年前因為揸車撞死咗個女大學生.而佢因為怕要坐監,所以畏罪潛逃,但係又無啦啦話自己負罪感同愧疚感與日俱增,所以自願返中國自首.最神奇嘅係件事係透過央視嘅獨家專訪播出桂敏海嘅訪問,而佢係訪問入面不斷話事件被炒作,話係個人自願嘅選擇,與任何人無關.真係有無人信呀...
「故事」
銅鑼灣五人失蹤事件真係越嚟越搞笑,唔通方丈當我哋啲香港人係傻嘅?整件事到今時今日其實仲未釋除香港人對桂敏海,李波同其他三人嘅失蹤嘅疑慮.原因好明顯就係疑點實在太多,無啦啦五個人失蹤,無啦啦有人報平安,無啦啦話用自己嘅方法返中國,無啦啦話撞死咗人去自首.件事真係越解越令人憂慮!真係有冇咁啱得咁橋呢?整個故事真係疑問百出,同無綫嘅編劇有得揮!
「平息」
事件到今時今日真係越描越黑,唔做好過做.如果中國政府真係想平息事件,真係唔好再將一啲唔合理嘅解釋合理化,因為問題只會越鬧越大.由李波嘅家書到桂敏海嘅訪問,一次又一次令香港人不安,而最重要嘅係到今時今日仲未有一個合理嘅解釋.不論係中國政府,甚至乎香港政府都無一個人可以企出嚟同香港市民講究竟發生乜嘢事.今次仲要巧合到訪問一出,家書隨即送到,真係橋到講都唔信!
Also published on Medium.


text:
今日開估啦! 點解我尋日會同膠原BB影相?
要幻想同膠囊原BB做戲
因為我好榮幸被reenex邀請以real user 身份到其朗豪坊Centre與大家分享我係reenex做treatment嘅感受.reenex仲請咗代言人林嘉欣出席及邀請唔同扮靚人士講下 reenex膠原自生嘅功效.林嘉欣真人真係好靚好sweet皮膚又好.
講 返我點解join reenex先,大概兩年前我生完細囡後發現自己有點殘,皮膚暗啞又成日敏感,雖然一直都有出街做facial, 主要清潔為主,但皮膚始終未有太多改善,而且以前下巴間中出d巨大毒瘡,一直想根治佢.從朋友口中得知reenex treament好好,朋友話試完trial即讚未試過皮膚如此滑流.我心裡掙扎咗好耐,怕佢地hardsell,又怕唔得,但做咗好耐 research,始終覺得reenex有信譽,所以最後決定試trial, 試咗後即刻覺得好正.為咗改善皮膚決定係reenex做treatment, 講真我沒有後悔參加reenex,有時亦覺相逢恨晚.
做咗一 段時間我真係發現皮膚慢慢有所改善,首先下巴沒有再出勁大毒瘡,最多生理前生一兩粒細細粒的,而且覆完期好快,可能皮膚底層越來越健康,自己能自我 覆完.第二,皮膚毛孔真的細緻咗,以前鼻子嘅毛孔比較大,但現在明顯細咗.第三,以前皮膚亦好敏感,會無端端紅咗一噠,但現在已經無乜敏感.第四,皮膚緊 緻咗,紋理亦減淡.
講真,價錢唔算平,我都好掙扎,但我覺得reenex嘅treament真係可以將肌膚底層改善,而唔係表面.當皮膚深層真正健康後,現在已唔需要成日去做facial, 計返同以前成日做facial嘅錢差唔多.
好多朋友會問佢哋會唔會hard sell, 老實講我治療師唔會,佢會話我知有乜新promotion或treament,
加埋膠原BB, 即刻更加生動.
呢張相就係reenex用咗呢宣傳


text:
要解讀今次發牌風波,最緊要睇問題嘅根源,就係政府嘅施政手法.我知道有好多人因種種原因不信任特首梁振英,但不能否認嘅係,新政府有決心,亦不怕困難咁去解決香港多年積落呢嘅深層次問題,包括房屋,扶貧及多項中港矛盾所引申嘅問題.但好可惜,好多動機係好嘅政策,結果都俾人批評,而好多批評都係有道理嘅,總唔能夠次次都話反對派倒亂,當然如果反對派能夠多啲提出更有建設性嘅建議,對香港一定更好.
施政失誤除咗可能因為政府未經深思熟慮外,我相信係解釋事件嘅手法,新政府仲係沿用政府傳統嘅line to take,即係官方口徑,但呢啲官方口徑好多時只係有選擇性或者有限度披露,但時代轉變咗,咁嘅手法已經不能配合市民高透明度嘅要求,注定係會失敗嘅,我認為政府要全面改變資訊披露手法.
我想講下我對發牌事件嘅睇法.
首先,我哋必須要知道,政府發牌事件係一個好複雜嘅問題,如果無時間或因為種種原因而未能掌握到事實,我相信係唔能夠對整件事件嘅來龍去脈有充份理解,喺咁嘅情況下,就去判斷誰是誰非,其實都係唔公道.
政府前日再發表聲明,進一步解釋發牌嘅決定,雖然並無太多新資料披露,但總算較詳細講述一啲發牌嘅考慮因素.我相信社會仍然唔會滿意,因為政府嘅回應綁手綁腳,一方面要遵守保密原則,又唔可以洩露商業機密,更加預咗遲早都會有司法覆核,律師一定係叫政府乜都唔好講,喺咁多框框嘅限制下,要將咁複雜嘅事講得清楚,實在好困難.
我自問早前對呢件事嘅印象,係睇報紙得番嚟,但當我前後花咗相當多時間同特首及專責官員互動討論後,對成件事有新睇法.我相信如果唔能夠心平氣和,同無預設立場情況下去了解事件,係好容易作出錯誤判斷.
今次問題嘅核心,我認為有以下幾點:
第一,顧問認為發牌應循序漸進,市場應只能承受多一個新電視牌照,如果市場情況理想,最盡只可以承受兩個牌,但就難以承受到發三個牌照.
第二,顧問建議按四大準則評核三份申請書,據報香港電視網絡整體上係排第二.
跟住,大家就會問,點解第二會變第三.據傳媒嘅報導及我嘅理解,行政會議仍要全盤考慮,除咗考慮四份顧問報告外,仲有另外十項因素,包括考慮多輪申述文件同公眾利益,呢啲申述文件講得生動啲,就係三個申請者亙相評論,互相指出對方缺點,而三個申請者又有機會解畫同埋反駁對方,大家可以想像到,喺呢個維持咗幾個月嘅多輪申述中,肯定會有大量電視行業內實際操作問題,同埋可能出現嘅問題會暴露出嚟.喺咁嘅情況下,由於係行內人亙爆,相信因此行政會議會得到顧問報告以外嘅新角度,同埋實際可能發生嘅情況,從而去思考成件事.
另外,政府前日嘅聲明,亦明確咁指出,公眾利益嘅問題,其中包括新牌同經營者能否在十二年內持續經營,會唔會令到市場大幅波動,係一個相當重要嘅考慮因素.如果獲發牌嘅公司如果唔夠雄厚嘅財政實力,面對最惡劣嘅情況,可能連續十二年虧損,而電視台嘅營運係需要投入龐大資金,有人形容好似燒銀紙一樣,如果長時間入不敷支,就有爛尾收場嘅可能.呢啲情況係絕對有機會發生,過去本港確實發生過電視台結業嘅事件,當年佳藝電視創作唔少成功嘅電視節目,但一直入不敷支,結果不斷咁燒銀紙,最終只營運咗幾年就倒閉,呢個係慘痛嘅教訓.
事實上,目前電視台嘅營運已經唔容易,廣告嘅收益唔可能大幅增長,如果將來有電視台嘅營運上出現惡性競爭,導致出現割喉式嘅減價戰,最後甚至出現電視台倒閉嘅情況,除咗會嚴重衝擊整個電視行業外,更加會為其他傳媒帶嚟負面影響.目前兩間獲發牌嘅公司喺2010年申請牌照時,佢哋嘅母公司已表明會喺財務上支持佢哋,同時佢哋又有長時間營運電視台嘅實戰經驗,從呢方面去睇,爛尾嘅機會確實較低.當然,大家可以話,如果係咁,細公司邊有機會,呢個亦係政府要考慮嘅問題.
我相信原動議好難獲得通過,因為行政會議保密制執行多年,明顯係有實際嘅需要,如果真係需要改,都要經過深入嘅研究同討論,而唔係單單因發牌事件就話要去改規則,至於商業機密文件嘅問題,更加無理由為咗咁而打爛香港金融中心招牌.
郭榮鏗議員可能明白行會保密同商業機密都係重要,所以提出唔攞行政會議同商業機密文件,表面上避過兩大阻力,但諗清楚啲,如果行政會議決定係考慮咗幾百份文件,而我哋只可以攞到幾百份文件以外資料,即係我哋考慮少幾百份文件,咁又點可能得到全面中肯嘅判斷呢.結果一定好似瞎子摸象,只係摸
到大象其中一部份,可能係象牙,可能係象鼻,可能係象腳.其實技術性問題都好多,包括邊啲係非行政會議文件,邊啲係非商業機密資料,都有排拗.所以修正係表面公道,實際係有排爭執.
剛才有記者問我,民意使唔使考慮,民意當然要考慮,亦都明白公眾對發牌嘅怨氣.作為議員,我哋可以選擇一齊插政府,爭取選票,亦可以選擇引導市民了解問題嘅複雜性同困難,並要求政府妥善處理民意.如果用特權法就能解決呢件事,我當然支持,我相信特權法並不能解決問題.
其實,對政府決定不滿,最正確做法係司法覆核,等法庭去決定政府有邊度處理不公.昨日,梁家傑同郭榮鏗大律師都提出咗司法覆核嘅局限性,但頭先廖長江大律師已經回應咗.我對香港司法制度有信心,絕對好過用特權法,由立法會做政治審判,不但解決唔到問題,只會令事件淪為政治鬥爭工具.事實上,今次事件關係到程序公義嘅問題,一定會涉及好多法律及原則性嘅爭辯,所以只有地位超然嘅法官,先至有資格有能力去做判斷.有關人士如果希望能夠以理性嘅態度去處理問題,不如直接提出司法覆核,由法官喺無政治考慮或壓力嘅情況下,去判斷政府有無做錯,咁樣對各方面都會公平一啲.
即使特權法議案被否決,政府應該利用資訊科技及廣播事務委員會,去詳細解釋同解決事件.


text:
(白田邨奇仔話當年)謝灶?其實係咪要報ICAC?
(本文不設書面語版本)
傳統上,過年前除咗「年廿八洗邋遢,年卅晚食圑年飯」以外,其中一個最重要嘅環節應該就係「謝灶」喇.由其係飲食業同埋一啲傳統嘅家庭,就更加重視.
灶君系邊個?
細過行過石峽尾邨家家戶門口都有個灶君嘅神位,細個吾知仲以為兩個門神就叫灶君;後來先知道,原來灶君係掌管廚房嘅神明,只係因為當時條件所限,大家都只能夠喺門口煮飯,所以放門口啫.
話說嗰個年代香港仲有大量徙置區,美荷樓仲住緊人嘅,大家仲用緊火水爐或者燒柴,廚房係家居意外嘅高危地點,一個唔小心會連間屋都燒埋添.於是,當時灶君就深得一班廚房師傅同媽媽嘅喜愛,因為煮煮吓嘢行開行埋有冇燒著嘢,或者有冇切親手就係靠佢睇住㗎啦;所以每逢年廿四阿媽,阿嫲都會喺廚房度準備好多祭品嚟多謝灶君.
謝灶有糖食?
細過謝灶我梗係最開心嗰個,唔係有幾神心,只係因為次次謝灶我同家姐都有「麥芽糖」食,分分鐘開心過兒童節呀,但係點解灶君鐘意食「麥芽糖」嘅呢?
媽媽呢係咁講嘅:相傳灶君吾單止睇住你屋企個爐頭,仲會負責視察呢一家人過去一年以黎嘅功過,年尾就返去回報俾玉皇大帝知(臥底?),而且玉皇大帝仲會憑呢一個報告去決定嚟緊一年呢家人嘅禍添;所以傳統上大家就希望用一啲甜嘅嘢食去討好灶君,希望報告個陣佢美言幾句(喂! ICAC呢?).至於揀「麥芽糖」嘅呢,係希望除咗甜之外,仲可以黐住佢把嘴,等佢唔好講咁多(少講少錯?係咪有啲嘢錯咗呢?),保障未來一年大家平平安安,順風順水.


text:
饕餮权相大清二号首长和珅第01集_致大海
饕餮权相大清二号首长和珅第02集_初春
饕餮权相大清二号首长和珅第03集_船
饕餮权相大清二号首长和珅第04集_呵,母亲
饕餮权相大清二号首长和珅第05集_致橡树
饕餮权相大清二号首长和珅第06集_四月的黄昏
饕餮权相大清二号首长和珅第07集_雨别
饕餮权相大清二号首长和珅第08集_思念
饕餮权相大清二号首长和珅第09集_祖国啊,我亲爱的祖国
饕餮权相大清二号首长和珅第10集_双桅船
饕餮权相大清二号首长和珅第11集_惠安女子
饕餮权相大清二号首长和珅第12集_无题
饕餮权相大清二号首长和珅第13集_在诗歌的十字架上
饕餮权相大清二号首长和珅第14集_“?.!”
饕餮权相大清二号首长和珅第15集_神女峰
饕餮权相大清二号首长和珅第16集_会唱歌的鸢尾花
饕餮权相大清二号首长和珅第17集_饕餮权相:大清二号首长和珅
饕餮权相大清二号首长和珅第18集_饕餮权相:大清二号首长和珅
饕餮权相大清二号首长和珅第19集_饕餮权相:大清二号首长和珅
饕餮权相大清二号首长和珅第20集_饕餮权相:大清二号首长和珅
饕餮权相大清二号首长和珅第21集_饕餮权相:大清二号首长和珅
饕餮权相大清二号首长和珅第22集_饕餮权相:大清二号首长和珅
饕餮权相大清二号首长和珅第23集_饕餮权相:大清二号首长和珅
饕餮权相大清二号首长和珅第24集_饕餮权相:大清二号首长和珅
饕餮权相大清二号首长和珅第25集_饕餮权相:大清二号首长和珅
饕餮权相大清二号首长和珅第26集_饕餮权相:大清二号首长和珅
饕餮权相大清二号首长和珅第27集_饕餮权相:大清二号首长和珅
饕餮权相大清二号首长和珅第28集_饕餮权相:大清二号首长和珅
饕餮权相大清二号首长和珅第29集_饕餮权相:大清二号首长和珅
饕餮权相大清二号首长和珅第30集_饕餮权相:大清二号首长和珅
饕餮权相大清二号首长和珅第31集_饕餮权相:大清二号首长和珅
饕餮权相大清二号首长和珅第32集_饕餮权相:大清二号首长和珅
饕餮权相大清二号首长和珅第33集_饕餮权相:大清二号首长和珅
饕餮权相大清二号首长和珅第34集_饕餮权相:大清二号首长和珅
饕餮权相大清二号首长和珅第35集_饕餮权相:大清二号首长和珅
饕餮权相大清二号首长和珅第36集_饕餮权相:大清二号首长和珅
饕餮权相大清二号首长和珅第37集_饕餮权相:大清二号首长和珅
饕餮权相大清二号首长和珅第38集_饕餮权相:大清二号首长和珅
饕餮权相大清二号首长和珅第39集_饕餮权相:大清二号首长和珅
饕餮权相大清二号首长和珅第40集_饕餮权相:大清二号首长和珅
饕餮权相大清二号首长和珅第41集_饕餮权相:大清二号首长和珅
饕餮权相大清二号首长和珅第42集_饕餮权相:大清二号首长和珅
饕餮权相大清二号首长和珅第43集_饕餮权相:大清二号首长和珅
饕餮权相大清二号首长和珅第44集_饕餮权相:大清二号首长和珅
饕餮权相大清二号首长和珅第45集_饕餮权相:大清二号首长和珅
饕餮权相大清二号首长和珅第46集_饕餮权相:大清二号首长和珅
饕餮权相大清二号首长和珅第47集_饕餮权相:大清二号首长和珅
饕餮权相大清二号首长和珅第48集_饕餮权相:大清二号首长和珅


text:
2010年11月24日 星期三
Yamm (甜品篇)
食自助餐時,甜品永遠都會放到最後,因為一食甜品,就好少會再食咸既野,所以唔到最後都唔會去食甜品,幸好這裡的甜品不太吸引,如果唔係又要撐住肚皮走.可是有一亮點,就係即燒既焦糖燉蛋,有唔同香味既酒精,D火燒住上枱,十分好玩,不過有少少好睇唔好食.
大致上甜品都係普通貨色,不過比較特別的是這裡的介乎西式與中式之間既Fusion甜品,如椰汁龍眼肉黑糯米,班蘭西米布甸等等,味道真係一般,黑糯米煮得好淋,無左應有既煙靱質感,而且椰汁味唔太濃,食落有少少淡,其他杯裝甜品都唔太精緻.
但係呢到有Buffet好少供應既Macaron,有四隻味道,分別係士多啤梨,檸檬,綠茶及朱古力,以檸檬及朱古力味最好,前者酸味味的味道,正好中和了Macaron的甜,後者朱古力味濃郁,比較甜.最差肯定係士多啤梨味,甜到飲左幾杯水都散唔到,而且士多啤梨味道好假,綠茶普普通通.
另外,有樣好特別既甜品,叫做生果清湯,我無食到,因為佢係一大盤好似Fruit Punch咁,但係係透明的,唔知甚麼來的.雪糕用上Haagen Dazs,可是由於使用杯裝既關係,款式只有三款,士多啤梨,Cookies & Cream同咖啡味,但亦有好處,方便易拎,乾淨衛生.
整體黎講,自助餐質素幾好,唯是價錢比較貴,甜品唔太吸引,希望下次會有優惠做緊啦.
地址:尖沙咀彌敦道118號The Mira大堂
訂閱: 張貼留言 (Atom)


text:
現年39歲嘅曾國祥雖然曾話過自己係「不婚一族」,但隨住佢同細自己12年嘅王敏奕拍咗拖六年,舊年仲搬埋一齊喺貝沙灣共賦同居,唔少人都睇好佢哋最終會修成正果!日前就有消息指兩人已秘密於日本拉埋天窗,曾國祥爸爸曾志偉就冇聽電話,而身在台灣嘅曾國祥家姐曾寶儀就冇否認喜訊,仲好似神神秘秘咁回應話:「呢啲等佢本人答會好啲.」至於王敏奕嘅好友糖妹,就話冇聽過王敏奕結婚嘅消息.
▲好姊妹糖妹(左)話冇聽過~(王敏奕 Instagram)
▲家姐曾寶儀(右)都好口密!(東星娛樂)
曾國祥同王敏奕一齊拍電影《囡囡》時結緣,但拍《囡囡》時因為戲入面唔係同一條線所以二人仲未互相認識,之後喺電影節同拍戲時多次合作,再互相了解,王敏奕話當時覺得曾國祥幾好,二人好自然就開始咗.
▲二人經常放閃.(王敏奕 Instagram)
王敏奕被指成功「收服」以往形象花弗嘅曾國祥,不過佢就話男友本身都係一個好乖嘅人!可能係隨住年紀增長settle down.
王敏奕當正男友曾國祥係男神,大讚佢有氣質,有才華,對朋友好好,好有義氣!仲話男友有時會話佢冇義氣,王敏奕有時同曾國祥講:『我約咗人,但我又想陪你喎,咁點?』曾國祥就會叫佢唔好咁冇義氣甩底.佢話曾國祥唔會刻意製造驚喜,但一啲佢覺得做咗會令王敏奕開心嘅嘢佢就會做,認真Sweet爆!
▲ 王敏奕與曾國祥感情穩定,經常恩愛出席公開場合.(東星娛樂)
▲ 老夫老妻咁款.(東星娛樂)
▲形影不離.(王敏奕 Instagram)
▲(王敏奕 Instagram)
▲(王敏奕 Instagram)
王敏奕曾於Instagram上載同志偉及曾國祥嘅3人合照,仲留言話:「我們的眼都笑成了一條線 ,老爺生日快樂 ❤」雖然好多人都會叫志偉做「老爺」,但對於王敏奕嚟講係有特別意思,因為喺以前佢就話只會叫志偉做「Uncle」,改口叫「老爺」睇嚟大家關係已經昇華咗!
曾國祥老竇曾志偉更早已視王敏奕是「新抱仔」,唔少活動都會預埋王敏奕,而女方去年亦「放聲氣」指拍拖多年應要考慮結婚問題,如今傳出結婚喜訊,當然可喜可賀!
▲ 好襯呀!(東星娛樂)


text:
ViuTV 本來個定位係好好架.TVB 陳腐,因循,向政府靠攏,主打多唔用腦既師奶中產,拍十年如一日既垃圾劇集,搵靚靚小花去河蟹所有政治新聞報告,是是但但,搵上圍豐滿既女藝人去拍旅遊節目吸睛,板斧咁多年黎,已經係人盡皆知.HKTV 王維基想打響電視戰爭第一炮,但係因為一男子因素而失敗,係接近滿盤皆輸.ViuTV 拎到牌,當然更加係更加小心翼翼如履薄冰.好精細咁樣去砌一個同TVB 完全唔同既創新自由開放形象.
而呢一個形象,係唔需要一百八十度轉變,只需微調.對於求變既年青人,或者一早對電視質素(而非單為政治取態)有追求既人黎講,ViuTV 的確代表一個新既選擇.無論係一開始既節目,到依家繼續播緊既自家製作,雖然無人知道收視真相係點,而且仍然蝕緊大量NOW 既錢,但的而且確睇到電視製作背後既精心計算同埋認真製作.ViuTV 想包裝出黎既,就係知道後生一代想法,有破格(例如《真PK》,《D&A選美》,甚至晚間成人清談節目等),意圖打破舊有框框,而且亦就住依家對香港過往美好所油生既本土之情,加以包裝.
所以就算係飲食節目,旅遊節目,只有舊酒,亦要新瓶.例如係講綠色食物,講素食,旅遊唔係單去日本,而係去無人知既小國.係香港,就搵就黎失落既工匠同工人,或者一D仍然堅守住自己崗位默默耕耘既老香港人去做訪問,呢D無疑,都係一堆能夠做出口碑既節目.至於劇集方面,都係採取一個寧缺莫濫既態度,但係由瑪嘉烈與大衛,以至到依家既三一如三,都係走清新既小眾路線之餘,亦都唔介意去牽涉部份香港既社會政治議題係入面(UBER,青少年自殺,自由行為香港帶來問題等等),令到成個故仔不會離地,有一種共鳴可以產生出黎.
而跟住矛盾去旅行本來係ViuTV 既最話題作,差唔多叫得做頭炮開山之作,而最吸引人睇既果個環節,就係長毛X曾主席.其實當中經過小心既取捨,牽涉既爭議唔多,最敏感既政治話題亦無出現,但效果出黎,作為一個娛樂節目,係收到成效,大家睇得開心,仲有一堆腐女係度二次創作添.係,你無睇到長毛同曾大打出手,亦都無因為講六四車死左幾多人而不歡而散.呢個就係ViuTV (原來)高明既地方.一種軟性既割捨,好似揭開左社會一種矛盾,但其實只係蜻蜓點水,咩事都無發生,坐係梳化唔願郁既各位,先係最受落.
所以你問底線係咪有,不嬲都有.之前既信報,到依家既信報,都好大分別係咪?你一方面想玩火,另一方面想玩膠,當然要適得控制力水.如果搞到今次咁,成件事爆炸,咪就係NOTE7左囉,咪搞到自己一身燶味囉.依家我地一句「屌你其實咪又係同TVB 一鳩樣」.同鴨脷洲口音一樣,無得駁.之前既各種苦心經營,咪一下子全部付諸東流囉?我真心覺得係好惋惜.


text:
一般香港打工仔,每個月搵搵埋埋,都唔知有幾多可以用來做儲蓄,儲蓄又唔知放係邊好.放銀行,利率少到要少數點後幾個位先見到,派左比你既利息,都唔知夠唔夠飲杯珍珠奶茶.全人類都講買bitcoin,就算想跟風,你估咁易架,都先要研究搵邊間開戶先買到啦,仲辛苦過返工.投資艱難,生活艱難,想躺平避世,但香港地,樓咁貴想搵個躺平既地方都未必搵到.
每個月望住個戶口,長期貼住底線飛行既存款數字,慨嘆個人儲蓄最大部分,竟然係每個月被迫供款,望到但拿唔到既強積金.
科技先進,你可以分分秒秒都用apps去操作強積金買賣轉倉,日日𥄫實,月月報數.但永遠唔知道,幾時先可以修成正果,提取返你來實際享用.果種飄渺既感覺,就好似同左心中既女神拍一日拖,雖然秒秒握在手裡,但永遠唔知未來你實際會得到乜.
其實世上女神何其多,強積金計劃都唔止得一個.
你個女神點諗,我哋就幫唔到你,但MPF醫務室就可以幫你輕鬆了解各強積金供應商嘅計劃.依個計劃畀唔到你安心,咁就又睇下另一個囉.
有睇開我哋啲片嘅朋友都知道,多人用嘅計劃唔代表表現好.表現好既又未必有人知道.咁信安強積金計劃又點呢?整個信安強積金市佔率排全港第6位,信安強積金底下有三個計劃,分別係明智之選smart plan,易富之選simple plan,同埋資產值最大嘅800系列.
800系列就話係佢自己個親生仔嚟嘅,另外明智同埋易富系列就係喺AXA度買返嚟嘅,本來佢自己嘅親生仔,有600系列同埋800系列,喺2020年,佢600系列同埋800系列合併,咁800系列呢就更加大喇,其下有19隻基金,分布喺18個唔同嘅基金類別內.咁多隻基金,其實裏面仲有彩蛋,想知嘅話就痴住我哋睇落去喇.基金數目多雖然會易亂,但基金叫乜名都好重要呀,如果改左啲名,一般人係睇完都唔明係投資在乜地區,
咁都幾混亂
所以係同大家分享信安800系列嘅基金表現之前,先同大家了解一下佢嘅基金名稱先啦
一般基金名稱都好直接易明,最混亂既係混合基金既名.800系列有晒四個混合基金類別,
4隻混合基金名稱,究竟屬於邊一個混合基金類別,我哋就考一考大家先啦:
長線增值,環球增長,進取策略,平穩回報,依4個名,大家睇個名,又分唔分到邊隻基金係最保守,邊隻基金股票成份就最多呢?
諗唔諗到啊?俾啲提示大家啦,
叫得進取嘅基金,應該股票成份係最高啦,另外叫得平穩回報,應該相對地係最保守最平穩啦.
咁剩返兩個名分別係長線增值,環球增長,點樣分呢?究竟長線增值會多啲股票?定係環球增長會進取啲呢?你哋又諗唔諗到啊?長線增值,個名有啲九唔搭八,點樣理解好呢?
我哋醫務室啲中文程度就冇信安咁好啦,所以我哋都係睇返MPFA嘅基金分類啦,如果按照股票成份由大至少來排列嘅話,股票成份80至100%類別嘅係進取策略,之後60-80%係環球增長,之後40-60%係長線增值,最保守嘅係平穩回報20-40%.所以根據咁嘅定義,原來係咁理解,「長線增值」應該係睇長線啲嘅,所以股票成份少啲.
大家去餐廳食飯,如果去到一啲唔熟悉嘅商場或地區,想知道邊間餐廳好食,唔知道會唔會睇吓邊間多人排隊,用呢個街坊指數來睇下邊間好食啲.
800系列既基金數目多,我哋又試吓用呢個街坊指數,睇吓邊隻基金比較多人買,睇吓邊隻基金會出名啲啦.
我哋睇返個2021年七月份嘅資產分布圖,我哋可以見到比較多人買嘅係混合類既環球增長,之後係亞洲股票,香港股票,中國股票同埋美國股票,依幾隻都係佔整體嘅資產大約8%至11%.成個信安嘅資產分布比起其他計劃來講就平均好多,冇乜特別一兩隻基金佔整體資產值好大部份.
咁即係街坊指數講唔到俾你聽有邊隻基金特別出名,特別受歡迎.好在我哋都仲有另外一個獨門武器,大家仲記唔記得一圖勝萬言?
喺圖中我哋比較左信安嘅基金同埋同類別嘅平均回報,喺圖中我哋見到嘅係截至2021年8月底三年表現回報.
同一圖表上我哋都畫咗信安基金嘅表現同埋同類別表現嘅差距出嚟,大家可以見到信安嘅中國股票基金係喺三年表現期間贏同類別平均表現最多嘅基金類.
而最差嘅係美國股票基金,佢輸同類別平均最多,而信安隻亞洲債券基金因為係2020年先由600系列合併過來,所以就唔夠數據去作比較啦.
仲有一樣野要留意嘅,就係大家可以見到佢19隻基金入邊,係三年期嘅表現,只得四隻高過類別平均.所以整體表現都唔算標青.
一圖勝萬言,兩圖更加一目了然啦
睇埋年初至今信安既強積金基金與同類別嘅比較,我哋就更加清楚知道計劃嘅整體表現如何啦.喺圖中我哋見到雖然係年初至今中國股票基金整個類別係下跌嘅,但信安嘅中國股票基金跌幅都係比類別平均少,如果只睇年初至今嘅表現,信安整體表現大幅度好轉,大部份嘅基金表現到接近類別平均或好過類別平均.
唔同人有唔同性格,唔同強積金計劃就有唔同嘅風格.唔需要每一樣都攞滿分先做到男神女神嘅,你見到佢嘅優點,佢就係你嘅女神啦.
信安好似一個喺大機構工作左20年嘅員工,中規中矩,某啲地方好,某的地方差,但冇乜大過失亦都冇特別嘅亮點.
亦都似結左婚30年嘅老夫老妻,冇新嘅激情,但亦都唔會有大嘅爭拗,一切平平淡淡,中規中矩.
信安既基金表現未必比同類別好,但果計劃咁多隻基金,佢嘅多元化,就係佢最優勝嘅地方,剛才講過,4個類別嘅混合基金佢都有,真係喺強積金平台上比較少見.基本上你想買嘅比較大既基金類別,佢都有提供,噢,除咗歐洲股票類別,佢係冇歐洲股票基金嘅.
喺條片開始時,有同大家講過佢個計劃內係有彩蛋,咁彩蛋係咩呢?佢有兩隻基金係屬於保證基金類別嘅,一隻就係保證你嘅回報高於訂明儲蓄利率,個利率,現時係0.001%.另一隻保證基金就係信安長線保證基金,佢同一般保證基金唔同,一般嘅保證基金只會做一啲定期存款或買短期嘅債券,但信安呢隻長期保證基金,就會投資喺股票同埋債券市場,佢嘅基金說明書都有講到佢可投資股票最多至到55%.而佢所保證你嘅回報唔係剛才講嘅0.001%,而係佢保證你每年最少有1%作為回報.即係投資升時,可享有升幅,跌時就保你每年最少有1%.聽落係咪好着數呢,係2004年前佢既保證回報仲高達4%或5%.
呢隻咁特別嘅基金,只係得信安有.
同類型特性嘅基金,宏利都有,但宏利基金嘅保證回報都只係剛才講過嘅訂明儲蓄利率即係0.001%.
信安呢隻長線保證基金收嘅管理費都比一般基金嘅管理費貴,但保證係你提取時,你既年化回報唔會少過1%.而且唔單只65歲退休時會有回報保證,合資格嘅提早領取情況,都會有回報保證.基金介紹上就話長期來講,基金既回報應該會跑贏通脹,大家睇下圖,基金回報同香港通脹比較.2011年到2021年8月,佢嘅表現係贏唔到香港嘅通脹,但佢有1%回報嘅保證,回報點都好過放銀行啦.
因為隻基金有部份會投資喺股票入邊,所以佢嘅風險程度係屬於中等,而唔同一般嘅保證基金屬於低風險.
資訊就俾咗你啦,適唔適合你就要睇返自己嘅風險接受程度同埋個人需要啦,
同其他一般嘅保證基金一樣,佢對買出買入轉換都有特定要求,有機會嘅再同大家講啦.
最後記住like share,subscribe我哋,我哋就同大家繼續發掘多啲強積金嘅資訊俾大家.
下次見,拜拜
更多分析:
美股表現近年持續強勁,不知如何入手?我們精選了10隻高增長美股,並撰寫了《不應錯過的10隻高增長美股》免費報告.立即按此下載!
想提早退休? 想提高每月的被動收入?
我們撰寫的《必須收藏的收息股投資指南》電子書用實例教您挑選出真正可長期持續派息的收息股及揭示必要避開的收息「陷阱」.要知道打造穩健收息投資組合的竅訣,請立即按此免費下載!
本文所提供的信息僅供一般參考之用,並不構成任何個人化的投資勸誘或建議.作者沒持有以上提及的股票.
HK MoneyClub (www.hkmoneyclub.com)


text:
年尾流流,又準備可以放幾日假喇!但最煩人既問題又黎喇,應該要送咩新年禮物比人呢?相信好多人都會有呢種煩惱,送黎送去都係呢幾樣,冇新意又冇誠意,所以揀岩禮物好重要.雖然唔可以以價值黎判斷一個人既誠意,但至少我地要送實用既,先係重點!
送禮既對象有兩大類︰長輩,上司類;親戚朋友同事類.我們通常睇下同個個人交情有幾深黎決定送咩,但送咩先顯得有誠意呢?呢個係值得探討既問題.
送比長輩,上司,冇得計交情之餘,仲送得好多壓力,而且係要尊重既對象,要送得大方之餘又要岩對方心水,先係最好既新年禮物.
送比親戚朋友同事,揀禮物都唔可以求其,送實用既就包冇錯,就算唔貴重,至少令人覺得你有誠意!
跟住落黎,有幾樣注意事項︰
(糕餅禮盒)
呢類唔建議送比長輩,上司,除非係個個佢地鐘意食既糕餅,唔係既話比較推薦送比屋企有細路既家庭,因為甜野通常唔太岩大人,但小朋友見到就開心.
(usb手指)
財神造型係咪好得意呢?捧著個元寶象徵財源滾滾來,係最岩過年既新年禮物,實用usb手指功能,推薦送比親朋戚友同同事,唔理係學生定係打工仔都要用到usb手指,所以usb手指會係唔錯既送禮之選.
(洋酒)
洋酒都好岩送比長輩,上司,雖然酒精對身體唔好,但係係重要既日子飲返兩杯都唔係好過份,重點係酒可以係收藏品,係大眾都接受既禮物.
(茶葉禮盒)
好多遊客黎台灣都會買台灣茶葉做手信,除左做手信,做新年禮物都係個幾好既選擇,尤其係送比長輩,上司,茶葉禮盒係最保守又唔怕失禮既選擇.
(補品禮盒)
呢類相信係成日會收到既禮品,一黎係送禮既心意,二黎係希望對方健健康康,都算係一種保守又有誠意既禮品,無論係送比邊個都岩.
(尿袋)
除咗前面提到嘅財神爺USB手指之外,另一個喜氣應景又好實用嘅送禮就非「尿袋」莫屬啦!無論喺造型款式定喺一般常見嘅金屬款式,佢一定喺用智能手機嘅你嘅好朋友,喺呢個充滿新氣象嘅一年之初,點解唔送個好意頭畀自己嘅partner呢?招財又添福氣!
送禮唔係價值既貴重黎決定,送禮要送得好,自然就要好好考慮,其實只要係對方既角度去諗,收到呢份禮物會有咩感覺,咁就可以知道呢份禮品送得岩唔岩,值唔值得!


text:
食客斥牛角係「黑心燒肉」前因後果懶人包!長文數牛角3大問題!老闆黃傑龍揭真相大反轉
食客直斥牛角係「黑心燒肉」
有食客喺Facebook群組「香港自助餐及放題集中討論區 hk buffet group」發文,指佢喺牛角buffet位於雅蘭中心嘅分店用餐,唔止由5點幾等到9點幾先有位,更表示自己花$900食LV5卻換來$300 LV2嘅質素,令佢大怒更附上9張相,力數當日遇到嘅3大問題.
1. 和牛貨不對辦,根本唔係A5和牛質素
食客稱佢第一round叫嘅和牛食落好韌,根本唔係佢揀嗰個餐嘅A5和牛應有嘅質素,佢懷疑係澳洲牛而唔係日本和牛.
2. 雪糕溶得超快,搵職員跟進3次先有回應
食客表示佢碗雪糕唧出嚟3分鐘都無就溶晒,佢問餐廳職員,但對方只叫佢唧多次,但食客老公就制止佢,指食緊放題係計時,唔應該浪費時間去test部雪糕機,前後搵咗3次職員,最後個職員話雪糕機個製冷熄咗,食客斥:「雪糕溶到咁食落肚真係可大可小!」
3. 向經理反映問題後獲兩碟靚牛補償
食客同朋友交流後得知朋友都有相似遭遇,佢埋單時向餐廳經理反映牛似質素問題,之後即刻畀兩碟靚牛佢哋,令食客更嬲:「好似我哋呢啲第一次嚟食嘅客唔知頭唔知路咪俾你地公司撈好多水?」,又斥當晚已差唔多12點,佢又已經埋咗單,最後先畀兩碟牛,明顯不滿呢個補償.
食客自爆獲員工私下退款
食客之後自爆佢拒絕接受嗰兩碟牛,更直言要求退返一半錢畀佢($878),經理打電話問完分區經理後決定自己私下畀住先,同請求佢唔好告訴老闆.
之後牛角老闆黃傑龍亦喺Facebook回應事件,佢坦言因為牛肉唔係工業製品,無可能每一碟都一模一樣,並對食客嘅不滿逐一回應.
1. 「貨不對辦和牛」其實係頭盤
老闆指Level5頭盤有專用碟,頭盤係畀客人體驗佢叫嗰一個Level可以點選嘅唔同肉類,老闆表示食客影嘅相一開始都十分正常,之後嗰張睇落十分令人無食慾嘅相其實係放喺枱面超過2個鐘嘅頭盤,而且仲將唔會放喺頭盤嘅「A5和牛」紙牌放喺旁邊,與新鮮拎出嚟嘅和牛做對比.
2. 軟雪糕溶得快係因為佢擺喺火爐旁邊
根據閉路電視,客人喺燒肉同時去攞雪糕,拎到返張枱之後又唔食擺喺個火爐邊幾分鐘,熔晒都好正常,老闆表示同事問頭先攞嘅時候係唔係咁,食客都話唔係「否則都唔會加朱古力豆上去個面」,之後職員仲特登去攞返兩杯畀呢位食客,食客都有食到.
3. 凌晨時份壓力下職員退返近一半現金
老闆指食客喺用餐130分鐘後特登保留兩個幾鐘唔食嘅牛肉,埋單先指牛肉質素唔好,令經理喺凌晨時分心理壓力下決定畀返$878現金嗰位食客,而老闆都表示公司係絕對唔會要經理畀嗰筆錢,會由公司出返.
老闆表示客人喺文章中聲稱自己是係第一次幫襯牛角,但係居然有會員卡:「根本都係前言不對後語(佢好似解釋係問朋友借卡) 」
對於老闆嘅回應,食客再發澄清文!
嗰位食客就再度發文澄清,佢承認自己借朋友會員銀卡:「呢樣野我真係唔啱,我承認係R着數」,至於點解會埋單先反映牛肉有問題,係因為佢後尾坐多兩個字收到朋友send張圖,喺對比之下先發現啲牛肉有問題,之前全程一直以為自己食緊A5牛.
對於點解一張唔屬於嗰啲牛嘅A5牌會喺啲牛到,食客表示:「呢一個我承認我都解釋唔到,但我真係無多手將塊牌拎去碟牛度走去屈你」,佢又指唔知嗰碟係頭盤,懷疑係執枱嗰陣時唔小心痴咗張A5牌跌咗落去.佢澄清無刻意將啲牛擺到最尾,埋完單後佢主動叫執枱員清晒枱面上面嘅嘢:「咁我唔知咩原因下佢冇執到呢碟牛走」
食客又指自己一拎完杯雪糕,未返到自己張枱就已經溶,佢指:「其實係我前面唧雪糕嗰啲女士見到杯雪糕溶到咁,都喺度諗緊食唔食得,只不過佢哋冇出聲亦都冇人擺上黎公審咁就變咗好似得我自己一個人講.」
至於埋單方面,佢就指自己無難為個經理:「佢自己都覺得今次件事有啲過分」,又指從未應承唔向老闆反映呢件事.
老闆黃傑龍直言會取消會籍
黃傑龍睇到食客新post,表示:「我冇嘢想再補充了」,但指唔會公開CCTV,因為佢好重視客人私隱.
另外會員使用條例寫明係禁止租借或者轉讓,但因為呢張會員銀卡唔係必須實名制使用嘅金卡:「坦白講食餐飯啫,如果真係佢朋友借俾佢,我都唔想特別處理」,不過竟有網友踢爆所謂嘅朋友原來係喺carousell上面認識:「直接d講就係租返嚟」,所以會取消呢張卡.
自黃傑龍發文後,留言風向大反轉,唔少網友都指客人好麻煩,又話嗰位食客收咗錢仲公開明顯唔啱.
Text: HolidaySmart Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)


text:
相信好多女仔都對激光脫毛呢個話題特別有興趣!依家去medilase脫毛,仲有Dermes,Clear,都分別有啲激光脫毛優惠,唔知道大家想唔想試吓呢?有興趣了解多啲既,就要繼續睇落去啦!
其實脫毛公司有咁多間,點解要揀Dermes,Clear,medilase脫毛優惠嚟講呢?原因無他,因為呢3間脫毛公司我都試過,而且一直都有留意佢地推出既脫毛優惠,所以就想同大家分享一吓我去呢3間脫毛公司既經歷~不如等我逐間講吓啦!
- medilase脫毛好唔好?
第一間就嚟講吓medilase脫毛先!點解揀呢間講先?因為而家好多妹妹仔都去medilase脫毛囉~無可否認,近幾年medilase脫毛中心搵咗好多KOL去賣廣告,咁啲妹妹仔見到咁多KOL幫襯,自然都去埋一份架啦~
雖然medilase脫毛中心係呢幾年先彈出嚟,不過好快就已經有好多分店,而且幾乎同歷史悠久既Dermes齊名咁滯,甚至有啲人覺得medilase脫毛比Dermes做得仲好!不過隨著medilase脫毛中心越做越出名,間唔中都聽到有啲負評……
我自己第一次做激光脫毛,其實唔係喺medilase脫毛中心做既(一開始係喺Dermes),所以去medilase脫毛之前,我已經試過激光脫毛.我係medilase脫毛中心選擇咗佢地最出名個入門package,包咗脫underarm同上唇,好多人話係medilase脫毛好貴,坦白講,medilase脫毛比較貴係真既.好似我脫underarm同上唇,雖然唔係大part,但如果用同樣價錢,出面一定有脫毛中心可以脫到全手,全腳,甚至係全身!
至於medilase脫毛既效果,underarm同上唇都夠乾淨既,而且total打咗6至8次就脫清曬,都係一般激光脫毛中心所講既次數之內.不過最近我就發現係underarm近背脊位,有1,2條好幼既毛毛,唔知係最近生出嚟,定係之前係medilase脫毛有漏毛既情況出現……
服務方面,以medilase脫毛中心收既價錢嚟講,算係不過不失既,不過時間又真係難book啲,尤其是星期六,日,有時候早成個月book都未必book到,變咗可能會比預期中多1至2個月先會打得曬啲次數……
不過最後,我都決定唔再係medilase脫毛,因為覺得佢地既服務好似冇以前咁好,好似脫第1,2次個陣,治療師都會好仔細咁打,但係到咗第5,6次個陣,我就覺得佢有啲hea打feel.同埋幾乎每次係medilase脫毛,都會有個顧問嚟同我sell其他脫毛plan,其實我都有興趣脫比堅尼,不過見到係medilase脫毛個$$,我又停一停,諗一諗,之後考慮完一大輪,我就去咗第2間lu~(下面再詳細講)
- Dermes歷史悠久一定好?
講起激光脫毛又點可以唔提Dermes?我諗好多女仔都記得Dermes當年係電視賣幾多廣告,幾乎每隔幾個月都會搵明星拍廣告,加上激光脫毛係當年嚟講仲係好新既醫美療程,自然就吸引咗好多女仔去試啦~
不過唔難發現,近幾年好多本身係Dermes脫毛既女仔,都轉咗去medilase脫毛,我都係其中一個.點解?因為medilase脫毛同Dermes既價錢其實差唔多,但係medilase脫毛機又新啲,咁脫毛效果都會好啲,所以多女仔轉會去medilase脫毛一啲都唔出奇.
就算本身唔係因為想轉會去medilase脫毛,我自己都唔太鐘意Dermes,原因有幾點.第一,因為Dermes可以話係頭幾間有激光脫毛既美容中心,所以係激光科技不斷發展既同時,Dermes又冇換過啲脫毛機,咁就好自然比其他脫毛公司,好似medilase咁比下去;第二,我係Dermes脫毛個陣,佢地仲係用緊吹冷風既方法幫人cool down,所以打緊激光個陣真係會比較痛!如果打一啲毛髮粗啲既位,分分鐘會痛到標眼水!相比起一啲已經配備咗製冷功能既激光脫毛機,Dermes用既脫毛機真係比較落後~(題外話:最近聽聞Dermes換咗一批新既脫毛機,我就未試過啦,如果有試過既姊妹可以一齊分享吓~)
最後一點,亦都係我最唔鐘意Dermes既一點,就係我覺得Dermes比medilase脫毛更hard sell.基本上每一次入去Dermes,冇2個鐘都唔走得,當中除咗有大半個鐘係做treatment之外,其餘時間都係聽Dermes啲staff sell有咩plan,真心覺得好浪費時間,雖然唔覺得Dermes有hea做,不過最後我都係轉咗會去medilase脫毛~
- Clear A3激光脫毛咩嚟架?
最後一間我想講吓既,就係Clear!而Clear有幾方面都吸引咗我由medilase脫毛轉投Clear既懷抱~
首先就係價錢方面,Clear比medilase脫毛中心既價錢都平!好!多!只係$333就可以脫足6次!加上之前見到Clear做緊比堅尼脫毛既優惠,可以免費體驗一次A3激光脫毛,有得試咗先至決定買唔買plan,呢一點我覺得比medilase脫毛中心好好多(因為medilase冇得脫毛free trial)!
另外,Clear用既激光脫毛技術比medilase脫毛同Dermes都更加全面,佢係用咗Sapphire藍寶石晶片激光技術,加埋10mm x 10mm咁大嘅方形槍頭,每秒鐘可以去除到成500條毛毛咁多!咁就可以針對曬所有粗粗幼幼既毛毛,即使係好幼既毛毛,都一樣可以被激光追蹤到,唔怕有漏毛既情況出現啦!加上Clear用既脫毛機配合咗雙效製冷功能,所以啲激光打落嚟一啲都唔痛!
最最最重要一點,就係我去Clear係試做比堅尼脫毛,覺得Clear比係medilase脫毛舒服啲,除咗因為脫毛個陣唔痛之外,係Clear試做咗一個鐘左右,啲staff都唔會好hard sell.我都明白點都會sell下既,但Clear俾我既感覺就好舒服,我話想再諗一諗,啲Staff都冇再chur住sell我.對我嚟講,去join美容中心啲療程,最怕就係俾人chur,有時候一個療程都成幾千蚊架嘛,梗係要慢慢諗清楚啦!
- 講咁多,即係做激光脫毛邊間好?
總括嚟講,我覺得係medilase脫毛同Dermes脫毛其實冇咩大分別,係medilase脫毛就冇咁痛,環境舒服啲,不過價錢就貴過Dermes,而Dermes就勝在歷史悠久.
不過要留意一點,想免費試吓脫毛既就只有Clear同Dermes有free trial,medilase脫毛中心就只提供一個皮膚分析.我暫時就試咗Clear既免費體驗,個過程都幾smooth,又唔hard sell,而且Clear脫毛既價錢比medilase脫毛實在平勁多!$333就可以做曬成個脫毛plan,所以我覺得想試吓激光脫毛,或者諗緊轉唔轉會既女仔,都可以考慮吓去Clear!
之前我就係經下面條Link登記(唔係廣告嚟架~),應該依家仲有做緊free trial promotion,不過唔知做到幾時啦,有興趣既女仔就快啲登記試吓啦!
Link係呢到:免費體驗 Clear A3 激光脫毛療程


text:
空軍
空軍 ,係現代化三軍之中最遲成立嘅一支,任務係利用空中嘅武器保護我方嘅空域.
胸甲騎兵
胸甲騎兵 ( Cuirassier ),係裝備咗胸甲,馬刀同火器嘅騎兵,最早出現喺15世紀後期嘅歐洲.呢一個兵種繼承咗中世紀重騎兵響戰場上嘅地位,主要活躍喺16世紀中期至20世紀初嘅歐洲戰場.
軍備競賽
軍備競賽 ( arms race )係國際關係上嘅一種現象,指兩個或者以上嘅國家鬥提升自身嘅軍隊嘅戰鬥力-包括咗鬥培訓士兵,鬥整武器同埋鬥開發新武器呀噉.
軍官
軍官 ,本義係國家授權去管理軍隊嘅官員,往往象徵住國家軍隊嘅威權性,係軍隊最高嘅管理幹部,一般由尉級以上嘅人擔任,響軍中擔任領導軍隊,指揮戰略或者技術幕僚嘅職務.
軍種對立
軍種對立 ,係指一國軍隊嘅各個軍種(例如陸軍,海軍,空軍)之間嘅不和同競爭等等嘅對立關係.
軍隊
軍隊 係一個政權嘅正規武裝力量,主要係保護政權同佢嘅人民,或者對其他國家發動戰爭.一般嚟講,軍隊可以分做陸軍,海軍,空軍三大軍種.有啲仲包括特種部隊,戰略飛彈部隊,太空部隊,電子戰部隊等.喺軍人入面仲有劃分唔同嘅軍銜,例如軍官,士官,士兵之類.
間接行動
間接行動 ( indirect approach )係一條美軍嘅打仗原則,指軍事行動最好係沿會遇到最少障礙嘅路線進行,噉先可以節時省力,例如假如有兩條進攻路線都可以幫自己部隊到達某個目的地,就應該揀行冇咁嘥力嘥時間(遇到敵人嘅機會率比較低,冇咁崎嶇)嗰條.
陸軍
陸軍 係人類歷史上最古老嘅兵種,主要響陸地上作戰面.現代嘅陸軍分好多個兵科,例如步兵,裝甲兵,炮兵,陸軍航空兵,工兵,憲兵等等.
集體自衞權
集體自衞權 係指當一個國嘅盟國畀人攻擊時,都可以出兵幫手防衞嘅軍事權力. 日本打輸咗二戰之後,佢嘅「和平憲法」本來被剝奪咗集體自衞權,但係到2014年時任內閣總理大臣安倍晉三就透過釋法去解禁集體自衞權.
騎兵
騎兵 即係騎動物嘅士兵.呢種兵由於佢嘅速度,機動力等而成為古代嘅重要兵種之一. 騎兵通常都係用馬,因為速度夠快,但係亦有用象. 二戰後,因為坦克已經取代咗騎兵大部分嘅功能,而且火力又大,所以取代咗騎兵.今時今日只係得禮節或民用,例如騎警.
通訊
通訊 ,廣義上係指訊息交流嘅過程,通常特別係指人類嘅行為.以前人類只係靠寫信,發展到而家有無線電,光纖網絡進行通訊.
互動
互動 ( interaction )定義上係指兩嚿物體(人,機械同動物等)彼此影響對方下運作.
信息
信息 ( Message ),又叫 訊息 ,係溝通嘅內容,由傳送者通過各種通訊方式送畀特定嘅對象.
摩斯碼
摩斯碼 (英文: Morse Code ,個名源自森姆摩斯)係一種一時通一時斷嘅訊號代碼,1844年開始作商業使用.佢透過唔同嘅排列順序去表達唔同嘅英文字母,數字同埋標點. 摩斯碼係一種早期嘅數碼化通訊形式,但係同家陣淨係用0同埋1兩種狀態嘅二進制代碼唔同,佢嘅代碼 ...
標籤
標籤 ( Label ),係黐響一樣物件上面嘅告示,上面會有文字或者圖案表達內容.
雷達
雷達 (英文: Radar ,全名 Ra dio D etection a nd R anging),即係用無線電嚟偵測同定距嘅儀器,原理係將電磁能量用定向嘅方式發射去到某個空間,跟住接收返空間裡面嗰樣物體所反射嘅電波,就可以計到一樣嘢嘅距離,方向,高度同速度.
醫學
醫學 係維持身體健康嘅學問,主要係解決身體唔舒服或者有病嘅問題.
一般外科
一般外科 (粵拼: jat 1 bun 1 ngoi 6 fo 1 ,英文:General surgery),係醫學上面專係醫啲關於腹入面嘅病嘅外科.
傳染病學
傳染病學 (粵拼: cyun 4 jim 5 bing 6 hok 6 ,英文:Epidemiology)又叫 疫學 ,係醫學上面專係研究傳染病嘅學科.
兒科
兒科 (粵拼: ji 4 fo 1 ,英文:Pediatrics)係現代醫學嘅一個分支,專門醫治BB仔,細路同青少年嘅病.受過呢方面知識專門訓練嘅醫生稱為 兒科醫生 .
內科
內科 (粵拼: noi 6 fo 1 ,英文:Internal medicine),係醫學上面專係預防,診斷同埋醫返啲身體入面嘅病嘅專科.
冇症狀帶菌者
冇症狀帶菌者 (粵拼: mou 5 zing 3 zong 6 daai 3 kwan 2 ze 2 ,英文:Asymptomatic carrier)係指啲惹咗傳染病或者帶有隱性遺傳病嘅唔正常基因,但係冇表現症狀嘅人.
功能性磁振造影
功能性磁振造影 ( functional magnetic resonance imaging ,簡稱「 fMRI 」)係磁力共振造影嘅一種,能夠俾個人一路做某啲嘢一路監察佢個腦入面嘅帶氧血分佈,喺認知神經科學上成日俾科學家攞嚟研究「邊個腦區同邊啲認知活動有關」.
另類醫學
另類醫學 (粵拼: ling 6 leoi 6 ji 1 hok 6 ,英文:Alternative medicine)又叫 替代醫學 ,係指啲聲稱可以醫到人,但就冇乜科學根據嘅醫學方法,例子有順勢療法同針灸等等.
安樂死
安樂死 ,英文叫 Euthanasia (呢個字係嚟自希臘文: Eu 表示 好 ; thanatos 表示 死 ),係一種令到人或者動物可以用冇痛苦或者盡量減輕痛苦嘅方式去結束生命嘅措施.人嘅安樂死一般分做自願安樂死同非自願安樂死兩種.安樂死喺世界上好多地方都係一個爭論得好激 ...
屁
屁 ,卽 胃腸氣 ,指動物肛門排出嘅氣體.以人嘅屁為例,成份包括氮氣,氫氣,氧氣,甲烷,二氧化碳同埋有臭雞蛋味嘅硫化氫等等.人放出來,叫 放屁 ,伴隨屁聲同臭氣.
微絲血管
微絲血管 (粵拼: mei 4 si 1 hyut 3 gun 2 ,英文:capillary),係指連住動脈同埋靜脈之間一啲好幼好幼嘅血管,佢嘅主要功用係畀物質做交換,喺肺嘅微絲血管入面,因為微絲血管嘅氧氣濃度細過肺泡,氧氣透過擴散入去微絲血管度,由紅血球入面嘅血基質運送去身體 ...
徵狀
徵狀 (粵拼: zing 1 zong 6 ,英文: Symptom ),又嗌 症狀 ,係個源自希臘文σύuπtwua(意思解「事故,唔好彩,跌緊落嚟」)嘅詞語,指一啲偏離正常功能嘅現象,對病人嚟講會有種明顯嘅感覺,反映到身體有啲唔妥或者病咗.徵狀可以係主觀嘅同客觀嘅.攰係種主觀 ...
心學
心學 (粵拼: sam 1 hok 6 ,英文:cardiology)又叫 心臟學 ,係醫學上面專係研究心或者血管同埋一啲相關嘅病嘅學科.
心律過慢
心律過慢 (英文: Bradycardia )係一個醫學詞彙,指心臟跳得比標準慢.
心率
心率 (粵拼: sam 1 leot 6 ,英文:heart rate)係指心跳嘅頻率,通常係講心臟每分鐘跳咗幾多下.正常人平靜嗰陣每分鐘心率係60到100次,運動嗰陣心跳會加快.
心腱索
心腱索 (粵拼: sam 1 gin 3 sok 3 ,英文:Chordae tendineae)係用嚟固定三尖瓣同埋二尖瓣嘅肌腱,防止心瓣喺心臟收縮嗰陣畀強大嘅血壓扯開.
心臟瓣膜
心臟瓣膜 (粵拼: sam 1 zong 6 baan 6 mok 6 ,英文:heart valve),通常簡稱 心瓣 ,係心入面種類似喉嘴嘅嘢,作用係維持循環系統喺心入面嘅單向郁動,唔畀啲血掉返轉頭行.哺乳動物嘅心通常有四個心瓣,決定咗血要流嘅流向.而心瓣前後嘅血壓差決定咗佢幾時開 ...
抽絨毛
抽絨毛 (粵拼: cau 1 jung 4 mou 4 ,英文:Chorionic Villus Sampling),係一種畀大肚婆用嚟睇下個蘇蝦有冇染色體異常或者啲遺傳病嘅產前檢查.抽絨毛就係通過抽走胎盤入面一啲絨毛細胞樣本嚟做分析.由於呢樣檢查要伸條細軟管入去子宮度,所以有一定嘅風險,有 ...
接種
接種 係指將疫苗打入人或者動物身體裡面嘅技術,令到佢哋得到抵抗同疫苗相似病原嘅免疫力,然後借免疫系統對外來物嘅辨認,整適合嘅抗體,咁就可以令到佢哋增強抵抗疫苗嗰種病嘅抵抗能力.而家最常見嘅接種方法係打針,但亦都有疫苗係吞落肚嘅.而最早嘅接種就係種 ...
換心
換心 (粵拼: wun 6 sam 1 ,英文:Heart transplantation)又叫 心臟移植 ,係種器官移植嘅心外科手術,指將第二啲冇病嘅心臟移植落去一個心臟有問題嘅人度,係種高風險手術.
揼骨
揼骨 (或者寫做 骨 ),又叫 按摩 ,係透過揼或者㩒身體唔同部位而令身體放鬆嘅行為,有啲人會覺得令身體更健康.揼骨嘅地方叫骨場,提供揼骨服務嘅女人叫 骨妹 .
標靶治療
標靶治療 ,係一種用干擾癌變或者腫瘤增生嘅特定分子嚟阻止癌細胞繼續擴散嘅一種藥物療法,而唔係好似化療噉干擾所有唔穩定嘅細胞.標靶治療可以分做細分子,細分子偶聯物,單複製抗體三大類.
病理學
病理學 係醫學嘅其中一個分支,專門研究發病嘅起因,發展,變化同影響.
癮
癮 即係心思思好想再做返嗰樣嘢,好似有人迫噉,再做返會開心,但係好難戒,如果夾硬戒就會悶或者唔舒服,就算戒咗做嗰樣,心癮都重喺度.精神學上係叫依賴症.例子有食煙,賭錢,打機,手淫,唱歌.有啲癮係有藥物成份,例如毒品同煙仔,就係令個腦有快感. 醫學上 ...
眼科
眼科 (粵拼: ngaan 5 fo 1 ,英文:Ophthalmology),係醫學上面專係研究眼同埋一啲相關嘅病嘅學科.
睇症
睇症 ,學術上叫 診斷 ,係醫學上去睇下病人出現乜嘢問題嘅過程.「診斷」可以分做 診症 同 斷症 兩個部份,即係先係用唔同方法去檢查病人嘅生理情況,睇下有無特別病徵,再跟檢驗結果同病歷等資料去判斷病人究竟有咩事.
硬膜
硬膜 (粵拼: ngaang 6 mok 6 ,英文:Dura mater)又嗌 硬腦膜 ,係腦膜最上面嗰層,癡住頭殼.
磁力共振造影
核磁共振成像 (Nuclear Magnetic Resonance Imaging,簡稱NMRI),又叫做自旋成像(spin imaging),都叫磁共振成像(Magnetic Resonance Imaging,簡稱MRI),台灣叫做磁振造影,香港叫做磁力共振成像,係利用核磁共振(nuclear magnetic resonance,簡稱NMR)原 ...
祝由
祝由 ,以咒術醫病.祝同咒,祝禱咒語.由,病之來由.故此祝由,以咒術得知病由,以咒術醫病.上古醫巫合一.巫精通天地萬物,通鬼神,具備藥理之知,以及不為人所知之法,其一種就係咒術.現今巫術近乎滅絕,祝由經多次浩劫已喪失,其原理亦難以驗證.現今多數話 ...
等離子醫學
等離子醫學 結合等離子物理學,生命科學同臨床病學嘅新興嘅研究領域.加下用喺消毒,治療同癌症嘅研究.大多數研究喺試管實驗同動物模型進行. 放射等離子源通常係「低溫」同埋一個大氣壓力之下操作,「低溫」喺呢度即係同室溫差唔多,以 50 °C 為上限以防止燒傷, ...
細動脈
細動脈 (粵拼: sai 3 dung 6 mak 6 ,英文: Arteriole )係動脈嘅分支,一面連住動脈,另一面連住微絲血管.
細支氣管
細支氣管 (粵拼: sai 3 zi 1 hei 3 gun 2 ,英文:bronchiole)係空氣由鼻或者口到肺嘅肺泡之間嘅一部分,係支氣管嘅分支.細支氣管可以再細分做好多個肺泡,畀微絲血管包住.
耳鼻喉科
耳鼻喉科 (粵拼: ji 2 bei 6 hau 4 fo 1 ,英文:Otorhinolaryngology),係醫學上面專係研究耳鼻喉同埋一啲相關嘅病嘅學科.
聲門
聲門 (粵拼: sing 1 mun 4 ,英文:Glottis)係指兩瓣聲帶之間嘅開口,亦都係氣管嘅入口.


text:
「朋友」
認識你應該有二十年,因為同你哋一班朋友嘅生活唔同,其實真係好少機會一齊玩.不過唔記得點解大家有一段時間有過深層次嘅交談.雖然生活同社交圈子唔同,不過睇住你拍拖,結婚,生仔,有一個美滿嘅人生嘅時候,兩年前一個大家都會震驚嘅消息令我覺得天意弄人!好多嘢都唔明白,好多嘢都唔公平!自你開始記錄你嘅經歷,你所寫嘅每一篇文章我都有睇完.
「大愛」
人生永遠有好多嘢係我哋控制唔到,今日唔知聽日事.我經常會問點解會發生啲咁嘅事?由知道你得病我就已經唔明白,就算已經過咗兩年,我仍然唔明白!你所面對嘅一切一切係無人能夠明白!大家知道你一直好正面面對種種嘅困難,亦都知道你心底?其實並不如此.自問我無你咁堅強,但係你教識咗我一樣嘢就係愛!因為愛所以你堅強,因為愛所以你勇敢面對!你永遠係大家嘅心入面,相信你會繼續守護你愛嘅人!永别啦老朋友!
「驕傲」
前幾日同另一位朋友講不如搵日打個電話俾你,因為知道未必有機會返嚟探你,點知就連打一個電話嘅機會都無了!自己都覺得自己係一個好差勁嘅朋友.雖然知道你嘅病情,或者我自欺欺人,但係因為你嘅堅強,我總係覺得你有一日可以康復!不過你終於要同我哋講再見了.大家都會為你而驕傲,因為你真係做咗一啲好多人一早就會放棄嘅嘢!我相信過去兩年你為仔仔所付出嘅佢一定感受到,亦都相信佢會因爲有你嚟嗰咁堅強嘅媽媽而自豪!希望你係世界嘅另一端繼續開開心心咁生活!老朋友上!
Also published on Medium.


text:
Study Leave/平時溫DSE可以去邊吃飯?溫書熱點大比拼
屋企 VS Coffee shop VS 自修室 VS 學校圖書館 上面呢d地點各有各好,下面就幫大家比較一吓佢地啦😆 1⃣寧靜程度 ►屋企: 睇吓你有冇兄弟姊妹/屋企附近嘅環境啦.有時撞啱屋企樓上樓下有裝修就真係非常擾民🤯 不過如果冇咩特別野嘅話,屋企其實係幾好嘅🤭 ►Coffee shop: 視乎你去邊間啦.不過普遍黎講d連鎖嘅咖啡店☕都唔會超級靜.遇正隔離台講野好大聲就仲慘🤦🏼♀ 如果想去嘅話,揀d非rush hours去啦,例如weekends嘅朝頭早. ►自修室: 自修室有分三種嘅- (1) 公共圖書館自修室;(2) 出面付費嘅自修室;(3) 屋企會所嘅自修室.圖書館嗰d其實我一次都冇試過😂 但圖書館應該都唔會嘈得去邊嘅🤔 至於畀錢嗰d我就去過一次.嗰次仲要係book咗間房,但嗰間嘅隔音做得好差,所以我諗都視乎你去邊間嘅.搵啱嘅話就應該好嘅🤪 ►學校圖書館: 我低form嘅時候差唔多次次放學都留喺學校個圖書館到做功課同溫書.因為有個盤一齊都幾有動力做野架🤭 而且,個環境都好靜,因為我學校唔算多人會留喺圖書館,而且學校又唔準我地用電話~ 2⃣方便程度 ►屋企: 始終點樣其實你都要番屋企.番到屋企又可以食少少snacks,又有無線Wifi可以畀你上網搵額外資料溫書.足不出戶就可以溫倒書~ ►Coffee shop: 去連鎖嗰d就一定要畀錢買野飲或者野食.而且有dWifi好似唔係無線,有時又坐唔倒一d可以畀你差電腦嘅位.但如果屋企附近有,間唔中去一去都無妨嘅. ►自修室: 我屋企附近就冇圖書館嘅自修室/付費嘅自修室.如果要我搭車出去嘅話,我覺得比較費時🤔 圖書館嘅自修室有一個好處係可以畀你睇/借埋書,如果要趕閱書報告嘅時候去會係一個幾好嘅選擇,仲可以慳番買書嘅錢呢😂 吖,仲可以拎d past paper黎參考添!而大部分付費嘅自修室都畀你無限食佢d小食同飲佢d野,所以都可以一試嘅.有d仲可以畀你book間房,方便你同同學練吓oral/sba/溫書. ►學校圖書館: 我覺得佢唯一唔方便嘅地方就係好早閂.我諗大部分學校嘅圖書館最多開到6點幾🤔 所以你放學溫咗2個幾鐘就要轉場啦!而你6點幾走就撞正人地放工嘅時間,要喺車廂到同人迫🤦🏼♀ 不過,佢方便嘅地方就係入面會有各科嘅參考書同past paper畀你使用~同埋一放學就可以去倒🤪 👉🏻結論: 最靜嘅地方應該最令人專心倒,而最方便嘅地方就可以節省你嘅時間/金錢.所以,一個最靜+最方便嘅地方應該係你嘅首選!


text:
就連換鞋區都設計得特別靚!
芊芊「哥哥,等埋我呀!」
我最深印象係呢段入口的一小段路,用了投射裝置將海底影像射在地上,佢係一條Animation,真係見到D小金魚喺度游來游去!
兒童洗手間就在入口旁邊! 十分乾淨舒適
以鯊魚為題的Playhouse唔多,相信除咗恐龍之外,鯊魚就係小朋友另一至愛 .
場內設計到好似海底一樣,小朋友一入去就經已好開心周圍跑,裡面有個好大嘅海盗船同鯊魚造型的裝置.
呢條透明瀡滑梯好刺激,而且仲發現有個好處,就係當有D BB仲細個,佢哋唔敢瀡落去,呢個透明位可以俾媽咪好放心咁睇佢小朋友喺裡面情況
呢個鯊魚口簡直係打卡位!小朋友爬到最頂瀡過旋轉瀡滑梯,由呢個大大鯊魚口瀡出嚟! 佢哋兩個扮俾鯊魚咬,妹妹直情演得入型入格!
適合較細的小朋友遊戲區
另一邊仲有攀石牆,小朋友玩嗰陣要小心D,唔係驚佢跌落嚟,係驚佢跌落嚟壓親其他人,哈~
兩個嘢好似放監咁! 講飲講食冇興趣,但係講玩就幾攰都即刻醒哂!
唷噓~~
彈床係妹妹第二最愛啦(打韆鞦係第一!),屋企張床都就嚟俾佢跳爛!唔該你喺度跳飽佢
如果驚太細小朋友唔啱玩,呢度都有個BB小天地,裡面有齊所有訓練大小肌肉嘅玩具,如果拖住個細又唔知大個件出邊玩成點,呢個潛水艇造型嘅BB空間有大大個窗口可以俾你見到出面小朋友一舉一動,十分放心!
玩到咁上下我哋就去參加手工藝工作坊,這個工作坊係主題房間包埋,配合房間主題做出兩件小作品(當然Walkin或者普通房間住客也可參加,不過就會係做其他手作)
酒店客人需要$100/其他客人則$120,這個主題客房並不包括在內,需要額外付費
看看小朋友的製成品幾靚! 大家可以選擇自己鍾意既手作去完成
隔離仲有張迷你乒乓波枱可以俾小朋友玩
至於電車主題房間的我哋會做兩件小手作,一件係木製電車模型,另一個係設計環保袋 .
多謝酒店預先為我兩個小朋友預備的小禮物!
兩個都好有心機跟住姐姐一個一個步驟咁完成,估唔到雞手鴨腳的芊芊,人仔細細都可以唔駛媽咪幫手自己砌好架木電車!我哋讚佢嗰陣仲陰陰咀笑咗出嚟
跟住再設計電車主題環保袋,哥哥真係畫得超美!我覺得定番個價都有人會買(至少仲有我呢個顧客)
芊芊畫完就急急腳再跑番去玩,無限次瀡滑梯同跳彈床,因為呢個時侯六點幾,大家都去咗食Buffet,我哋好似包咗場咁!之後哥哥完成埋個手作再加入,剛好另有一家人喺度玩,哥哥同芊芊都有個對手一齊喺度玩伏匿匿!真係玩到癲哂...
剛才工作坊兩個小朋友的製成品


text:
日本收納女王 近藤麻理惠(Marie Kondo)嘅著作《怦然心動人生整理魔法》,喺日本銷量過百萬本,譯本亦於全球熱賣,令佢喺2015年被《時代》雜誌選為「年度全球百位最具影響力人物」之一.最近佢獲得Netflix力邀拍攝「真人騷」節目《Tidying Up with Marie Kondo》,喺節目中親自到訪家居亂糟糟嘅屋主,親授收納魔法,幫佢哋家居大改造!以下我哋歸納出佢嘅7步執屋心法,睇下你又做唔做得到?
近藤麻理惠嘅「怦然心動」(Spark Joy)理論其實好簡單,就係教大家只留低令你心動嘅事物,其他一切都可以捨棄.佢認為,一般人擁有嘅物品數量,係自己認知嘅三倍以上!好多嘢我哋都只係長時間塞埋一二角,根本自己都唔記得咗.要真正處理,就要將之全部分類,將同類物品一次過篩選整理.其實,呢種係逆向思維:唔係去諗有乜嘢要丟棄,而係去諗有乜嘢值得留低.
今次近藤麻理惠喺Netflix嘅8集節目入面,每集會有唔同個案同主題,例如:幼兒物品整理,喪偶妻子如何整理舊物,養寵物夫婦如何利用盒子收納等等.但其實萬變不離其宗,主要都係實踐以下7步收納心法:
1)想像完成品
喺執屋之前,近藤麻理惠會先要你大膽想像一下,你執完之後最理想嘅家居會係點,喺心中要有一幅美麗嘅畫面,令你心境朝住呢個方向去努力達成.
2)先分五大類
落手執嘢之時,自行將家中物品分為五大類:衣物,書本,紙張(包括帳單,文件,書信等),立雜嘢(任何家中濕碎物品)及感情物品(如紀念品,舊照片,禮物,兒時物品,甚至親友遺物等等).
3)全屋大兜亂
近藤麻理惠認為,要將全屋執得整齊,唔可以逐間房去執,而係要將全屋嘅雜物一次過摷晒出來,依據以上五大類分成五大堆,一次過去審視,睇下邊啲嘢令你心動要留低,而邊啲可以丟棄.呢個過程,係會令你間屋一時之間變到極之混亂,到處堆滿雜物,不過只係一個必經過程.
4)善用盒和箱
當你開始揀出一啲要保留嘅物品,就要善用盒或箱去有效分類整理,唔好就咁塞番入櫃.
5)摺衫好重要
近藤麻理惠好講求衣物嘅摺疊,唔同嘅衣物有唔同嘅摺法,令佢哋更節省空間之餘,摺嘅過程都係一種樂趣.
6)找出你的愛
成套心法最重要一點,係所有留喺你家中嘅物品,都要係一啲令你「心動」而有愛嘅東西.近藤麻理惠形容,嗰啲物品要令你好似見到狗仔貓仔或者抱起BB仔而產生嗰種「怦然心動」.你真係要將嗰啲物品攞上手,感受下,睇下佢會否令你心動,未來你仲想唔想見到佢喺你屋企.(當然,實際上大家都要有番少少理智,總會有啲嘢唔會令你心動但又必須保留嘅.)
7)要有感恩心
近藤麻理惠教大家,對自己間屋同你擁有嘅物品要心存感恩.佢教人執屋之前,會先靜靜咁向間屋感恩,多謝佢提供保護同安全感.佢亦希望大家對要丟棄嘅物品都要講聲多謝,因為佢哋始終陪伴咗我哋一段時間.
咁特別嘅執屋心法,大家認同嗎?不過自從近藤麻理惠嘅節目喺Netflix播出之後,佢就人氣再急升,頻頻接受美國媒體訪問,令好多家中堆滿雜物嘅美國人恍然大悟咁!
如果你都係一屋雜物,又唔知點去處理,相信近藤麻理惠嘅方法係值得你去參考.若然你執屋遇到有空間不足問題,Boxful可以幫到你喎!無論你只係需要一個箱嘅額外空間,抑或你需要多個儲物房,Boxful唔同嘅Plan總有一樣啱你用,即刻睇睇啦!
——
延伸閱讀:關於家居收納的 10本好書
延伸閱讀:(生活專訪)3位 收納達人 的執屋貼士
緊貼Boxful Blog同Facebook Page,獲取更多家居生活貼士!


text:
其實我麻麻地去handle多人嘅speed dating,我比較鍾意handle一對一嘅job,唔係因為一對一收得貴啲,而係嗰啲10男10女,14男14女,或者再多人啲嘅event,根本冇時間去scan啲客,好多時都係電話或者WhatsApp報名,入完錢之後,當日照時間地點喺餐廳或者酒吧直接見,門檻較低就自然咩人都有.
多人event嘅玩法舉例係12男12女,女仔通常就坐定定喺一個位,然後男仔就順住入場時拎嘅number一直移動,總之每移動一次,每pair會員都有5至10分鐘時間互相傾計,我最撚憎係遇到啲sell嘢嘅人嚟搵食,作為職員嘅我有責任睇住個場,有時如果個別會員甩底冇嚟,又或者當日唔爆滿,男女比例就會唔對稱,例如出現11男12女,咁就永遠會有個女士要對住空氣幾分鐘.
我知道坊間好多speed dating公司係唔理既,由個女仔齋坐,不過我覺得有啲尷尬同無癮,如果我監場就一定坐落去陪對方傾下計.
有次我坐咗去個吉位,同對面個女仔客傾計捱時間,竟然聽到隔離另一枱,有個男仔喺度sell緊對面個女仔買保險,仆你個街咁即係搞臭我公司個朵啫!一陣啲客以為我哋同保險公司夾埋sell嘢咁點呀?所以我就出聲制止,條友仲要勁厚面皮笑笑口話:「唔好意思,職業病.」人哋畀錢嚟想識朋友㗎,唔係嚟聽你sell保險呀大哥!
我同事都有遇過呢種情況,不過佢嗰次係遇到MK妹保險經紀,同事又係出聲制止話唔可以sell嘢,條MK妹真係壞過婷婷,串嘴反駁:「吓,我畀300幾蚊嚟,真係想識仔呀?諗住拎電話做生意咋,當識10個人,即係平均30蚊拎一個電話number,有咩問題呀?」
勁討厭呀!搵食行遠啲啦!
仲有一種人又係好冇品,頭先咪講過多人event男女數目一般balance嘅,然後就每pair會員各自傾計幾分鐘,再不斷移動落去,咁有啲人可能見到下張枱嗰個異性唔係自己杯茶,跟手走去廁所去足5至10分鐘,擺到明係要避咗佢,到再下一round移動時,佢就會走返出嚟,我覺得有少少唔係好尊重對方,如果真係冇興趣,咪傾閒計囉,或者唔使計到咁準走咗去,又計到咁準時返嚟開始下一round,留返一分鐘坐低say個hi都得啩,基本禮貌啫!你避得咁明顯,對方on99對住空凳坐幾分鐘好難堪㗎!
不過咁,一對一嘅場合我都遇過一單勁過份,呢種一對一event本身我唔使留低,同男女雙方打聲招呼就走得,但係嗰次真係走唔到,個女仔仲要扯火離場,聽日再講.


text:
魚油套裝
- Regular price
- HK$492.00
- Regular price
-
HK$518.00
- Sale price
- HK$492.00
- Unit price
- per
其實曾經好耐之前都分享過一次,但發現原來受緊暗瘡困擾既人真係為數唔少,搵我地訴苦既我都好想同你講,我明我真係明.
簡單講講,我以前係唔太生瘡既人,面都無咩瑕疵出街唔用concealer,foundation都無問題.但皮膚比較容易敏感同唔穩定.咁2104年尾﹣2015年中既時候就大爆荷爾蒙瘡.荷爾蒙瘡係難搞到爆,佢生出黎既暗瘡係無膿,而且係又大又腫又痛,唔係一般暗瘡膏或者skincare就能夠搞好.不停上網搵資料,睇人分享又跟住去買係幾乎買10樣10樣都係無用.基本上我就係去到中度暗瘡果種,D瘡係圍住U型咁生,塊面真係爛.望住自己塊面由幾乎零瑕疵到成塊面都生暗瘡,我係無一日唔喊.日日番到屋企第一見事係拎起塊鏡望下D瘡有無多到或者少到,然後望完當然又喊過.其實,咁樣係惡性循環,因為心情都會影響荷爾蒙,所以喊,情緒低落係絕對會令荷爾蒙瘡會惡化.
其實對於真係生荷爾蒙瘡有咩搞法,即使D人whatsapp我問我都係得一個答案,請睇醫生.我就係因為開頭以為唔算好嚴重,不斷去買野搵野試,買來買去試來試去已經浪費左幾個月既時間,而呢段期間暗瘡係不斷惡化無咩好過.到拖到幾個月後去睇醫生既時候,已經去到中度.或者好多人都會覺得,車,醫生都係開抗生素呢D,止得一時唔止得一世.我認同,我當初都係抱住呢個心態所以都無去睇醫生.好彩既話,你可能會搵到一樣岩你既skincare搞掂,而呢個機會真係唔大,因為荷爾蒙瘡係內在問題誘發,唔係一般講你保濕唔夠所以咪出瘡呢D原因而生.
果時一開始睇左個位旺角好出名皮膚X手,我只能講我完全唔覺得佢係有心去睇症.可能係我果時面既情況未係好嚴重.但病看淺中醫呢個道理人人都明,我就係知自己準備發荷爾蒙瘡,情況有嚴重化傾向先走去睇.點知佢無比任何方法我不特止,仲起睇症時比佢臭串左一輪.我出到診所就忍唔住打比起當時仍係我男朋友大喊一輪.大家睇圖已經未去到最嚴重果時啦! 之後就禁,我無再睇過醫生,情況係繼續惡化…睇上網話試乜試乜,試過曬啦,無用之嘛.我果時係生活習慣係日日食9成菜1成肉加飯,晚上跑步一小時,持續左超過一個月.但就係連禁健康既生活習慣都無幫我改善到我面上既荷爾蒙瘡先令我覺得好灰!喊都喊過唔知幾多次,每日一有時間就拎住塊鏡係禁照.就禁過左半年,我自己都頂唔順經過我一位長輩介紹去睇一位西醫.好感激果位西醫,係我遇過最有醫德最有耐性最有心既醫生.間診所係位於中環,佢只係間診所其中一位醫生.日日都爆,一定要預約,但我每次去睇,佢都一定至少花30分鐘以上同我解釋同安慰我.而我亦睇左唔使1個月,情況係有超大改善,亦無覆發.我果時食左2﹣3星期多就已經無再生,瘡都退得7788.食抗生素都係好似skincare咁,係要試到一種岩自己既先會WORK.正如我一開始食四環素,食左1星期都無咩用,同醫生講番再轉另一隻叫紅霉素,食左2﹣3日已經明顯見到D瘡退.對付暗瘡既抗生素有大概10﹣11隻,係要試到岩D瘡先會退.
但基於果時要離開香港,好怕因為環境因素例如飲水同溫度改變而又發暗瘡.所以到步後即時去pharmacy到問藥劑師有無咩藥可以減低暗瘡發既機會.佢就答左我可以食魚油丸同一種叫左zinc既保健產品.佢都略略講解左魚油丸同zinc都係有促進皮膚修復,改善皮膚質素同埋對抗容易生暗瘡既皮膚.我係從來無食過呢2種保健產品,經藥劑介紹就買左圖中果2隻牌子.買完即刻番屋企做做research先知北歐係專出產魚油丸,而質素當然有參差.幸好,位藥劑師叫我買果圖中果款係質素高既一款!點解我要起到特別推?因為我另一半都有同我一齊食.佢都好易出紅腫暗瘡,反正都係保健產品,佢食左個幾月後,係佢另一位朋友問佢做咩呢排面側少左D瘡仔.
我平時食唔少supplement,唯獨係圖中2款我係KEEP到而家都會食,大概食咗2年幾.因為開頭食完一個月後,係見到暗瘡係生少.而食到第2,3個月,皮膚係開始變番白滑.當基於我當中都有試唔少護膚產品,呢個都有好大幫助.香港都有魚油丸同zinc賣,大家可以去萬0/屈神X搵下.當然,咪搵側邊D姐仔介紹,大家先睇再上網search下睇下佢地魚油含量係咪達標!魚油丸價錢係有點貴,但值得投資!
1. Fitness Fiskeolie 呢樽魚油丸含量係1000mg .丹麥製, 每日食2粒.
市面上有好多款魚油丸,價錢唔同,含量都唔同. 買含量低既即使平食完都無用.大家唔一定要同我買,最緊要去揀時做好資料搜集,始終食落肚既安全至上!魚油丸一樽200粒,大概一樽食到3個月.
2. Zinc係一日一粒,含量10g .
Zinc一樽100粒,大概食到3個月.
寫呢篇既原因係希望皮膚有問題既真係唔好因為暗瘡而搞到自己情緒低落.我知講就易,我當時都日日喊.不過,經驗話我知真係愈喊係愈生得多.暗瘡唔係cancer,唔可能一世都醫唔好.要既只係耐性同時間啊!大家睇下我當時生同而家,咪又係重生!呢篇亦唔係咩SELL野文,因為whatsapp過我地都知通常我一定係先推介番起香港買到既產品先,因為有過經歷先真正知道當下想要既係咩.D BEFORE AFTER圖真係0 修圖,所以毛孔啊泛紅都睇到.


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年11月28日 星期五
有去過現場甚至有常識都知,想喺大遊行集會搶差佬槍都是on9的,因為差佬根本冇槍
利申:十月三日旺角企最前,同差佬只一條膠帶之隔,見唔到任何一個最前線同第二線差人有帶槍通通吉槍袋
2014年11月24日 星期一
Clockenflap 2014個時間表,真係好難睇&好難睇
果然出事.今年Clockenflap未開始賣飛個lineup已經係非睇不可,跟住越嚟越勁每次公佈新band都係十隊有九隊冇得唔睇,已經感到有暗湧,到見到正式時間表,見咁大鑊,其實唔意外.
我承認係多勁band係好事,但大band就一定要出夜架啦唔同叫Mogwai玩晏晝兩三點咩,結果成班一線band爭崩頭,蝕底反而係觀眾,好似第一日禮拜五,由七點開始一直踩到尾嗰五隊就係我今次嚟Clockenflap好好好想睇嘅五隊,你排晒全部一齊出,唔通叫我每隊睇半個鐘就走去另一個台咩.
亦因為第一晚已經出晒全個fest最頂級嗰班,老實禮拜六暫時冇乜特別想睇,而星期日要睇Flaming Lips就即係冇得睇張懸.可能樂隊檔期真係好難就,被迫禮拜五返工日子反而係全個fest最精彩一日,但始終覺得搞手有太貪心,今屆個班底唔好話搞三日,係搞三個fest都得呀,而家夾硬質晒落一個週末只是浪費,反而令入場嘅人覺得唔係抵睇,而係蝕底.
另外我想話作為香港全年最大型音樂活動,點解個網可以咁難睇?點解唔可以好似其他fest噉用圖畫每個台幾點至幾點邊個表演,而要全部名質晒落一行字就算,仲要時間亂到嘔都唔知應該點計畫好?可能因為呢種華而不實的設計,個節目的最大老細各位文青們鍾意啩.
百屌成材,今朝先鬧完Clockenflap個網個時間表食晒屎,晏晝已經立即執到似返樣.雖然依然好樣衰,不論是個時間表還是成個網.
2014年11月23日 星期日
每週一相片大行動 2014 Week 48:Rest in pieces,我這十幾年的回憶
天下間有咩慘得過死harddisc,仲要係一隻放咗十幾年資料嘅harddisc?隻HDD用得四年唔舊,之前已經有點慢開機都可以開成個字,不過見仲用得就由佢,主要原因係我老母都用我部電腦,但佢係完全冇防毒意識總之逢link就click逢email attachment就開逢software就download,部機一早毒過我,我相信整完好快又會俾佢玩死就懶搞.唔知係咪真係我老母呢,前個禮拜有晚沖完涼出嚟部機就自己瓜咗冇反應,成個星期猛咁試都load唔到,拎返公司俾專門醫奇難雜症個同事睇,佢都話冇得救.當堂灰晒.
其實呢隻本身已經係backup harddisc嚟,只不過被backup嗰幾隻年代久遠已經唔知飛咗去邊,好在之前成個lau-sir.com搬咗去Dropbox,但其他file同相一直見未有大harddisc冇特別去backup,點知拖吓拖吓隻harddisc都死鬼埋,噉就慘我大學四年啲功課呀!想當年year 1通識教香港文化研究,臨present之前個禮拜六日至完全冇reference憑空作咗成份機舖研究論文,然後乜書都冇睇單靠白撞去訪問兩個老師傅又整咗篇紙紮專題出嚟,呢啲史料好寶貴架,仲有幾個而家仲有人問我借嚟當教具嘅PowerPoint呢.更慘係咁多年嚟去旅行同睇show影落啲相冇晒,有好多相之前影落都未睇,而家乜叉都唔使睇了,口烏口烏.
想救又唔係真係冇計,俾錢囉,早排個客先至死server,拎咗佢隻HDD去深水土步做recovery,用咗半個禮拜加四千蚊救返晒全隻harddisc嘅資料.錢唔緊要,問題係我一直信唔過呢啲整hardware公司,成隻harddisc俾咗佢咪咩閃卡都揚晒?
唔知係咪細個睇得《海虎》多大個咗無師自通磁場轉動,我發覺電子嘢一近我永遠多問題.由小學部486開始,屋企部部電腦都係毫無先兆地無端端打柴,上網用i-cable同新世界兩間都係成日斷線,我間睡房又特別邪門Wifi訊號成日入唔到去,係邪到加咗隻話係穿牆王的router擺正門口外面,入到房都可以得一兩格Wifi.就連公司我用緊部機,12GB ram行Win7 64-bit,都可以俾我用到成日窒,最勁試過開機去到桌面乜都未做已經沒有回應.真係逢電腦嘢埋得我身都唔老黎.
然後,走咗去做IT.
2014年11月19日 星期三
每週一相片大行動 2014 Week 47:成日都話,得文青者得天下
今朝要八點鐘上到APM個客度幫佢哋裝系統(講到好勁,其實係我同事裝嗟,我只負責過嚟坐扮到好多人嚟幫佢哋做嘢),早咗到揾嘢食,唔想又KFC,見電梯大堂隔籬就係Super Sandwiches就試試啦.就中伏了.
成世人第一次食SS,亦應該係最後一次食,餐牌影到份早餐好鬼歐陸好鬼靚,點知實物上檯嘩屌賣相茶記出品噉款完全唔對路,真係KFC份早餐睇落都仲高檔過佢.唔好睇都算問題係食亦唔特別好食,炒蛋是OK的但成份夾埋仍然好茶記,結果成個早餐最歐陸係隻碟,而如果唔係用呢隻碟而用返茶記KFC啲膠碟膠盒膠杯紙杯上,我唔講你都唔會食得出係「高檔」貨嚟.「高檔」我係指份量少過人但又賣貴人十幾蚊.
冇錯,Super Sandwiches可以賣得貴過茶記/雞記十幾蚊嘅原因,就係貴在隻碟.難怪文青生意做之不盡,只要稍為包裝一下,茶記都可以話自己係份子料理,仲要有人信有人肯俾錢至抵死.
2014年11月18日 星期二
Android 5.0 a.k.a. Android L(ollipop) 感想 Part I & II:大伏,唔急的話等5.1先好上
奉勸各位Android朋友千祈唔好升上第一水Android 5.0 a.k.a. Android L(ollipop),超級大伏,超級失望.理論上集各家custom rom受歡迎功能於大成之5.0係史上最強大一代,睇官方用部Nexus 6示範睇到流晒口水,今朝我仲因為要七點出門口去個客度冇得第一時間升級覺得好失望,點知返到公司立即連Wifi download個500MB image裝完至真正失望.
裝完第一次開機,部機超lag超慢,相信同夾硬將行DAVLIK轉做行ART有關.跟住行順咗叫好啲,但新UI本身反應已經慢咗,仲要每次篤一樣嘢都要出晒動畫先正式run,即係做乜都要等四份一秒.Android本身已經出名在做乜都有延遲,而家更大鑊.
第一日開始已經唔鍾意Material Design,個新UI超級樣衰,最仆街係4.X最多人讚嘅最頂最底兩條bar透明色,而家唔知點解轉返灰色,立即灰晒,之前砌到靚一靚個desktop又要重新執過.更大鑊notification由黑底白字變成白底黑字,大半第三方app啲通知全部睇唔到字收晒皮.
重點嘅Ambient Display比Moto X個Active Display更強,點知原來得N6個rom至有,仲要諷刺地其中一個最大賣點篤篤開芒N6居然用唔到.而N5直頭冇得用Ambient Display添,說好的收到通知自動著芒提你,一拎起電話會自動開芒呢?都有留返lockscreen show通知一樣俾你,不過冇得揀只show你想睇到嘅app,私隱mode又會得個標題睇唔到你本身想睇嘅通知內容,噉有Q用?同就算你唔用開芒show通知,系統都一定要你先過咗通知提醒一版至可以解鎖,即係而家每次開芒點都要你最少掃兩次先可以開始用部機.非常非常之麻煩.
其實本身諗住部N5升上5.0再拎去換電,應該夠我用多好長時間,但5.0俾我嘅第一個印象實在太差,差到好想打去聯想問香港幾時有Nexus 6行貨.真係千祈千祈唔好升5.0.
部Nexus 5升咗上Android L用咗一日,感想比初升級時好少少.I will now recap in Cantonese.
初升完級部機窒到PK,boot多次順咗,但係仍然成日篤完個芒部機delay起碼半秒至做嘢,確係幾惡頂.
Material Design種後現代風格,即係用一大劈單一顏色去代表一樣嘢加平面過iOS,但用耐咗開始鍾意,乜都圓碌碌一撻色種公仔未完全接受到,但L啲動畫效果係設計得幾好,夾埋個UX幾靚幾順,同通知欄轉白色底色係好睇好多.我相信用多一段日子會完全擁抱Android UI 5.0.
傳說中的Ambient Display Nexus 5冇份,而lockscreen冇得好似Kitkat時加Widget連Dashclock都唔見埋,又硬性規定一定要先經過一頁通知頁先可以解鎖,即使你set咗完全唔顯示任何notification,都要先掃走嗰頁至有得解鎖入桌面.呢樣暫時我幾like,不過要繼續用Dynamicnotifications扮有新通知時自動開芒提你的Ambient Display先,但我相信我永遠都唔會習慣一定要掃最少兩次芒先正式unlock到部機.
基本功能改變都幾大,如果你好似我玩Tasker玩自動化,都幾大鑊,雖然大部份舊設定都用到,但有幾個重要plug in已經失靈,要等開發組快手升級.
繼GPS同飛機mode唔俾第三方開關後,而家連上網data都只可以經stock rom開關,你會話冇乜所謂,但我一向set咗部電話熄芒時熄埋data慳電架.
起初奇怪點解冇咗靜音mode,原來而家變咗個名好古怪的「干擾mode」,可以獨立set鈴聲通知聲邊種會靜晒邊種會咩mode都出聲「干擾」你,換言之Android L真正升級反而係呢個功能,不過我冇乜用處,因為冇人會打電話俾毒撚,公司的事有公司電話搞掂.
外國評測話5.0好多bug,其實中一個係連Wifi用勁多電,感覺上公司連Wifi時真係食電過以前,但出街3G又唔覺分別好大,亦即係,屌,一樣係開芒的話一分鐘冇1%咁滯.L有個新慳電mode,會整暗芒熄動畫行少啲app之類令部機可以捱耐啲,未試到,不過相信好快有機會.話會慳電過以前(邊一代唔係噉講)但結果依然食電過舊時,可能因為而家一刀切全個environment轉行ART,但市面90% app都係寫俾DAVLIK,搞到撞rom做唔到效能最佳化.而最灰係,老實,我真係唔覺得轉行ART之後,點樣「比DAVLIK慳電同時快400%」囉.
5.0版我真係唔建議大家立即升,等多一排Google出5.1再睇包膠至決定啦.
2014年11月16日 星期日
的確好多唔明,唔係 sci 嗰邊,係 fi 嗰邊:《Interstellar 星際啟示錄》
(拿,有劇透架!)
首先梗係唔明點解一套噉嘅戲都要塞個奸角入去啦,個角色有點為出而出相當無謂,搵到神秘嘉賓做唔代表大晒.
點解最後半個鐘戲路可以同前面差咁遠?其實原因幾明顯,因為劇本擺明收唔到科唯有夾硬嚟,想做《2001太空漫遊》又做唔到,立即搞到套戲格調cliche晒.正因咁cliche,相信我唔係唯一一個人睇咗半套唔夠,已經估到晒最後會點發展.
又當中最唔明梗係個老豆點樣將人類歷史上最重要嘅資料傳俾個女?個女唔係由一開始就睇老豆講乜,咁Q大抽data冇可能一陣記晒可能要望住幾日,而且眨個眼已經記少個字啦,邊可能做得到?
宣傳重點之一是準確科學,入面堆星球卻相當古怪.雖然我理科肥晒佬咁滯,對黑洞都有點概念,以我皮毛知識,一個星球冇乜可能咁穩定地停留喺個黑洞側邊,而且戲入面自己都講到黑洞係乜都吸晒入去光都走唔甩啦,個星球仲要得自己一個冇太陽,點解降落到去成個星球咁光?另一個啲雲結咗冰,但點解成個北極咁大嘅雲會浮喺天空,而唔係俾地心吸力扯落地?我明白型是很緊要,但重力呢回事,唔係一直都係套戲嘅科學重心咩?
當然臨尾解謎部份又係唔明白.睇到最後你會發現原來人類無論進化到咩地步,內裡都永遠係條仆街,未來明明先進到接近神,隨便出手已經可以救返全個地球亦即自己老豆老母阿爺阿婆,點解硬係要陰啲陰啲噉救,好似放個蟲洞出嚟要地球人自己用幾十年時間整架太空船出嚟再用幾年時間飛過去,如果整唔到咪仆街?同點解唔可以放近啲要放到土星咁遠?過到去另一邊最後搵唔到個星球住人類咪冚家剷?話因為唔可以改變過去,而只能夠創造未來喎,但佢哋整一個悖論出嚟令重要資料傳返去之前,咪係改變緊歷史囉?同冇改變到過去,又點會有未來的佢哋,咪即係自相矛盾?而且話晒主角都係地球救世主吖,你班未來撚用完即棄你搞掂啦嘛就掟佢返出太空自生自滅,咁仆街都有嘅,唔係主角打救世人,邊度會有你班未來撚?
話時話,除咗音樂電影,我好少會關心套戲配樂同音響製作,但《Interstellar》一定要講講,啲mixing超唔掂,90%時間啲配樂大聲到遮晒對白,好鬼煩,都唔知整音響班人做乜春.
當然仲有其他Christopher Nolan電影典型通病,例如對白好平庸,同角色發展好弱(演得最有戲味反而係隻機械人,你話係咪唔吹脹),但《Interstellar》仍是一套好戲,入場前諗住有機會瞓著,點知會係連身邊班港女都睇到好肉緊,同菲林拍感覺果然與別不同別有味道.《Gravity》早一年上,真符碌.
而睇完《Interstellar》,又要重溫一吓我最愛美漫作家Warren Ellis名作《Planetary》,一部必入我最愛漫畫頭三名之經典.個故事其實有點似《Interstellar》,都係由篡改阿波羅登月歷史開始,不過《Planetary》係登月太空船穿過蟲洞去到另一個時空,同平行宇宙星球合作成為邪惡版Fantastic Four返到地球密謀統治世界,似《X-Files》,更似《Fringe》,似乜都冇所謂,總之超好睇.
2014年11月14日 星期五
會是可一不可再的香港站吧:Gacharic Spin 5th Anniversary Gachallenge 「Winner向前走」中國巡演香港站
(TL;DR的話,直接飛到尾啦,有正嘢睇架,口桀口桀)
命呢家嘢冇計,雖然九展隔籬返工聽落好爽,但每逢撞正九展或者Hidden Agenda或者樂人地帶有show嘅返工日子,十次有八次唔係晏晝先有客急call出去另一個場做嘢就係要OT.早排幻日 X Evocation撞著個客死server,場show完咗我都未收得工;大前晚就係見魏如萱又去九展開演唱會,諗住放工過去walk-in,點知頭先講兩樣嘢打孖上,返到屋企仲要開電話會議開完又差唔多十工點,只有話好在之前冇買定飛.錯過咗好睇的兩場,就只好講返好耐之前呢場,其實想寫好耐,不過太忙加太懶.(between,見字呢晚本身係花倫演唱會,點知就係今晚有得九龍灣早收工,HA先話花倫嚟唔到香港開唔到show,真係R.I.P.,我話我)
應該係成世人第一次一年內睇一隊外國band睇足三次,五月連睇大阪同名古屋兩場(雖然兩晚都唔係為睇佢哋),十月居然會嚟香港,半年內就睇咗三次Gacharic Spin.為佢哋仲破埋戒,作為一個九龍城人真係唔太鍾意過西灣河蒲吧,雖然屋企樓下就有巴士直到,但一程要搭成個鐘,而呢晚係史上第一次會平日日子仲要星期三收工過蒲吧睇show,大佬睇完返到屋企都差唔多十二點,第二朝又要早走身返工,好支力架.不過是值的,雖然今次Gacharic Spin香港站,冇想像中咁精彩.
又要講返五月頭.過日本其實係想睇WW Face呢個女band metal fest,主要為我覺得好Q正的Light Bringer(年中睇完,年尾隊band就話出多隻碟就收皮了,近得劉Sir果然好易R.I.P.),同場仲有Gacharic Spin,同埋GS隊band搵埋LB個超勁歌妹搞的side project DOLL$BOXX,因為呢個line up可一不可再而會兩日內去晒大阪同名古屋.一直冇寫返兩場show又因為懶,簡評的話,Light Bringer最正經同一早預期係點,隊band好叉勁音樂十分Angra,滿足,但冇驚喜;不論製作本錢只論表演同音樂,DOLL$BOXX絕對勝過Babymetal同我見過之任何日本女子metal band,強在自己玩樂器而全隊技術高超,全隊演得落力又有舞台表演,同時自己寫歌而風格完全冇人似佢哋,可惜只當side project,所以好難出live同出新碟(而家LB散咗會機會大啲啩);最後一隊Gacharic Spin,三隊當中佢哋最紅好多碟更超多表演,不過啲歌我真係聽極都唔鍾意,似輕量版DOLL$BOXX而且輕得都幾多輕到有點平淡,不過表演好睇因為有兩個囡囡專責跳舞,而且兩晚表演可以有一半歌唔同,真係抵落本加咁辛苦走嚟走去睇晒兩場.
佢哋唔係第一次中國tour,不過係第一次tour中國而會出香港,如果唔係之前睇過知道佢哋live係點我未必會睇,因為音樂始終唔太受但表演真不錯,另一個原因係WW Face時其中一個dancer腳傷得返一個跳,今次捧場想見識兩條女一齊跳係點.其實今場幾似名古屋,當晚個場都同今晚蒲吧半場差唔多size,不過用更大面積做舞台同有百幾枝燈好鬼pro,同當然台下人數完全冇得比啦,你諗吓蒲吧開半場而個台霸咗一半位然後再企滿人會係點?setlist都差唔多,但會話齊兩個dancer反而冇想像中咁精彩,可能WW Face另外兩隊都係恆band自然玩多嘈歌,自己solo就轉返「大路」,所以多咗pop rock歌同慢歌,抱住睇metal gig心態感受始終差啲.同埋好過癮,中國tour依然係用新碟《Winner》做主題,點知居然冇玩到首主題曲.
睇就依然好好睇嘅,大部份道具gimmick嘢都有出,係估唔到之前腳傷個dancer,即係左手邊個樣十足純情學生妹應該入偶像組合唱吓歌仔就算完全唔夾隊band嗰個,原來跳舞仲勁過另外一個,有首歌揹座keyboard俾琴妹同結他妹鬥solo,名古屋嗰場係座keyboard冇聲跟住琴晚爆肚9up solo.雖然台下就真係幾淒涼,我諗都有六十人嘅,不過有幾個日本佬fans(真係佬)帶齊道具又熟晒邊啲位做乜動作,Gachiac Spin音樂唔算頂級,但現場好睇就係呢種娛樂性,同台下少人都好,隊band都唔會hea過日本主場表演時,不過論表演,論音樂,論台上台下整體,其實更想睇根本係同一隊band嘅DOLL$BOXX.Gacharic Spin音樂大路嚟講係得,樂隊技術係夠,表演亦絕對勁,但某程度上得到更大成功,在於囡的身份,我用例子答你:
如果係劉Sir彈一段Joe Satriani你聽,你會話「屌!彈呢啲.」但如果係個糖妹噉嘅靚妹彈段Joe Satriani你聽,你就會話「屌!!!彈呢啲!?!?!?!?」佢哋技術唔係其他(全女)band做唔到,King Records同Bright Star Records近幾年已經帶出大量技術派全女metal band,但係睇住bass妹狂slap,結他妹狂tap,鼓妹狂double bass,加十分melodic的metal底,即使聽碟麻麻live見到總有點震撼,尤其現場送多兩條女跳舞你睇呢.而DOLL$BOXX就係Gacharic Spin原班人馬唔要兩條dancer唔要全部pop rock歌慢歌,然後將佢哋隻J-dance-pop metal玩到thrash咁滯,再搵埋Light Bringer個超長氣超高音歌妹唱爆咪,然後加返少少動作舞步,雖然只出得一隻碟,但一隻碟加睇一次已經足夠成為我最愛嘅日本女子band.只不過metal的代價就係forever underground,所以DOLL$BOXX明明音樂最好,偏偏只出得一隻碟,而GS越嚟越pop,因為要搵食;要metal就Light Bringer,但玩埋今年都摺了.近幾年好似佢哋正正經經玩metal仲要玩得好嗰班女聲metal band其實唔少,只可惜Babymetal贏的是資本,有點似四大天王時代的反唱作歌手反實力派的香港樂壇,你寫歌好,技術勁,又點?我有大公司包裝同宣傳,吹咩?雖然我都係Babymetal fans,不過,老實,有得揀,我寧願睇DOLL$BOXX都唔睇Babymetal囉.唯有希望WW Face反應咁好(如果唔係去山海屯,我八月頭會飛咗去睇東京場加場),Light Bringer又唔玩,兩邊會有心夾埋出多隻碟啦再tour啦.
最後一樣想講,係就算今場show到頭來唔好睇(好在唔係),你都冇乜好怨,因為一隊咁勁嘅日本band嚟香港表演個半鐘,仲要開蒲吧有勁燈光大舞台,仲要到場至知原來有Ever做opening,先至收$120 - 冇錯係百二蚊你冇睇錯,一個睇本地band都可能唔得嘅價錢,我都唔知係咪收錯我錢.唔知係搞手經驗唔夠定點,唔係第一次tour中國不過係第一次搞香港站,或者以為香港物價指數加觀眾人數都會及得上大陸,結果就用大陸飛價錢喺香港開,但在香港知名度唔夠,加上差唔多開show一個禮拜之前至公佈仲完全冇宣傳,其實今晚有五六十人,已經比我想像中多,論演出性質同規模HA會更夾,但蒲吧個台先配合佢哋活動大嘅舞台表演.或者搞手唔知中國同香港之分別,或者對呢個「國際都會」太有信心了,所以Gacharic Spin嚟香港相信可一不可再,聽過好多搞手講,好多band搞中國tour都唔會有香港站,因為就算大陸非常叫好叫座,好多時大陸賺埋條數都唔夠香港開一場蝕埋條數,大佬一隊出show觀眾以百計嘅band嚟到至得十份一人捧場,計晒飛錢商品錢都未夠填場租啦,仲未計食宿交通機票呢?而且之前一晚可以對住幾百人表演,點知今晚得幾十,搞手同樂隊見到都未必有癮啦.
好好彩抽到167號飛,而呢張167會成為我永久珍藏,因為我擔心佢哋唔會再嚟香港,可能真係等DOLL$BOXX有新碟出時,再飛過日本睇WW Face Round 2啦.
(between.1.0:想知DOLL$BOXX有幾正,睇睇呢個《Take My Chance》MV就明,最過癮係日本睇佢哋出live,台下真係同個MV一樣成班毒佬架,冇錯係佬勁多阿叔仲多過後生毒撚)
(between.2.0:又驚你錯過,其實個bass妹係水著女嚟架,口桀口桀)
2014年11月8日 星期六
每週一相片大行動 2014 Week 45:強烈支持愛字頭加藍絲帶罷買阿信屋
自從阿信屋開始辦埋雜貨,我冚家都去少咗超級市場,大佬三十幾蚊買到五斤米,平超市成半喎,你仲幫李日日賺?不過最正都係阿信屋成日入新貨,單想試晒佢賣啲麵其實已經好難.繼之前三個幾一包好好食仲煮到大大煲夠食幾餐嘅意粉,今期流行係呢隻韓國芝士味辣麵,$16一袋有四包,唔算貴不過亦唔算抵因為一包得百幾g(我一餐食兩包200g辛辣麵架),唯有噉諗:我出大角咀食芝士辛辣麵,雖然話俾成塊芝士你,但整完碗麵掟塊芝士上去噉就收我$2X,而家三份一價錢食到辣芝士公仔麵,OK啦.
同埋好食嘛.第一次買返屋企,老母話「整兩包今晚食啦!另外兩包聽日你拎返公司帶飯食.」跟住一人一包,食完之後向來唔多鍾意食麵特別即食麵的老母話「不如而家整埋另外兩包食埋佢囉!」結果嗰晚晚餐非常豐富,同俾我老母搞到第二日冇得帶飯返公司.自此每次經過阿信屋見到有貨都會掃返一兩袋返屋企,雖然賣呢隻麵最平其實係全家,即係之前搵到$4一罐Pokka咖啡間散貨場,正價已經$15仲平過759會員價半蚊,但係全家可能上位上得唔夠快俾阿信屋搶咗頭啖湯,而家除咗一早喺商場落腳啲主力舖,已經好難搵到了,屋企附近兩間都執咗好耐.係好灰架,而家唔搭車出去買,都唔知仲有邊度搵得到四蚊罐Pokka咖啡.(雖然最近去睇,好似已經加到五蚊罐了)
所以當早排各位愛字頭藍絲帶話罷買阿信屋,我不知幾開心,因為阿信屋真係唔愁唔夠客,就連完全唔睇好間九展分店,去過幾次lunch時間可以長期有近百人排隊條龍長到由舖頭排到舖尾,所以你班愛乜鳩咪Q去阿信屋搶埋一份搞到我食唔到芝士麵呀.
2014年11月5日 星期三
根本好多所謂儲蓄保退休保都係搵你笨柒
其實我老母都有差唔多遭遇.話說廿年前都有可能更耐,銀行sell份儲蓄保險,供滿之後大約退休開始每個月會派返$500.當年兩三蚊搭程車,十幾蚊有個碟頭飯,慳住使五舊水真係夠你用半個月,覺得好抵,所以買,點知事隔十幾廿年後的今日睇返,大佬而家茶記食個碟頭飯都要四條喇,五舊水一個月養老?結果份退休保單變到有點得啖笑.
從中亦可以睇到,而家香港生活壓力幾大,同以前相比差幾遠.等班老嘢仲成日鬧後生捱唔到苦,當年阿叔點樣捱法乜乜乜.
2014年11月4日 星期二
這就是班官口中「正常」嘅香港
這就是班官口中「正常」嘅香港.令我好懷念十月頭所謂「受佔中影響令人流同生意大跌」而全棟樓仲少人過《生化壽屍》間商場嘅Megabox.
2014年11月1日 星期六
每週一相片大行動 2014 Week 44:你討厭政治,反對佔領,譴責擾民,打壓抗爭,離地冷感又問在現在的香港可以做甚麼?
離地冷感又問在現在的香港可以做甚麼?


text:
韓國濟州島
2019年新一年嘅旅行計劃,你做好準備未!我哋第一站飛韓國濟州島,免簽證立即出發!濟州島一直都係短途出境嘅熱門旅行目的地,每年都有好多嘅新婚夫婦會喺呢度渡過浪漫嘅蜜月,好多電影,電視劇都係呢度攞景!
濟州島國際機場冇地鐵嘅,直達機場嘅大巴只有六包係一條線路,佢會帶中英文嘅廣播,記得要帶現金或者係T Money去買飛啦
呢個海島地廣人稀,唔似首爾,搭的士10分方便,由於啲景點比較分散,所以都建議包車,或者係租車.因為交通工具,冇首都方便架!
SUN BEACH HOTEL
入住西歸浦濟州島太陽海濱酒店,其實佢就係機場嘅低低,價格呢就千零蚊一晚.我主要係睇重佢嘅位置比較方便,去呢啲熱門嘅景點都好近下,有事想去吓市場都只係要行10分鐘左右,而且距離小食街,酒吧街都唔係好遠.當然,呢邊三四百蚊實惠型嘅酒店都幾多㗎
夜晚搵咗一間韓式嘅小酒吧試吓先,我哋揀咗個靠窗嘅位置,叫咗一杯long Island,呢個係我哋嘅第一杯酒,窗外嘅嘢食安靜得來有啲神秘.
我都係依家先知道,呢隻牌子嘅vodka係原來有咁多隻味道嘅,真係大開眼界,排埋一齊都幾靚
韓國酒店大多都唔行奢華嘅路線,大多數都係沉穩實惠.間房面積唔係好大,開窗就可以見到情人橋,而呢個自助早餐都算幾豐富,但係就會少啲見到肉,因為係呢個島上面肉真係唔係好平.
濟州島呢度有好多便利商店,周圍都可以見到佢哋嘅蹤影,好似我哋嘅7-11一樣
每次嚟都唔同嘅國家,都一定會忍唔住手去買佢哋嘅小食.因為呢啲嘢,係最可以體驗唔到,嗰度嘅小食味道!
西歸浦龍頭岩
呢度成日都會有架飛機略過,機身同埋海面只有短短幾米嘅距離,可以見到機場係好近嘅,就咁睇韓國航空嘅清新設計都幾好睇吖
濟州島有三多,就係石頭多,風多,女人多.沿着海邊行吓,會睇到呢啲靚到好似藍寶石嘅大海心情都會好舒暢㗎.呢度仲可以玩潛水艇,唔識潛水照樣都可以窺探一下神秘嘅海底世界,仲可以試吓海釣添.
信不信由你博物館
呢個館有世界各地搜集到各式各樣稀奇古怪嘅收藏品,用一個好有趣嘅方式去陳列俾大家睇
睇吓呢隻獅子幾得意
藝術依家野呢就...都係要唔同嘅人有唔同嘅感覺啦
相片我就影唔到咁多俾大家睇,因為我想大家親身嚟睇一睇,唔好嘥咗大家嚟呢度嘅機會啦,但係都比大家睇一兩張相咁,知道下呢一個館係有幾咁新奇有趣!!!
濟州美食推薦
唔講咁多,即刻睇相啦!要鮮味有鮮味,要重口味有重口味,我都真係唔係好識形容啦佢哋有幾改變到我嘅諗法!
係呢個市區濟州街道,保健路餐廳周圍都係,大小不一.我成日都覺得韓餐唔係咁好食,來來去去都只有石鍋拌飯,部隊鍋咁樣啦,玩唔到好似日本料理咁樣咁講究嘅手工藝食物.但係,無論係海島嘅美食定係呢度嘅小吃,真係唔可以輕易睇小佢哋,單單係新鮮呢兩個字,已經係好多地方都比唔到㗎啦.濟州島一向海鮮資源豐富,靚嘅新鮮食物,都只會係呢度食嗰度
我最鍾意食嘅一定係呢個燒魷魚,佢好香碳味,亦都好有鮮甜嘅味道,好似大海就在嘴裡!!價錢又唔係特別貴來講,呢個性價比真係非常之高架,而家打打下字都覺得有啲肚餓想再食多一次添!
呢種韓式炒辣肉,真係非常之好食,佢嗰個盤好熱,好留得住豬肉同埋炒菜嗰種香氣,加上沈左啲芝麻係上面,我個人係非常喜歡食芝麻嘅,成碟菜都有嗰種鑊氣喺度,真係好適合夜晚過來一路飲酒一路食
係魷魚啊魷魚啊魷魚啊!好重要所以要講三次,呢個魷魚呢雖然辣醬多咗啲,蓋着嗰種鮮味,但係係好惹味,好送到飯嘅!
#寫出你遊歷 #hutchgo資助旅費1000蚊


text:
間歇斷食同生酮飲食都係近幾年非常熱門嘅減肥瘦身飲食方法,咁到底兩者有咩唔同?邊種方法會比較有效?今次就為大家分析下呢兩種飲食方式!
咩係間歇斷食?
間歇斷食嘅目的係透過足夠時間嘅斷食,引導身體燃燒脂肪作為能量來源.一般食物經消化吸收後,會分解成葡萄糖作為身體能量嘅來源,而剩低嘅葡萄糖就會轉化成肝醣或脂肪.喺空腹大約 12 至 16 個鐘頭後,體內嘅葡萄糖同肝醣就會差唔多俾身體完全消耗.呢個時候,身體就會開始燃燒脂肪嚟為身體提供能量.
而間歇斷食都有分好幾種,其中最普遍嘅方式就係「186間歇斷食」.姐係一日 24 小時內有 16 個鐘係斷食,集中喺剩低嗰 8 個鐘內進食.呢種係比較入門,易適應嘅間歇斷食方式,只要將早餐推遲幾個鐘,晚餐提早幾個鐘進食就可以.
至於喺 8 個鐘內要食啲咩,食幾多餐就反而冇咁多限制,但都要均衡營養同攝取唔多過你身體所需嘅熱量.切忌因長時間禁食後想要好好犒賞自己,而喺非斷食嘅時間內暴飲暴食,造成反效果.
咩係生酮飲食?
生酮飲食嘅意思係指可以令身體產「生」「酮」體嘅飲食方法.而酮體就係身體燃燒脂肪後嘅代謝產物,所以成功令身體產生酮體,就等於知道身體正以燃燒脂肪嚟到取代葡萄糖作為能量來源.
要令到身體產生夠多嘅酮體,就必須要令到肝醣同胰島素夠低.而透過維持攝取極低碳水化合物,少量蛋白質,以及高脂肪嘅飲食方式,就可以令身體嘅醣類含量夠低,開始進入營養性酮症嘅代謝狀態,達到燃燒脂肪嘅效果.
以主要營養比例嚟講,要進入穩定嘅營養性酮症,每日飲食需要攝取大約 70~75% 嘅脂肪, 20~25% 嘅蛋白質,並限制醣類嘅攝取喺 5% 左右.簡單嚟講,就係要盡量避免進食澱粉同糖類食物,好似係粉,麵,飯等主食同水果都唔適合.然後要多食高油脂嘅食物,例如係五花腩,煙肉,芝士,牛油果等食材,再配搭大量橄欖油,牛油,椰子油等食油嚟烹調.
間歇斷食同生酮飲食有咩分別?邊種飲食方法比較好?
睇落兩種嘅飲食方式好似好唔同,但其實「間歇斷食」同「生酮飲食」本質上嘅原理同想達到嘅效果係一樣:就係令身體以燃燒脂肪嚟到取代葡萄糖作為能量來源.至於兩者差別在於「間歇斷食」係透過消耗血液中嘅醣類令身體燃脂;而生酮飲食就係透過減低源頭所攝取嘅醣類令身體燃脂.
所以其實冇話邊種飲食方法一定會比較有效,最緊要係選擇合適自己嘅飲食方法,因為每個人嘅體質,作息習慣,用餐時間同喜好都唔同.無論係邊種飲食方法,關鍵都係要持久咁進行,先至可以令身體進入酮適應,習慣以燃燒脂肪嚟提供身體能量.否則如果要格硬進行一種你身體唔適應嘅飲食模式,唔單止達唔到消脂效果,更會對身體健康造成傷害.
假如你平日生活好忙碌,冇時間準備對營養比例要求較高嘅生酮飲食餐單,甚至係連食飯都冇咩時間嘅話,「間歇斷食」可能會比較適合你;但如果你係本身已經唔鍾意食澱粉質類食物,又或者係你捱唔到肚餓,一處於飢餓嘅狀態就會容易暴躁易怒同無法專心嘅話,「生酮飲食」就可能對你嚟講更有效.亦都有人會因應唔同階段嘅作息習慣,選擇配搭兩種嘅飲食方式交替進行.
如果你唔太清楚邊種飲食方法更加適合你嘅話,歡迎向哋嘅專家諮詢!特別係如果你想配合運動同時期進行,就更需要注意飲食方式,我哋嘅專業教練團隊可以為你制定一套最合適你嘅運動飲食計劃,達到最好嘅消脂效果!


text:
測試員: 認真小毒毒 | POSTED ON 22 JANUARY 2020
大家好,今次為大家介紹嘅成人用品「GENE」,係個又時尚又型格嘅飛機杯,一向三種款式,由日本品牌kuudom推出.
先簡單講一講kuudom呢個品牌,佢哋嘅品牌概念以打造男士性健康(Sexual Wellness)為主要目的,以專業醫學角度核心研發,測試並改進商品,務求製作出既安心又安全嘅成人用品.
定位上好似同TENGA差唔多,都係走潮流高尚路線.其實呢個品牌已經唔算新㗎啦,只係因為佢哋嘅產品數量唔多,所以無乜人認識,仲記唔記得佢哋早幾年前推出嘅「HEAT BEAT」呢?係當時全球首款有溫感功能嘅震動杯,如今已經完全停產,真係可以話係一杯難求阿,唔知你又有無擁有佢呢?
外觀結構
返嚟今日要開箱嘅主角GENE飛機杯,三種顏色分別代別三種唔同構造,橙色係凸粒,藍色係螺旋,紫色係混合,三款都咁鬼型仔咁吸引,揀邊隻試先好呢?唔好意思,小朋友先會做選擇,我全都要!所以今次就會一次過做晒三款嘅評測啦!
三款嘅外觀尺寸上都相同,喺呢度就唔逐一量度啦,以橙色為例,總重量約320g,只計算入面嘅飛機膠就大概276g,長度(高)178mm,飛機膠就170mm左右,而外圍嘅灰色彈弓型物體就係呢個杯嘅最大賣點 ―「Inner Bound」構造,睇到呢個你可能會覺得熟口熟面,諗起另一個杯呢?
頭先都有講到kuudom呢個牌子同TENGA嘅定位差唔多,無錯,佢嘅回轉設計同TENGA嘅SPINNER系列可以話係完全一樣㗎!
吓?咁咪即係抄橋?我哋一齊睇埋落去
GENE今次採用咗名為「ecolast」嘅素材去製作,佢係一個柔軟而高物度嘅環保物料,亦都係kuudom自家開發嘅全新物料嚟,單係呢點已經同TENGA SPINNER好唔同啦,而且GENE嘅管道係貫通型,再加上紋路上嘅差異,其實同SPINNER嘅共同點數嚟數去都係得嗰條彈弓姐.
至於真空吸感嘅氣孔位就比較特別,係開喺側邊嘅,用前撕開貼紙就可以隨意調節真空感.
開蓋後入面有粒隨杯附送嘅潤滑液,好似麥×勞食熱香餅嗰粒糖漿咁,你唔好見佢表面好似紅卜卜,佢用落都真係會搞到所有野都紅扑扑!不論係你細佬抑或係個膠,都充斥住紅色lotion,我用咗兩野都真係頂唔順,即刻洗膠搵第二啲lotion嚟過,因為真係太似同條女衝紅燈嘅畫面……
材質方面基本上可以話係無臭,飛機膠拎上手時用會有少少黏手嘅.柔軟度同伸展性方面都係非常之咁軟嘅,軟到好似Ride Japan嘅Softy Touch材質咁,成舊膠靠個灰色彈弓撐一撐起,先至做到無咁「dum」落去咋,所以係選擇潤滑方面最好都係揀返中黏到低黏嘅lotion啦
試用
首先三款都粗略試一試先,先講一講佢個彈弓位其實同TENGA SPINNER都係有啲分別,我唔識解釋係咩原理啦,最大分別係TENGA SPINNER真係做到喺抽插時會令成個杯都轉動,而GENE就無乜點有轉動嘅效果.
藍色同橙色嘅螺旋凸粒都係非常顯著刺激嘅,再加上佢嘅轉動構造收窄管道,刺激感唔講得笑,舊膠本身係軟身,但係因為有個彈弓固定住成個管道,所以就係幾軟都好都唔會話完全無晒感覺,而紫色混合型嘅紋路結構就無另外兩款咁突出,反而帶出個感覺唔會太誇張.
整體感覺都幾新穎嘅,細心諗一諗,其實GENE就係將動漫膠入面會見到嘅結構,再用上類似TENGA嘅材質呈現出嚟,加上貫通型可取出清洗嘅飛機杯,實用性嚟講簡直無得頂,有時我都會覺得啲膠太軟身真係唔知做緊乜,就算入面個紋路幾多花款都feel唔到啦,所以我個人都係中意緊實少少嘅膠,而呢個就正正捉到我胃口啦.
刺激度: 4/5(橙色) 3/5(藍色) 2.5/5(紫色)
真實感: 2/5
耐用度: 3.5/5
易清洗: 4/5
性價比: 4/5
_____________________________
相關成人用品連結:GENE
_____________________________
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
本土主義喺香港勃興,無疑爲香港人帶來全新視角,去重新審視自己嘅文化,社會,地緣政治等範疇.語言作爲界定族群甚至民族嘅一大特徵,自然成爲炙手可熱嘅話題.筆者識見淺薄,姑且以有限嘅知識,指出當今本土思潮對我哋嘅語言—粵語嘅誤解.
係網絡上好多關於粵語歷史嘅文章,多無真憑實據或者係牽強附會.「粵語起源 秦朝軍隊南征」,「粵語係雅言」等論述無視語言學事實,盲目無限上溯粵語發源歷史,或者強調子虛烏有嘅「正統性」.下文先清澄謬論,日後再另文分析因由.
「粵語雅言論」
「雅言」一詞,多指周朝時上古漢語,以詩經音系爲代表.此時漢族(Sinitic) 已經從漢-藏緬(Sino-Tibetan)族群分支出來,留喺西邊嘅原藏緬族(Tibeto-Burman) 被認爲係「西戎」.當時嘅語言係點樣,學界只有一個模糊推敲印像,復原亦有好多爭議.但我哋可以確定嘅係,當今粵語絕對同雅言(上古漢語)大異其趣.如果你堅持粵語係雅言,請先用粵語讀一次詩經睇下押唔押韻再講.上古漢語嘅一啲特徵如複輔音,娘日歸泥,無舌上音,無輕唇音等都無法喺粵語搵到.憑咩可以話粵語係雅言?基本上,講得出粵語係雅言嘅人,大概連基本漢語歷史語言學都冇認識.
「粵語係中古音,普通話係胡言亂語」
華夏狂熱份子未必會同意我對雅言嘅定義,可能會話廣義嚟講唐宋中古音都叫雅言.粵語的確可以系統性對應中古音,但並非等同.你可以舉出例子指普通話讀唐詩宋詞唔押韻,我都可以舉憫農講粵語都唔押韻:
鋤禾日當午 (Ng),汗滴禾下土(Tou);
誰知盤中飧,粒粒皆辛苦 (Fu).
相反,用普通話讀,反而全部押韻:
鋤禾日當午 (Wu),汗滴禾下土(Tu);
誰知盤中飧,粒粒皆辛苦 (Ku).
之所以會有呢啲現象,因爲各地嘅漢語族語言對比起中古嘅韻部,都有唔同嘅演變.所以有啲人往往選擇性舉例,製造粵語比普通話押韻嘅假象.就算係用統計去比較,其實都係不相伯仲.
其實南北朝末期到宋代,係漢文化向東亞各地傳播嘅高峰,你可以發現中國各地語言,日語,韓語,越南語等都或多或少同某時某地中古漢語有規律咁/系統性對應但唔會等同.因爲一千年前傳入漢語去各地之後,因爲各地本來嘅語言引致口音差異,又會有語言獨立發展/互相影響,所以會越來越偏離中古漢語.我哋可以話粵語繼承中古漢語,但絕對唔係唯一繼承人.
「粵語源於秦朝論」
有人用秦軍入南越作爲粵語發源時間點,呢個係完全荒謬嘅講法.首先粵語嘅語音系統反映嘅係唐末至宋初嘅中古音(輕唇音已出現,莊章歸照,濁上變去,濁音清化等),遺留下前廣韻特點可謂少之又少.秦的確南討百越,但只係喺沿江流域建立咗零星幾個據點,廣大地區仍然係越人天下.去到漢初漢人趙佗立南越國,自己作爲君主都要着越服行越人習俗,先得到越人服從.漢語影響力有幾侷限可想而知.即使漢魏時有越地逐漸漢化,留低嘅蛛絲馬跡依然可以話係少得可憐.我哋可以喺粵語搵到幾個例子(如浮,伏白讀讀作重唇)搵到上古音痕跡,但可以話係絕無僅有.所以,粵語源於秦朝論喺非常荒謬.
由來究竟係點,下回再續.


text:
之前掀起一片網購熱潮嘅減肥藥Yanhee,喺香港同埋台灣美容界造成一陣嘅騷動!唔少想減肥嘅人,一聽到呢款來自泰國嘅所謂神奇減肥藥嘅傳聞,都趨之若鶩.甚至好多人,會叫人代購Yanhee!尤其係大陸,好多網店都有出售.
Yanhee背景大踢爆
一個聰明人靚人,選擇減肥產品嘅時候,一定要信科學,仔細檢查佢嘅成份同埋科學根據.就算我去到一啲ifc,海港城,Elements嘅護膚品名店,我都一樣要檢查成份!而唔係信一啲不明來歷,有幾個貌似蛇精女揸住產品影相嘅嘅網店,P圖疑似美女部落格,ig美容黑店.我一直都講,你唔信科學,醫學同營養學,就無資格做一個靚人!
首先講下啲Yanhee減肥藥嘅源頭.
呢隻Yanhee減肥藥係來自泰國嘅曼谷,一間叫做Yanhee Medical Clinic嘅醫學美容診所.
呢間醫院主要幫助顧客做一啲醫學美容,整容,減肥,甚至變性嘅手術.係佢嘅官方網頁裏面,分別講解左佢提供嘅服務,包括抽脂,隆鼻,隆胸,變性手術服務.同時亦都有一啲醫院會提供嘅服務,包括醫治糖尿病,癌症等等.
嚴格來講,Yanhee Medical Clinic唔知可唔可以算係一間正統嘅醫院,更加似一間醫學美容中心.我去咗官網到睇,亦都睇咗其他代購人士,網店人士發放嘅照片.當地嘅醫院情況真係有點簡陋,就咁睇落去唔覺得係一間好有規模,好乾淨嘅醫學美容中心,絕對唔可以同香港嘅醫學美容中心比較.雖然每個地方嘅發展唔同,我只可以講,有得揀我係絕對唔會喺Yanhee Medical Clinic呢度睇醫生.
呢間Yanhee Medical Clinic診所嘅官方網頁唔太專業.呢個個人認為比較騎呢嘅地方,就係傳說中減肥神藥Yanhee嘅來源地.你市面上見到嘅,就係經過泰國代購,或者係假貨.
好多大陸嘅Yanhee代購,都會扮鬼扮馬咁叫你填一張form,再叫醫生依據你嘅身體狀況開藥,但其實搞咁多都係扮野,你估網店東主會唔會咁好心,真係每張單就係醫院行一轉?
咁你又有冇諗過,如果真係咁正咁好用嘅嘢,點解係香港只可以偷偷摩摩咁出售?只可以喺格仔店,網店出售,反而一啲大型嘅藥房,就買唔到?
對於一啲經常係大陸網上傳來,香港網店標榜什麼日韓熱賣嘅產品,好似之前嘅美容神器乜乜物物一樣,我係非常之懷疑!因為網售美容劣品係一個好大嘅行業,目的就係製造網上輿論,呃大家嘅錢!
其實好多人個心都知道Yanhee減肥藥有啲蠱惑,但係因為好想瘦,明知硬係有啲嘢,都不惜搏一搏.唔太清楚係咩黎,但係見到咁多人都話有效,就照去馬!
(傳說中嘅減肥神藥Yanhee,但係會詳細解釋比你聽其實佢係乜嘢,點解要禁止,圖片來源:香港政府)
(網上圖片)
傳聞中Yanhee減肥嘅功用
雖然外表騎呢,但係Yanhee能夠短時間網上爆紅,一定有佢嘅人.其中一個傳說中嘅功效,就係能夠快速減肥.有啲網店仲話,一個月可以減10公斤!
食咗啲Yanhee藥,你會好口渴,冇乜食慾,最誇張嘅人,可以幾日唔食嘢!
無需運動,無需計算卡路里,都可以極速減肥,對於好多人來講,都係好吸引!
Yanhee佢之所以可以達到所謂嘅減肥效果,係因為佢包含咗一啲西藥.
但我要講個震撼我話俾你知,出售嘅其實系一種損害你身體嘅禁藥「西布曲明」,Yanhee嘅主要成份,其實已經比世界各地淘汰,連一啲落後國家都已經禁止.
「西布曲明」Sibutramine以前曾經被利用作為減肥嘅人物,但因為副作用原來會影響到心血管,甚至生命,係2010年開始,世界各地就已經將呢個產品下架.
你所謂減得越快,對你嘅身體創傷越大!
你博,其實係攞嚟條命去博.
Yanhee恐怖真相:奪命副作用
呢啲Yanhee減肥藥,講出嚟真係嚇死人,因為呢種藥,喺香港同埋世界各地已經被禁止生產同出售!
好多經過網店,大陸淘寶購買Yanhee嘅人士,食完Yanhee之後都發覺,現好似有啲唔妥喎,點解食欲會冇晒,之後一般嘅網友都會評論,面色變差,出汗,抑鬱,精神恍惚……
好多美容減肥blogger都冇細心檢查點解會出現呢啲咁嘅症狀,以為只係減低食慾嘅正常反應.尤其是,有啲人真係信網店所講,Yanhee係草本配方!喂西藥嚟架.
其實,佢係令到你嘅精神受損.
Yanhee嘅主要成份西布曲明Sibutramine,連喺大陸都過唔到當地嘅衛生監管指標,被評為不准出售.好多內地嘅醫院,減肥中心已經嫌棄呢種過時嘅藥物!
當然,如果連大陸都過唔到,歐洲,美國,澳洲,日本呢啲喺衛生監管方面比較先進發達嘅國家,都一律過唔到!事實亦都係一樣,其他國家已經將呢種產品下架.
好多網店,黑心商人會話俾你知,Yanhee係冇副作用,絕對安全.如果下次仲有人同你講呢樣野,你就不如問返佢,你係咪有一啲好叻嘅醫學學位,仲叻過醫管局,專家都話Sibutramine有,你竟然話冇.
根據最新嘅維基百科,Sibutramine可以造成以下嘅後果:「過度興奮,迷失,傷心,激動極少數甚至會出現自殺念頭」
你今日買到嘅Yanhee,就係人哋唔要嘅.你真係人棄我取!
做個聰明靚人,不明來歷嘅減肥藥,out!
講咗咁耐,如果你仍然想買Yanhee,對唔住,我真係要好直接咁同你講,你呢世都唔值得變靚變瘦.Yanhee呢啲根本係對身體有害嘅物品.
而且仲唔計市面上好多Yanhee,根本係假貨!如果淨係西布曲明,食咗真係有啲乜嘢事,要去醫院,起碼你都知道要同個醫生講乜嘢.你喺市面上買嘅,根本係乜嘢都唔知!去醫院都唔會知道應該點樣處理.
有時我都忍唔住要講,就係因為你地咁蠢,先至要食Yanhee.你睇吓荷里活啲明星,名媛,社會名人,設計師,有邊個會食Yanhee來減肥?人哋用營養師同私人運動教練架嘛!
如果你真係搞唔掂自己嘅體重,你可以問你嘅家庭醫生,問下佢可唔可以入比到一啲建議你,又或者你自己適唔適合用一啲香港衛生署認可嘅減肥藥Xenical.
比藥物更健康:減低食慾嘅方法
講到減肥藥,好多人都以為冇咗佢就唔得.
好多肥胖人士唔知道點樣可以減低食慾,就諗住借助藥物.但我依家就話俾你知,減低食慾嘅方法,係利用「纖維」,「蛋白質」.
好多人話減唔到肥,控制唔到嘅食慾,忍唔到口,無錯呢啲的確係真實嘅情況.但係忍唔到口嘅原因,係因為你食咗好多碳水化合物(醣類)嘅食物,即係白飯,麵包,腸粉,甜點等等……呢種食物會導致血糖忽高忽低,同埋好容易肚餓!
纖維,同埋蛋白質,即係好似蔬菜,蛋白,肉類,唔單止飽肚,亦都更加穩定你嘅血糖,冇左個飢餓感覺.
對自己好啲,就要搵一啲一線名人,明星會用嘅方法,就係通過食物同埋營養學,加上帶氧同重力訓練運動.
減肥瘦身


text:
「遊戲」
相信如果我問大家曾經玩過乜野嘅桌上遊戲,我諗大家一定會話大富翁.但係大家除咗大富翁之外,有無玩過其他嘅遊戲?其實係外國有好多唔同種類嘅遊戲,但係香港就唔係太多人玩.而原來香港有公司係專門設計同製作桌上遊戲,當中原來真係有好多學問.點解我會突然之間會講桌上遊戲?原因係因為今年再一次參加學生營商體驗計劃,而今年嘅產品應該會係一個桌上遊戲.
「設計」
大家有無諗過要設計一款桌上遊戲有幾難?依家大部份嘅人都應該唔會無啦啦拎盒遊戲出嚟玩,但係其實以前嘅遊戲先至係最好玩.見到今年嘅學生竟然決定製作一款新嘅桌上遊戲,而且佢哋係希望通過遊戲而道出時間管理,付出同回報,人生觀,等等.一班中學生竟然有咁嘅諗法真係估都估唔到.雖然仲係設計階段,但係今日睇到佢哋自己整嘅樣板,老實講真係好熱血!希望可以快啲見到製成品啦!
「幫忙」
見到一班小朋友,感覺就好似以前啱啱創業咁,有好多問題,有好多嘢要處理.不過嚟個亦都係個計劃嘅目的,就係要佢哋感受下營商係點樣.老實講見到佢哋一面讀書,一面考試,一面參加活動,真係幾辛苦.而家嘅新世代真係同我哋好唔同,有時都真係唔係太明佢哋嘅溝通模式.有時以為自己幫緊佢哋,其實係佢哋幫緊我去了解年輕人嘅世界多啲!
Also published on Medium.


text:
「動畫」
有可能大家都係因為最近嘅一套日本動畫《你的名字》先至認識「新海誠」嚟位動畫家.因為過往大家一提到日本動畫一定會令你諗起動畫大師「宮崎峻」嘅出品.而《你的名字》已經分別打破咗《幽靈公主》同《哈爾移動城堡》嘅票房成為日本電影史上第二名.雖然相比起《千與千尋》嘅票房仲有一段距離,但係就已經令「新海誠」成為第二位達成百億日圓票房嘅日本動畫導演!
「日本」
今日終於有時間同老婆兩個去拍下拖睇新海誠嘅《你的名字》.雖然之前有好多人已經講緊嚟套動畫,但係一直都未睇所以仲未有平價.作為一個宮崎峻嘅粉絲,老實講《你的名字》嘅畫功真係好靚.同宮崎峻嘅動畫最大分別係個故事好容易令人代入,你唔需要太過用腦去諗同理解佢想帶出嘅訊息,而且節奏亦都比較快.所以就算之前宮崎峻嘅動畫都有類似嘅訊息,但係就比較難去理解.
「分別」
當然我睇動畫好多時都會睇畫功,而我個人認為有好多地方《你的名字》都比宮崎峻嘅好.雖然兩者嘅製作方法一定有唔同,但係除咗靚之外,好多好細緻嘅位都做得好出色.其實入面好多訊息都係宮崎峻嘅過往嘅電影出現過,只不過好多人真係唔會翻睇再翻睇去研究佢入面嘅訊息,嚟一點係新海誠處理得比較好嘅地方.真係好期待佢之後嘅大作,我相信今次《你的名字》嘅成績會大大加強佢嘅信心.不過我依然會係宮崎峻嘅忠實粉絲.
Also published on Medium.


text:
話說小弟的兄長是一名健身教練,他多年經驗,不難發現其實都有啲巴打係操極都唔長肉嘅,有時佢都會問我點解會咁.
如果有巴打都有操過下,但係操極都唔大隻,可以留意一下
其中最常見嘅原因係脾胃唔好,中醫角度脾唔好,肉就唔長,咁講下有咩原因令到香港巴打脾唔好
1. 飲凍飲…香港咁熱,做香港人好多時又好撚火滾,飲下凍飲,啤酒好正常.哎呀,如果飲得多凍飲,脾胃差,pancreas 嘅蛋白酶分泌不足,可能消化吸收蛋白質都比困難,咁身體咁無資源長肉囉,可能連奶粉都消化得唔好.
2. 諗嘢太多.中醫角度思傷脾,香港巴打好多時都係用腦搵食,或者用腦諗下點樣用最高嘅效率去完成工作.諗嘢太多,會脾虛嫁,脾虛之後一樣啦,消化吸收唔好,咪唔夠資源長肉囉
3. 甜嘢,雪糕,汽水,廢水等.甜嘢好大問題,胰島會生產insulin 去調節個血糖,如果佢日日都要好辛苦咁幫你整insulin,咁佢就冇咁多energy,本身嘅membrance potential 會拎埋周圍嘅器官,簡單講個胰島虛左,整蛋白酶個pancreas 都會虛,一齊啦,消化吸收唔好,咪唔夠資源長肉囉
解決方法
1. 補充蛋白酶
奶粉我唔講啦,食肉/蛋白粉之前食返1粒蛋白酶,幫左身體消化吸收蛋白質,有足夠資源加上適當嘅操練,咪長倒肉囉
http://bit.ly/3aRQ04O (iherb)
*iherb 條link 本身有95 折,但有時撳撳下會冇左
2. 食完飲完凍嘢,飲返多啲暖水,脾胃都係鍾意暖暖地嘅
3. 開抽機.無錯,環境冇咁濕,個脾都好啲,有冇發現秋冬乾爽時/去日本旅行時,大便都冇咁黏,濕疹(如有)都冇咁差
4. 睇下唔洗用腦嘅電視劇.古有關雲長捉象棋刮骨療傷,今有日日睇電影,令個人唔洗用腦,唔是睇thisav呀.裝下Netflix 囉,咁多美帝英雄片睇,唔洗用腦諗咁多嘢啦,個腦一日有返一兩個鐘休息都好吖
當然除脾虛會令人操極都唔大隻,仲有其他原因嘅,好似打丁打得多都操唔倒😂,有機會下次再講下其他原因


text:
「時間」
唔經唔覺郭大少話咁快已經五個月大!時間真係過得好鬼快,而依家佢越嚟越多表情,但係最安慰嘅係佢都算係一個開心嘅小朋友.我相信除咗自己個仔之外都好少見到咁開心嘅小朋友.因為佢基本上好鍾意笑,除咗有要求,但係只要你同佢玩,一般佢都會俾返一個好燦爛嘅笑容俾你.有時出街嘅時候,有啲陌生人見到佢同佢笑,佢都會唔執輸咁俾返個招牌笑容人哋.
「長大」
好多時啲人話細路仔大得好快,真係完全冇錯.依家睇返郭大少啱啱出世嘅時候啲相同依家比較真係唔同晒.啱啱出世嘅時候真係好的骰,不過最好笑嘅係佢表情多多,成日古靈精怪.湊一個小朋友真係唔簡單,上年嘅今日仲係老婆個肚入面,今年已經五個月人仔.時間真係過得太快喇!有時希望佢快啲長大,但係又好矛盾地想佢停留係呢個咁得意嘅階段.父母嘅思想真係好難捉摸.
「樂天」
郭大少啲得意嘢真係數之不盡,有時雖然搞到我哋兩公婆一頭煙,但係只要佢開心,只要佢健康就得.夜晚瞓覺好甜嗰樣,到朝頭早一起身見到佢搵你然之後同你笑個樣,真係乜都唔記得,乜都忘記晒.希望郭大少繼續咁開開心心,做個快樂同樂天嘅小朋友.始終希望佢有一個快樂嘅童年,健健康康咁成長.做人父母我諗應該都係盼望小朋友咁啫!
Also published on Medium.


text:
如果你同大部分人一樣.未必捨得食鼎爺的私房菜,而家位於荃灣海之戀嘅鼎家喜筷就可以一戰.
可以食到鼎家出品,而且係年輕嘅輔線,啱晒一班相對唔會食私房菜$1000位起錶嘅年輕人,同我三年前食嘅私房菜相比,呢度輕鬆casual得多.
剛巧去荃灣行街,聽過朋友I小姐介紹呢度嘅火焰原隻燒鵝髀,非常有興趣,晚餐又唔使點樣排隊,仲使考慮?
最喜歡係呢度嘅裝修理同平時嘅中餐廳唔同,好多漫畫化嘅裝修同裝飾,食燒味飯仲要有沙律餸,都幾得人鍾意.
本身諗住食呢個火焰燒鵝髀,但其他餐牌都好吸引,最終放棄.
先點了燒味夾饃雙拼,一個係叉燒做主角,一個係燒鵝做主角,吃到嘅係大漠嘅風情 ,估唔到咁有風味.
沒有叫火焰燒鵝,反而食嘅係原隻柑橘燒鵝髀飯,全因嘅就係佢嘅柑橘醬,雖然冇火焰咁搶鏡 ,但係味道絕對一流取勝,市面亦都少見,燒鵝皮充滿着金橘嘅香味.
加點左涼拌麻辣蒜香手撕貴妃雞撈丁做主食,呢個絕對係夏天首選,辣辣地,又有麻辣香,最重要個撈丁,同貴妃雞一樣搶鏡,大家鬥彈牙.
呢度嘅飲品都唔錯,叫了芝士鐵觀音,加上一杯花茶,你完全冇諗過做燒味為主嘅茶餐廳,可以有呢啲咁靚嘅飲品.
最尾推介嘅係呢個北海道5.0牛奶雪糕配鮮果窩夫,呢個絕對係驚喜所在,相比全盛時期嘅茶木做得更加好,北海道牛奶雪糕固然搶鏡,但係窩夫確實喺冇期望之下,好吃得深深印在腦海中.
整體水準都真係幾出色,咁樣有飲品又主食又有甜品都係$200一位,仲要係位於一啲都唔平嘅海之戀商場,嗰度餐廳全部都唔係低檔次 ,相對比較下以呢個水準絕對值得幫襯.
當然如果你係喺荃灣蒲開就完全唔使考慮都可以試,但如果特登要去荃灣食,就要考慮加多啲景點了.
鼎家喜筷
荃灣大河道100號海之戀商場3樓3012號舖


text:
台語係唔係台灣人嘅語言?台語點解可以叫做「台」語?台語又係唔係閩南語?今時今日又有幾多人識講?
Continue reading
今次邀請到對台語,台灣文化興趣濃厚嘅良淩,一齊探討下現今台灣人對本土語言嘅觀感,同埋台語同華語(國語)嘅關係係點樣.
香港粵語面對打壓加劇,會唔會步台灣本土語言嘅後塵,變成少數語言?廣東話人想學台語,又會有幾難呢?
講台語,當著時,咱這擺做伙來絮言.狂想!記得喺唔同平台訂閱,留個正評啦!同埋都喺留言裏面同大家分享下你嘅睇法吖!
嘉賓:
良淩
喺YouTube收聽
成爲 Patreon 會員除咗有足本逐字稿,仲有以下額外嘅獨家內容添!
究竟發生咩事???
點解上一集《絮言.狂想》完全聽唔明嘅??
原來係用咗前十一集半嘅逐字稿,由電腦透過n-gram語言模型生成出嚟嘅模擬節目.今集就請三苗嚟解釋下呢個過程,同埋機械學習喺各種語言應用嘅貢獻,限制.
未聽嘅話,快啲去聽返上次嘅愚人節特備節目先!
喺YouTube收聽
記得喺唔同平台訂閱,留個正評啦!如果你對呢啲議題有自己嘅見解,都好歡迎你留言反映!
成爲 Patreon 會員除咗有足本逐字稿,仲有以下額外嘅獨家內容添!
Continue reading
- 電腦點樣拆解英文詞?
- 愚人節特備節目原稿VS最終版比較
語言,文化相關嘅點滴.點解ielts往往令人把幾火?搬去一個國家住,未必好容易就學到佢嘅語言同以色列嘅老本行——音樂嘅關係,靳尼同三苗就分享下譯國歌又同譯其他歌有咩唔同?
乜原來一班聾人係點知道應該點分類?日文原來一班聾人小朋友一齊返學玩就可以[已屏蔽]之外,原來有十幾隻近親語言愛好者練習……亦即係絮言狂想〉,我哋四丁友一齊估,然後再聽下兩位主持一一拆解……譚仔話?
今次仲會回應第一集裡面嘅詞,都係同一個月可以同時存在幾多個平行語言愛好者練習……然後無限延伸,偏離主題……亦即係絮言.狂想啦!
(呢個節目喺YouTube都有,快啲去訂閱!)
Continue reading